ހާދަހާވޭ ކުރާހިތް ސަމާސާ 29 ވަނަ ބައި | Esfiya - Dhivehi Vaahaka Site\n“ހިބާ!” ފައުޒާން އައިސް ހިބާގެ އަތުގައި ހިފާލި އެވެ. “ހިންގާ މެރީ ކުރަން.” ހިބާ ހައިރާން ވެފައި ބަލަހައްޓައިގެން ހުއްޓެވެ. ފައުޒާން ކިޔާ އެއްޗެއް ގަބޫލު ނުކުރެވިފަ އެވެ.\n“ފައުޒާން ކީކޭ ތި ކިޔަނީ؟” ހިބާއަށް ގަބޫލު ނުކުރެވިފައި ހުރެ ހިބާ އަހާލި އެވެ.\n“ހިގާށޭ މެރީ ކުރަން ޒާން މިބުނަނީ.” ފައުޒާން ހުރީ ހިތް އަވަސް ވެފަ އެވެ. ހިބާ ދޭނެ ޖަވާބެއް ނޭގޭތީ އެވެ. “ވަރަށް ވިސްނާފަ މާޒްއާއި އަޒްމީލްއާއި މަޝްވަރާވެސް ކޮށްފަ މި ބުނަނީ.” ހިބާއަށް ބުނާނެ އެއްޗެއް ވެސް ނޭގިފައި ހުރެވުނީ އެވެ. ހަފީޒާމެން ވެސް ނެތް ދަނޑިވަޅެއްގައި ފައުޒާންގެ އެ ނިންމުމާއި މެދު ހިބާ ހުރީ ޖެހިލުން ވެފަ އެވެ.\n“އެކަމަކު … ކުޑައްތަމެން ނެތިސްތަ؟” ހިބާއަށް އަހާލެވުނެވެ.\n“އާން. މަންމަމެން ނެތިސް. މަންމަމެން އައިމަ ސަރޕްރައިސްއެއް ދޭނީ،” ފައުޒާން ބުންޏެވެ. ފައުޒާން ހުރީ ވަރަށް ބޮޑަށް މާޒްއާއި އަޒްމީލް ކައިރީ އެވާހަކަ ދައްކާ އެކި ގޮތްގޮތުން މަޝްވަރާ ކޮށްފައެވެ. “މާޒްއާއި، އަޒްމީލް ފިޔަވާ މި ފެމިލީ އެކަކަށްވެސް ނާންގަ މެރީ ކުރާނީ. ފަހުން އެންމެން ކައިރީ ބުނާނީ.”\n“އެކަމަކު ތީ ރަގަޅު ގޮތެއްތަ؟” ހިބާ އެކަމާ ކުޑަކޮން ވެސް ހިތްހަމައެއް ނުޖެހުނެވެ. އެންމެނަށް ސިއްރުން އެހާ ބޮޑުކަމެއް ކުރާކަށް ހިބާ ބޭނުމެއް ނޫނެވެ.\n“މަންމަމެން އައިމަ އެންމެން ކައިރީ ޒާން ބުނާނަމޭ.” ފައުޒާން ބުންޏެވެ.\n“ދެން ހިބާ ފެމިލީޔޯ.” ހިބާއަށް އަހާލެވުނެވެ.\n“ހިބާ އެންމެ ފުރަތަމަ ގަބޫލުވެ ބަލަ. އޭރުން ހިބާ ފެމިލީއާ ޒާން ވާހަކަ ދައްކާނަމޭ.” ފައުޒާން ބުންޏެވެ. ހިބާ ހުރީ އަދިވެސް އެކަން އެގޮތަށް ކުރަން ބޭނުން ނުވެފައިކަން ހިބާގެ މޫނުމަތިން ފެންނަން ހުއްޓެވެ.\n“ހިބާއަކަށް ނޭގެ ވާނެ ގޮތެއް. އެކަމަކު ދެން އޯކޭ ހިބާއަށް.” ހިބާ އިރުކޮޅަކު ވިސްނާލަން ހުރެފައި ދެފިކުރެއްގައި ހުރެވެސް ބުންޏެވެ. ފައުޒާންގެ ތުންފަތަށް ވެރިވެގެން ދިޔަ ހިނިތުންވުމުން ފައުޒާންގެ ހިތަށް ވެރިވެގެން ދިޔަ ހިތްހަމަ ޖެހުން މޫނުމަތިން ފާޅުވެގެން ދިޔަ އެވެ. ފައުޒާން ހިބާ ގެނެސް ފައުޒާންގެ މޭގައި ޖައްސާލާ ބޮނޑިކޮށްލި އެވެ.\nޖެހިގެން އައި ދުވަހު ފައުޒާން ޒެކްއަށް ގުޅީ ޖަމާލްއާއި ބައްދަލުކުރަން ބޭނުންވެގެން ނެވެ. އެވާހަކަ ބުނުމުން ޒެކްގެ އެތަކެއް ސުވާލު ކުރިމަތި ވިއެވެ. ޒެކްއަށް އެކަން ނާންގަން ކުރި މަސައްކަތް ބޭކާރުވެގެން ދިޔައީ ޖަމާލް އާއި ބައްދަލުވާން އޮތީ ޒެކް މެދުވެރިވެގެން ކަމަށް ވާތީ އެވެ. އެންމެފަހުން ހިތްހަމަ ނުޖެހިފައި ހުރެވެސް ޒެކްއަށް ހުރިހާ ވާހަކައެއް ފައުޒާން ކިޔައިދިނެވެ. ޒެކް އެކަމަށް ވަރަށް ހިތްވަރު ދިނެވެ. އަދި އެރޭ ޖަމާލްއާއި ބައްދަލު ކުރުމަށް ޖަމާލް މެންގެއަށް އައުމަށް ޒެކް ބުންޏެވެ.\nއެރޭ ހިބާ ކްލާހުން ނިމުމުން ގެނެސް ގެއަށް ލާފައި ފައުޒާން މިސްރާބު ޖެހީ ޖަމާލްއާއި ބައްދަލު ކުރުމަށް ދާށެވެ. ޖަމާލް މެންގެއާއި ހިސާބަށް ގޮސް ފައުޒާން ޒެކްއަށް ގުޅި އެވެ. ޒެކް އެގެއިން ނިކުމެ ފައުޒާންއަށް އެތެރެއަށް އައުމަށް އިޝާރާތްކޮށްލި އެވެ. ފައުޒާން އެގެއަށް ވަދެފައި އެންމެ ފުރަތަމަ ވެސް ހިތަށް އެރީ އެއީ މާލޭގައި ހުރި ގެއެއް ބާ އެވެ. އެހާ ބޮޑު އަދި އެހާ ރީތި ގެއެއް ފައުޒާން ދުވަހަކުވެސް މާލެއިން ނުދެކެ އެވެ. ދެކާރު ގޯތި ތެރޭގައި ޕާރކުކޮށްފައި އޮތެވެ. އެތަކެއް ބައިވަރު ގަސްގަހާ ގެހިން ފުރިފައިވާ ގޯތިތެރޭގައި އޮތް ހުސް ޖާގައިގައި ވެސް ވަނީ ވިނަ ހައްދާފަ އެވެ. ބޭރަށް ފެންނަން ހުރި އިމާރާތުގައި ލާފައިވަނީ މަޑުމަޑު ޝާހީ ކުލަ އެކެވެ. ގޭގެ ޕޯޓިކޯގައި ބަހައްޓާފައި ހުރި ބޮޑެތި ރުނބާ ތަކުގައި ވެސް ވަނީ ގަސް ޖަހާފަ އެވެ. ތަޅުން ގަނޑުގައި ވާ ސަންގު މަރުމަރު ހިލައިގެ ސަބަބުން ބޫޓު ބާލައިފައި އިސްޓާކީނާއި އެކު ފައި ޖައްސާލުމުން ފިނިކަން އިހުސާސް ވެގެން ދިޔަ އެވެ. ޒެކްގެ ފަހަތުން ފައުޒާން ގޮސް ޕޯޓިކޯތެރެއިން ލާފައި ގޮސް ބިއްލޫރިން ހަދާފައިވާ ދޮރުން ވަދެގެން ދިޔަ އިރު ފެންނަމުން ދިޔަ މަންޒަރުތަކުން ފައުޒާން ހުރީ ހައިރާން ވެފަ އެވެ.\nބޮޑު ހޯލެއް ވަރުގެ ފެންޑާ އެކެވެ. ފެންޑާގެ މެދުގައި ބަހަށްޓާފައި ހުރި ކުކުޅުބިސް ކުލައިގެ ބޮޑު ސޯފާސެޓުގެ ކުރިމަތީ ބަހަށްޓާފައި ހުރީ ފަންސާސް ހަ އިންޗީގެ ބޮޑު ސްކްރީނެއް ވަރުވާ ޓީވީ އެކެވެ. ސޯފާ ސެޓާއި ދިމާލު ސަންގުމަރުމަރު ހިލަތައް މަތީގައި އަޅާފައިވާ ގަދަ މުށިކުލައިގެ ޑިޒައިނެއް ކުރަހާފައިވާ އަގުބޮޑު ކާޕެޓުން ވެސް ޝާހީކަން އިތުރުކޮށްދީފައި ވެ އެވެ. ސީލިންގައި އެލުވާފައި ވާ ބޮޑެތި ޗާންދަލިޔާ ތަކުގެ އަލިކަމުން މުޅިތަނަށް ހީވަނީ ދުވާލުގެ އަލިކަން ފާޅުވެފައިވާ ހެނެވެ. އެހާ ފުރިހަމަ ތަނަވަސް ގެއެކެވެ. ހިބާގެ ބައްޕައަކީ ލާރި ހުރި ތަނަވަސް މީހެއް ކަން ފައުޒާންއަށް އެގެއެވެ. ނަމަވެސް މިހާ މުއްސަދިކަމެއް ފައުޒާންއަށް ކުރިއަކުން ނޭގެ އެވެ.\n“ޒާން، އިށީދޭ،” ޒެކް ސޯފާއަށް އިށާރާތް ކޮށްލަމުން ފައުޒާން ކައިރީ ބުންޏެވެ. “އިރުކޮޅަކުން ބޭބެ ދުރުވާނެ.” ފައުޒާން ބޯޖަހާލަމުން އިށީނެވެ. ފައުޒާން އަދިވެސް އިނީ ގަބޫލުކުރަން ދަތި ވެފަ އެވެ.\nއަނެއްކާ ފައުޒާންއާއި ހިބާއާއި ކައިވެނި ކުރަން ޖަމާލް ގަބޫލު ވާނެބާ އެވެ. އެހާ މުއްސަދި މީހެއްގެ ދަރިއަކާއި ފައުޒާން އެކަށީގެން ވޭ ހެއްޔެވެ.\n“ޒާން، ބޭބެއާއި ރީތި ބަހުން ވާހަކަ ދައްކައިފިއްޔާ ވަރަށް ރަގަޅުވާނެ. ބޭބެ ވަރަށް އުފާ ވާނެ.” ޒެކް ފައުޒާން ކައިރީ ސޯފާގައި އިށީންނަމުން ބުންޏެވެ. “ބޭބެގެ ހުންނާނެ ވަރަށް އަބުއި ގޮތެއް. ވަރަށް ރަގަޅުވާނެ އެކަމަކު ކުޑަކޮން ގޮތްދޫނުކުރާ ސްޓައިލެއް ވެސް ހުންނާނެ.” ޒެކް ބުންޏެވެ. އެވަގުތު ތަބަކެއްގައި ޖޯޑުތަކެއް އަތުރައިގެން ބޭރު އަންހެނެއް އައެވެ. އޭނާ އައިސް ކޮފީމޭޒުމަތީ ތަބަށް ބެހެއްޓި އެވެ. އަދި ޖޯޑުތަކަށް ޖަގުން ކޮފީ އެޅި އެވެ.\n“ގީތާ؟ ކޮބާ ބޭބެ؟” ޒެކް ގީތާ ކައިރީ އަހާލި އެވެ.\n“ބޮސް އަދި ތިރިއަށް ވަޑައި ނުގަންނަނީ ދޯ. ބޮސް އަށް އަޅުގަނޑު ދެންނެވިން. މިހާރު ވަޑައިގަންނަވަނީ ތިބޭ.” ގީތާ އޭނާއަށް އެގުނު ގޮތަކަށް މާތް ބަހުން ވާހަކަ ދެއްކޭތޯ ބެލި އެވެ. ޒެކް ބޯ ޖަހާލި އެވެ.\n“އަނެއްކާ ހިބާގެ ބައްޕަ ގަބޫލު ވާނެތަ؟” ފައުޒާންއަށް އަހާލެވުނެވެ. ޒެކް ހީލި އެވެ.\n“އާން، ގަބޫލު ވާނެ. ބިރުނުގަނޭ. ބޭބެ ވަރަށް ކޫލް ވާނެ. އެކަމަކު…” ޒެކް ބުނަން އުޅެފައި ވެސް މަޑު ޖެހިލި އެވެ.\n“ކޮން އެކަމަކު އެއް؟” ފައުޒާން ގެ ހިތް ބާރަށް ތެޅެން ފެށި އެވެ.\n“ފައުޒާންއާއި ހިބާއާއި މެރީ ކުރަން ބޭބެ އެއްބަސް ވެދާނެ. އެކަމަކު ފައުޒާން ތި ބުނާ ގޮތް ހަދަން ހިޔެއް ނުވޭ ބޭބެ ގަބޫލު ވާނެ ހެނެއް.” ޒެކް ބުންޏެވެ. ފައުޒާންއަށް ވެސް މިހާރު އެކަމާ ޝައްކެވެ. ނަމަވެސް އެވާހަކަ ވެސް ފައުޒާން ދައްކާނީ އެވެ. ވާގޮތެއް އެގިދާނެތާ އެވެ. ފައުޒާން ހިތަށް އަރަމުން ދިޔައެވެ.\nމާ ގިނައިރެއް ނުވެ ޖަމާލް ތިރިއަށް ފައިބައިފި އެވެ. ޖަމާލް ފެނުމުން ޒެކް ފުންމައިގެން ތެދުވެއްޖެ އެވެ. ފައުޒާން ވެސް ތެދުވި އެވެ. ޖަމާލްގެ ހުރި އަބުރުވެރި ހައިސިއްޔަތު ފެނިގެން ދިޔައެވެ. މުށި ފާޑުގެ ފަތުލޫނަކާއި ހުދު ގަމީހެއް ލައިގެން ހުރި ޖަމާލް ފެންނައިރު އެ އުމުރުގެ މީހަކާ ބަލާފައި ވަރަށް ޅަކަމަށް ދައްކައެވެ. ތުނި ތުނބުޅިއެއް ލާފައި ހުންނައިރު ވަރުގަދަ ޝާހީ ސަޚްސިއްޔަތެއްގެ ވެރިއެއްކަން ބަލައިލި ކޮންމެ މީހަކަށްވެސް އެގިގެން ދާނެ އެވެ.\nޖަމާލްގެ މޫނުމަތިން ފެނިގެން ދިޔަ ހިތްހެޔޮ ކަމާއި ހިނިތުން ވުމުން ވެސް ފައުޒާންގެ ޖެހިލުން ވެފައިވާ ހިތަށް ފިނިކަމެއް ލިބގެން ދިޔަ އެވެ. ޖަމާލް އައިސް ފައުޒާންއާއި ސަލާން ކޮށްލި އެވެ. އަދި އިށާރާތުން އިށީނުމަށް އިށާރާތް ކޮށްލި އެވެ.\n“ކޮފީއެއް ނުބޮންތަ؟” މޭޒުމަތިން ކޮފީ ޖޯޑެއް ނަގަމުން ޖަމާލް ބުންޏެވެ.\n“ނޫނޭ. ހިބާގެ ބައްޕަ އާއިއެކު ބޯން މަޑުކޮށްލީ.” ވަރަށް އުދަގޫ ވެފައި އިނދެވެސް ފައުޒާން ވާހަކަ ދެއްކީ ހަމަޖެހޭ ގޮތް ދައްކާލަމުން ނެވެ.\n“ކޮން ވާހަކައެއް ދައްކާލަންތަ ތި އައީ؟” އަނެއްކާ ބައްޕަ ފައުޒާންއަށް ދިން އެހީގެ ވާހަކަ ދައްކަންތަ. ތިހެން ވިއްޔާ ބުނެވޭނީ އެއީ އެއްގޮތަކަށް ވެސް ބައްޕަ ފައުޒާންއަށް ކޮށްދިން ކަމެއް ނޫނޭ. އެއީ ހިބާއަށް ޓަކައި ހިބާގެ ބައްޕަ ކޮށްދިން ކަމެއް. ހިބާގެ ވާން އުޅޭ ފިރިމީހާ ރަގަޅު ސިއްހަތެއްގައި ހުރުމަށް އެދޭތީ ބައްޕައެއްގެ ދަރިފުޅަށް ބައްޕައަކު ވީ އެހީތެރިކަމެއް. ފައުޒާންއަށް އެހީ ވީކީ ނޫން.” ހަމަހިމޭން އިރުކޮޅަކަށް ފަހު ޖަމާލް ބުންޏެވެ. ފައުޒާންއަށް ބުނާނެ އެއްޗެއް ނޭގިފައި އިރުކޮޅަކު އިނެވެ. ހިބާގެ ބައްޕައަށް ފައުޒާންއާއި ހިބާގެ ގުޅުމުގެ ވާހަކަވެސް އެނގޭ ހެއްޔެވެ.\n“އަޅުގަނޑު މިއައީ ތިކަހަލަ ވާހަކައެއް ދައްކާކަށް ނޫން،” ފައުޒާން ހިފައިގެން އިން ޖޯޑު މޭޒުމަތީ ބައިންދަމުން ފައުޒާން ބުންޏެވެ. “އަޅުގަނޑު ވާހަކަ ދައްކަން މިއައީ ހިބާއާއި އަޅުގަނޑު …” ފައުޒާންއަށް ވާހަކަ ދައްކަން އުނދަގޫ ވި އެވެ. ނަމަވެސް ހިތްވަރު ކޮށްފައި ހިންދިރުވާލަމުން އަނެއްކާވެސް ބުނަން ފެށި އެވެ. “އަޅުގަޑާއި ހިބާގެ ކައިވެނި ކުރުމަށް ހިބާގެ ބައްޕަ ކައިރިން ހުއްދައަކަށް އެދެން ވެގެން.” ފައުޒާން އިސްޖަހާލައިގެން އިނެވެ. ޖަމާލް ބުނާނެ އެއްޗެއް ނޭގޭތީ ކަންތައް ބޮޑުވެފައި ފައުޒާން އިނެވެ.\n“ތިކަމާއި މެދު ވާހަކަ ދައްކަން ވެފައި ބައްޕަ ވެސް އޮތީ.” ޖަމާލް ސޯފާގައި ހަމަ ޖެހިލަމުން ބުންޏެވެ. “ބައްޕަ ބޭނުން ވަނީ ހިބާގެ ކައިވެނި ވީހާވެސް އަވަހަކަށް ކުރަން. އަންހެން ކުދިން ކުރީބައިގަ ޖެހޭނެ ކައިވެނި ކުރަން ދޯ.” ޖަމާލް ބުންޏެވެ. “ކޮން ދުވަހަކުން ކައިވެނި ކުރަން ތި ގަސްތު ކުރަނީ؟” ޖަމާލް އެހި އެވެ. ފައުޒާން ޖަމާލްއަށް ފައުޒާން ނިންމައިގެން ހުރިގޮތް ހުށައެޅި އެވެ. ޖަމާލް ދާދި ފަސޭހައިން ފައުޒާންގެ ހުށަހެޅުން ގަބޫލު ކުރި އެވެ. ނަމަވެސް އެކަމާ ހިތްހަމަ ނުޖެހޭކަންވެސް ފާޅުކުރިއެވެ.\nފައުޒާން އެރޭ ގެއަށް އައީ ވަރަށް ލަސްވި ފަހުންނެވެ. ހިބާ އޭރު ކޮޓަރިއަށް ނިދަންވެސް ވަދެއްޖެ އެވެ. ފައުޒާން އައިސް ހިބާ ކޮޓަރީގައި ދެފަހަރަކު ޖަހާލުމުން ވެސް ހަބަރެއް ނުވި އެވެ. ފައުޒާންއަށް އެރޭ ނިދަން އުޅެއުޅެ ނިދޭ ގޮތެއް ވެސް ނުވި އެވެ. ހިތަށް ލިބިފައި ވަނީ ބަޔާންވެސް ނުކުރެވޭ ވަރުގެ އުފާ ވެރިކަމެކެވެ. ފަތިހު ބަންގި ގޮވުމާއި އެކު އެނދުން ފުންމާލައިގެން ވުޟޫކޮށްލައިގެން އަވަހަށް މިސްކިތައް ދާން ފައުޒާން ނިކުތެވެ. ހިބާ ވެސް އާދައިގެ މަތިން ހަމަ ނަމާދުކޮށްގެން އައިސް ބަދިގޭގައި އުޅެ އެވެ. ފައުޒާން ނަމާދުން އައި އިރު ހިބާ ހުރީ ކޮފީ ގިރާފަ އެވެ. ފައުޒާން އައިސް ހިބާއަށް ބަލަހައްޓައިގެން ހުއްޓެވެ. ހިބާ ތަށިތައް ދޮންނަން ހުރެފައި ފައުޒާން ފާޑަކަށް ބަލަން ހުރުމުން އެކަންތައް ހުއްޓާލާފައި ފައުޒާންއާއި ދިމާއަށް އެނބުރުނެވެ.\n“ހަތަރު ދުވަސް ފަހުން ހިބާ ވާނީ ޒާންގެ އަންބަކަށް.” ފައުޒާން ބުންޏެވެ.\n“ވަޓް؟” ހިބާއަށް ގަބޫލު ނުކުރެވިފައި ހުރެ ބުންޏެވެ. “ކިހިނެއް؟ ބައްޕައާއި ޑިސްކަސް ކުރީތަ؟” ހިބާއަށް އަހާލެ ވުނެވެ. ފައުޒާން ބޯ ޖަހާލަމުން އައިސް ހިބާ ކައިރިއަށް ހުއްޓުނެވެ.\n“ބައްޕަ ވަރަށް ޕޮސިޓިވް. ހީވަނީ ބައްޕަ ވަރަށް ބޭނުން ވެފަ ހުރި ކަމެއްހެން. އެކަމަކު ކުޑަކޮން ހިތްހަމަ ނުޖެހިފަ ހުރީ ޒާންގެ މަންމަމެން ނެތިސް މެރީކުރަން އުޅޭތީ. ޒާން ބުނިން މަންމަމެން އައިމަ ބުނާނީ އޭ.” ފައުޒާން ހިބާގެ އަތުގައި ހިފާލަމުން ކައިރިއަށް ގެނެސް ހިބާގެ ގައިގައި ހިފަހައްޓާލި އެވެ. “ހިބާ ބައްޕަ ބުނީ ޒާން މަންމަމެން އައިމަ ވަރަށް ބޮޑުކޮން ޕާރޓީއެއް ބާއްވަން ޖެހޭނެކަމަށް. ޒާން ވެސް އެކަމާ އެއްބަސް ވެފަ މިއައީ. ފްރައިޑޭ ނައިޓްގަ މެރީކުރަން ހަމަޖެއްސީ ހިބާ ބައްޕަމެންގޭގަ. އައި އޭމް ސޯ ހެޕީ.”\n“ހިބާ ވެސް.” ހިބާ ވެސް ފައުޒާންގެ މޭގައި ލައްވެލަމުން ބުނެލި އެވެ.\nމާ ގިނަ މީހުނަށް ނާންގާ ކައިވެނީގެ ކަންތައްތައް ނިންމަމުން ދިޔަ އެވެ. އެންމެ ބޮޑު އެހީތެރިކަމެއް ލިބުނީ ޒެކްގެ ފަރާތުންނެވެ. ހަތަރު ދުވަސް ފަހުން ހިބާގެ ބައްޕަމެންގޭގައި ކުޑަ ހަފްލާއެއް އޮތެވެ. އެއީ ހިބާއާއި ފައުޒާންގެ ކައިވެނީގެ ހަފްލާ އެވެ. މޫމިނާއަށް ނާދެވުނަސް މޫމިނާއަށް ވެސް އޮތީ އެކަން އެގިފަ އެވެ. އަދި އެހަށް ސިއްރެއްގެ ގޮތުގައި އެކަން ބާއްވަން ބުނެފައި ވާތީ އެހާ ވަރަކުން އަންނަން ވެސް ނޫޅުނީ އެވެ.\nފައުޒާން އަނބި ޤަބޫލު ކޮށްފީމޭ ބުނި ވަގުތުގައި ހިބާގެ ލޮލުން އުފާވެރިކަމުގެ ކަރުނަ ނިރާލި އެވެ. ހިތުގެ އަޑިން ފައުޒާން އެބުނި އެއްޗަކީ ދުވަހަކުވެސް ހިބާއަށް ހިތުން ފިލުވާލެވޭނެ އެއްޗެއް ނޫނެވެ. ފައުޒާން އެގޮތުގައި ހުންނާނެ ކަމުގެ ފުރިހަމަ އިތުބާރު ހިބާއަށް އޮތެވެ.\nއެރޭ ފައުޒާންއާއި ހިބާ ނިދުމަށް ޖަމާލް ތައްޔާރު ކުރީ ރިސޯޓެއްގެ ވޯޓަރ ބަންގަލޯރ އެކެވެ. ފައުޒާންއާއި ހިބާ ލޯންޗަށް ލާފައި ރިސޯޓަށް ފޮނުވާލުމުގެ ހުރިހާ ކަމެއް ކުރީ ޒެކް އެވެ.\nފައުޒާންއާއި ހިބާ ރިސޯޓަށް ގޮސް ކައިހަދައިގެން ކޮޓަރިއަށް އައި އިރު އެނދު އޮތީ ކައިވެނީގެ ފުރަތަމަ ރޭފަދައިން މަލުގެ ފިޔައިން ތައްޔާރުކޮށްލާފަ އެވެ. ހިބާ ހުރީ ހިތް އަވަސް ވެފައެވެ. ފައުޒާންއާއި އެކު މުޅި އެރޭ އެއް އެނދުގައި ހޭދަކުރަން ޖެހޭތީ ހިބާ ހުރީ ބިރުންނެވެ. ކޮންމެ ކަމަކީ ވެސް ހިބާއަށް އެހާ އާ ކަންކަމެވެ. އެކަމާއި ބެހޭ ގޮތުން ވާހަކަ ދައްކާލާނެ ފަރާތެއްވެސް ނެތެވެ. މާ ސިއްރަކުން ކޮށްގެން އުޅޭ ކަމެއް ވިއްޔާއެވެ.\nފައުޒާން އައިސް ލައިގެން ހުރި ޓީޝާރޓް ބޭލިއެވެ. އަދި ހިބާއާއި ކައިރިވެލި އެވެ. ހިބާ ދެ ފިޔަވަޅު ފަހަތަށް ޖެހުމުން ފައުޒާން ހުއްޓިގެން ބަލަހައްޓައިގެން ހުއްޓެވެ. ހިބާ ލަދުން އަނެއް ފަރާތައް އެނބުރުނެވެ. ފައުޒާން އައިސް ހިބާއާއި ނުހަނު ގާތުގައި ހުއްޓިލައިގެން ހުއްޓެވެ. ހިބާ އެނބުރުނު ވަގުތު އެއްޗެއް ބުނަން އަނގަ ހުޅުވާލި ގޮތަށް ހިމޭން ވެފައި ހިބާގެ ދެލޮލަށް ބަލަން ފައުޒާންއަށް ވެސް ހުރެވުނީ އެވެ. އެހާ ގާތުން ފައުޒާން ފެނުމުން ހިބާއަށް ވެސް ވީ އެކަހަލަ ގޮތެކެވެ. ހިބާގެ ނޭވާ އަވަސްވަމުން ދިއައީ ސިހުނު ވަރުން އެކަންޏެއް ނޫނެވެ. މަޑުމަޑުން އޭނާގެ އަތްފައި ފިނިވަމުން ދާކަން އިޙުސާސް ކުރެވުނެވެ. ފައުޒާންގެ އެ ތޫނު ދެލޮލުން ހިބާއަށް މާނަފުން ވާހަކަ ތަކެއް އަންގަމުން ދިއަކަން ކަށަވަރެވެ. އެއީ މީގެ ކުރީން ދުވަހަކުވެސް އެދެލޮލުން ފެނިފައިވާ އަސަރު ތަކަށް ވުރެ ފުން އަސަރު ތަކެކެވެ. ފައުޒާން ހިބާއަށް އެދެމުންދާ މިންވަރު އެ ދެލޮލުން ހާމަ ވަމުން ދިއަ އެވެ. އެ ބެލުމުގައި ވަނީ ދަހިވެތި ކަމެވެ.\nއެދެމެދުގައި ވަނީ ދެތިން އިންޗީގެ ދުރުމިނެވެ. ފައުޒާންގެ އެ ތޫނު ދެލޮލުގެ ތެރެއަށް ގެބިގެންދާން ހިބާ ބޭނުން ވިއެވެ. ފައުޒާންގެ އެ ދެއަތުގެ ހިމާޔަތުގެ ދަށަށް ދާން ހިބާ ބޭނުން ވިއެވެ. މަޑުމަޑުން ފައުޒާން ހިބާއާއި ގާތަށް ޖެހިލި އެވެ. ހިބާގެ ނޭވާގެ މީރުވަސް ދުވާހާ ގާތަށެވެ. ފައުޒާން އޭނާގެ މޫނު ހިބާއާ ދިމާއަށް ގުދުކޮށްލީ ހިބާ އިޖާބަދޭނެ ކަމުގެ ޔަގީން ކަމާއިއެކުގަ އެވެ. އެހެންނަމަވެސް އެވަގުތު ހިބާ ފައުޒާންގެ މޭގައި އަޅާ ކޮއްޕާލި އެވެ. ތެޅިތެޅި އޮތް ހިތަކާއިއެކު އަވަސް ނޭވާތަކެއް ބޭރަށް ދޫކުރަމުން ހިބާ ފައުޒާންއާއި ދުރަށް ގޮސް ފުރަގަސް ދީގެން ހުއްޓުނެވެ.\n“ކިހިނެއްވީތަ؟” ހައިރާން ވެފައި ފައުޒާންއަށް އަހާލެވުނެވެ. “އަދިވެސް ޑިސްޓަންސް ބަހައްޓަން ވީތަ؟”\n“ހިބާ ބިރުގަންނަނީ.” ހިބާ ފައުޒާންއައި ދިމާއަށް އެނބުރިލަމުން ބުންޏެވެ. “ހިބާގެ ފަސްޓް ނައިޓް ވީމަ ވަރަށް ބިރުގަނޭ. ހިބާ ރައްޓެހި ކުދިން ބުނި ވަރަށް ތަދުވާނެޔޭ.” މައުސޫމް ގޮތަކަށް ވާހަކަދައްކަމުން ހިބާ ދިޔަ އެވެ. ފައުޒާން ހިބާއަށް ބަލަން ހުރެގެން އައިސް ހިބާގެ ނުހަނު ކައިރިއަށް ހުއްޓިލަމުން ހިބާގެ ބޮލުގައި އިން ދަނޑިކޮޅު ދަމައިގަތެވެ. ހިބާގެ ފަން ދިގު އިސްތަށިގަނޑު ނިއުޅިގެން ތިރިއަށް ވެއްޓުނެވެ. ފައުޒާން އެ އިސްތަށިގަނޑުގައި އަތް ހާކާލި އެވެ.\n“ޒާން ނޫޅެމޭ ހިބާއަށް ތަދުކުރާކަށް. ތީ ޒާންގެ އެންމެ ލޯބިވާ ހިބާނު. ހިބާއަށް ތަދުވަންޏާ ޒާންއަށް ވެސް އޭގެ އަސަރު ކުރާނެނު.” ފައުޒާން ހިބާއާއި ކައިރި ވެލަމުން ހިބާގެ ނިތްކުރިއަށް ބޮސް ދިނެވެ. “ޒާން ވަރަށް ޖެންޓްލް ކޮންނޭ އުޅޭނީ. ބިރުނުގަނޭ. ޒާންއަށް އިންގޭ ހިބާއަކީ ވާޖިންއެއްކަން. އައި ވިލް ބީ ކެއަރ ފުލް.” ފައުޒާން ހިބާގެ އުނަގަނޑުގައި ހިފާލަމުން ފައުޒާންއާއި ކައިރިއަށް ދަމާލަމުން ބާރުކޮށްލި އެވެ. އަދި ހިބާގެ މޫނާ މޫނު ކައިރިކޮށްލަމުން ތުންފަތަށް ބޮސްދިނެވެ. ދެމީހުންގެ ލޯބީގެޖަޒުބާތުތަށް އުތުރި އަރައި ގަތެވެ. ހިބާގެ ލަދުވެތިކަމާއި ބިރު ފިލައިގެން ދިޔައީ ކޮން އިރަކު ކަމެއްވެސް ނޭގެނެވެ. ލޯބި ކުރުމުގައި ދެ ޖިސްމު އަދަމުން ދިޔަ އެވެ. ފުރަތަމަ ތޫނު ތަދެއް ހިބާއަށް އިހުސާސް ވެގެން ދިޔަސް އެ ލިބުނު އުފަލާއި އަރާމުގެ ކޮޅެއް ނެތެވެ. ދެމީހުންގެ ލޯބީގެ ވަގުތުކޮޅުތައް ނިމިގެން ދިޔައިރު ވަރުބަލިވެގެން ދެމީހުނަށް ވެސް ވަނީ އެކަކު އަނެކަކުގެ އަތުތެރޭގައި އޮވެ ނިދިފަ އެވެ.\nއަބަދުވެސް ފަތިހާ ހޭލަން އާދަވެފައިވާ ފައުޒާންއަށް ހޭލެވުނީ ހަމަ ނަމާދު ވަގުތަށެވެ. ފައުޒާން އިރުކޮޅަކު އޮވެލާފައި ފައުޒާންގެ މޭމަތީ ބޯ އަޅާލައިގެން އޮތް ހިބާއަށް ބަލައިލި އެވެ. ކޮންފަދަ ރީތިކަމެއް ހެއްޔެވެ. އެހާރީތި ފަތްމިންޏެއް ފަދަ ކުއްޖެއް މީގެ ކުރިން ފައުޒާން ދުވަހަކުވެސް ނުދެކެ އެވެ. ފައުޒާން މަޑުމަޑުން ހިބާގެ ބޯ ހިއްލާލި އެވެ. ހިބާއަށް ހޭލެވުނެއް ކަމަކު ލޯ މަރައިގެން އޮތީ ރޭގައި ވެދިޔަ ކަންތައް ހިތަށް އަރާފައި ލިބުނު އުފާވެރިކަމަކާއި ލަދުވެތި ކަމަކުން ފައުޒާންއާއި ދިމާއަށް ބަލަން ނުކެރިގެންނެވެ. ހިބާ އެއްފަރާތަކަށް ޖައްސާލާފައި ފައުޒާން ފާހާނާއަށް ވަނީ ފެން ވަރާށެވެ.\nފައުޒާން ފާހާނާއަށް ވަނުމުން ހިބާ ތެދުވެ ތުވާލި ގައިގައި އޮޅާލި އެވެ. އަދި ބިންމަތީ ހުރި އަންނައުނުތައް ހޮވާލި އެވެ. ހިބާ ކައިރިއަށް ހިނި އައެވެ. ހިބާއަކީ މިހާރު ފުރިހަމަ ވެފައިވާ އަންހެނެއް ކަމުގެ އިހުސާސް ހިބާއަށް ކުރެވުނެވެ. ފައުޒާން ނުކުތުމުން ހިބާ ފާހާނާއަށް ވަދެ އަވަސް އަވަހަށް ފެންވަރާ ހަދައިގެން ނިކުތެވެ. ހިބާ ނިކުތްއިރު ފައުޒާންއެއް ކޮޓަރިއަކު ނެތެވެ. ހިބާ އަވަހަށް އައިސް ނަމާދަށް އެރި އެވެ. ހިބާ ސަލާންދިން ތަނާ ފައުޒާން އައިސް ކޮޓަރިއަށް ވަނެވެ.\n“ކޮންތާކުން؟” ހިބާ ތެދުވަމުން އަހާލި އެވެ. ފައުޒާން އަނގައިންވެސް ނުބުނެ މޫނުމައްޗަށް ހިނިތުން ވުމެއް ވެރިކޮށްގެން އައިސް ހިބާގެ ގައިގައި ބައްދާލި އެވެ. ހިބާއަށް ދުވި ވަހުން ފައުޒާން އެއައީ ކޮފީ ބޮއެގެންކަން އިނގުނެވެ.\n“ހާދަ ލޯބި ވައިފް އެކޭ ޒާންއަށް އެންމެ ފަހުން މި ލިބުނީ.” ފައުޒާން ހިބާގެ ކަނދުރާގައި މޫނު ފޮރުވާލަމުން ބުނެލި އެވެ. ހިބާ ހީލި ކަރުވައިގަނެގެން ތެޅި ގަނެފައި ދުރަށް ޖެހިލި އެވެ. “ތިހެން ދުރަކަށް ދެން ނުދެވޭނެ. ތީ މިހާރު ޒާންގެ ވައިފް.” ފައުޒާން ހިބާގެ އަތުގައި ހިފާ ކައިރިއަށް ދަމައިގަތެވެ. އަނެއްކާވެސް ދެމީހުންގެ ލޯބީގެ ވަގުތުތައް ކުދި ސަމާސާގައި ވޭތިވެގެން ހިގައްޖެ އެވެ. އިރުއެރި އިރު ދެމީހުނަށް ވެސް ތިބެވުނީ ނިދިފަ އެވެ.\nހިބާއަށް ހޭލެވުނު އިރު ހިބާ އޮތީ ވަރަށް ބަނޑުހައި ވެފަ އެވެ. ހިބާ ފައުޒާންއަށް ގޮވާލި އެވެ. ހިބާގެ މޭދަށުގައި ބައްދާލައިގެން އަރާމު ނިންޖަކުން ނިދާލާފައި އޮތް ފައުޒާން އޮތީ ގަސްތިގައި ލޯ ނުހުޅުވާށެވެ.\n“ޒާން، ޕްލީސް ދެން ތެދުވެ ބަލަ. ހިބާ ވަރަށް ބަނޑުހައި ވެއްޖެ. މިހާރު އެޔޮއް ނުވަގަޑި ބައިވަނީނު.” ހިބާ ފައުޒާންއަށް އަނެއްކާވެސް ގޮވާލަމުން ބުންޏެވެ. ފައުޒާން މިފަހަރު އެއްލޯ ހުޅުވާލި އެވެ. އަދި ހިބާއަށް ހިނިތުން ވެލައިގެން ބަލަހައްޓައިގެން އޮތެވެ.\n“ރެޑީ ވޭ. ޒާން މި ތެދުވަނީ.” ފައުޒާން ހިބާގެ ގައިން ދޫކޮށްލަމުން ބުންޏެވެ. ހިބާ ޒާންއަށް ބަލައިލާފައި ތެދުވެ ތައްޔާރުވާން ފެށި އެވެ.\nފައުޒާންއާއި ހިބާ ރެސްޓޯރެންޓާއި ދިމާއަށް ހިގައިގަތެވެ. ކުރިމަތިން މީހަކާއި ވާހަކަދައްކަން މިންހާޖް ހުއްޓާ ފެނުމުން ފައުޒާން ހިބާގެ އަތުގައި ހިފައިގެން ޖެހިގެން އޮތް ގޯޅި އެޅި އެވެ. ހިބާ ހުރީ ވާނުވާ ނޭގިފަ އެވެ. ފައުޒާން ފަހަތް ބަލާލާފައި ހިބާއަށް ބަލައިލި އެވެ.\n“މިންހާޖް އެބަހުރި،” ފައުޒާން ހިބާގެ އުނަގަނޑުގައި އަތް ޖައްސާލާ ފައުޒާންއާއި ކައިރިކޮށްލި އެވެ. “މިންހާޖަށް ފެނިއްޖެއްޔާ ނަދޫކައިރީ ބުނާނެނު.”\n“ނަދޫ ކައިރީ ބުނެގެން ވާނީ ކޮންކަމެއް. މިހާރު ހިބާ ބިރެއް ނުގަނޭ ނަދޫއަށް އެގިދާނެތީއެއް.” ހިބާ ބުންޏެވެ.\n“ޒާން ވެސް ބިރެއް ނުގަނެޔޭ. އެކަމަކު މަންމަމެނަށް އަދި އަންގަން ބޭނުންނުވާތީ ނަދޫއަށް ވެސް ސިއްރުކުރަން ވާނެނު.” ފައުޒާން ހިބާގެ މޫނާ މޫނު ކައިރި ކޮށްލަމުން ކޮލަށް ދޮނެއް ދިނެވެ. ފައުޒާންއަށް ހިބާއާއި ދުރުގައި އެންމެ އިރުކޮޅަކުވެސް ނުހުރެ ވެއެވެ. ގައިގޯޅި ކޮން ކޮންމެ ތާކުވެސް ފައުޒާން އުޅޭތީ ހިބާ ލަދުގަތުމުން ފައުޒާން އަބަދުވެސް ދޭ ޖަވާބަކީ އެއް ޖަވާބެކެވެ. “ތީ ޒާންގެ އަންހެނުންނޭ!” މިއެވެ.\nއެދުވަހު މެންދުރު ފަހު ދެމީހުން ސުވިމިން ޕޫލަށް އެރުނެވެ. އެގޮތުގައި ދުވަސް ހޭދަކޮށްލިއެވެ. ލޯތްބާއި އުފަލާއި ހިތްހަމަ ޖެހުމުގަ އެވެ. ދެމީހުންގެ ފޯނުން އެތައް ބައިވަރު ފޮޓޯއެއް ވެސް ނެގި އެވެ.\nއެރޭ ގެއަށް އައިސް އެންމެ ކުރިން ގެއަށް ވަނީ ފައުޒާންއެވެ. ފައުޒާން އަތުގައި ދަބަސް އޮތުމުން ކޮންމެސް ބޭރުތާކަށް ގޮސްފައި އައިކަން އެގެއެވެ. ފަހަތުން ހިބާ އައިސް ވަނުމުން ނަދުވާއަށް ހުރީ ޝައްކު ވެފައެވެ.\n“ކޮންތާކުން ދެމީހުން ތި އައީ؟” ފައުޒާން އާއި ދިމާއަށް ބަލައިލަމުން ނަދުވާ އަހާލި އެވެ.\n“އޮފީސް ކަމަކު ރާއްޖެތެރޭ އުޅެފަ މި އައީ.” ނަދުވާއަށް ދޮގެއް ހަދާލާކަށް ފައުޒާންއަށް އެއްވެސް ކަމެއް ނޫނެވެ.\n“ފައުޒާންއާއި އެއްކޮން ހިބާ ދާން ޖެހޭތަ ދެން؟” ހަރުކަށި ގޮތަކަށް ނަދުވާ އެހި އެވެ. ނަދުވާ ހުރީ ރުޅި އައިސްފަ އެވެ.\n“ހިބާ އެއައީ ހިބާ ބައްޕަގޭން. ޒާން ދަމުން ދިޔައީ އެގެއަށް ހިބާ ލާފަ،” އަނެއްކާވެސް ފައުޒާން ދޮގެއް ހަދާލި އެވެ. “ނަދުވާ ތި ވިސްނަނީ ކިހިނެއްތަ؟”\nފައުޒާން އެތެރެއަށް ވަދެގެން ދިޔަ އެވެ. ފަހަތުން ހިބާވެސް ގޮސް ސިޑިން އަރައިގެން ދިޔައީ އެވެ. އޭގެ ފަހުން ހިބާ ނިދަނީ ފައުޒާން ކޮޓަރީގަ އެވެ. ދެމީހުން މަތީގައި އުޅެނީ ނުހަނު ލޯބިންނެވެ. ފައުޒާންއަށް ހިބާއާއި ދުރުގައި އެންމެ އިރުކޮޅަކުވެސް ނުހުރެވޭ ކަހަލަ އެވެ. ހިބާ ފިލާވަޅު ހަދަން އިންނަ އިރުވެސް ފައުޒާން ހިބާ ކައިރީ އިނދެ އެވެ. އެގޮތުގައި ދުވަސް ކޮޅެއް ފާއިތު ވެގެން ހިގައްޖެ އެވެ.\nއެދުވަހު ހެދުނު ހިބާ ސައިހަދަން އުޅެނިކޮން ވައިބަރ އިން ފިޒާ ފޮނުވި މެސެޖަކުން ހިބާއަށް ފުންމައި ގަނެވުނެވެ. ރިފާއަށް ލޯބި ލޯބި ފިރިހެން ކުއްޖެއް ލިބުނު ހަބަރު ފިޒާ ހިބާއަށް ދިނެވެ. އެވަގުތު ފައުޒާންއަށް ވެސް އައިސް ބަދިގެއަށް ވަދެވުނެވެ.\n“ހާދަ ހެޕީ ވެފަ. ކިހިނެއް ވީ؟” ހިބާ މާ އުފާވެފައި ހުރިތަން ފެނުމުން ފައުޒާން ހައިރާން ވެފައި އަހާލި އެވެ.\n“ދެންމެ ފިޒާ ގުޅި،” ހިބާ ފައުޒާންއަށް ބަލައިލަމުން ހީލި އެވެ. “ބުނީ ބޯއި އެކޯ ދޮންބަތުއަށް ލިބުނީ.”\n“އާން. މަންމަ މެސެޖް ކުރިޔޭ.” ފައުޒާން ބުންޏެވެ. “ޒާން މެން ބޭބީއެއް ހޯދާނީ އަދި ފައިވް އިޔާރސް ފަހުން ދޯ.” ފައުޒާން ހިބާއާއި ކައިރި ވެލި އެވެ. ހިބާ ހިނިތުން ވެލި އެވެ.\n“ޒާން ބެނުމީ ގާރލްއެއްތަ ބޯއި އެއްތަ؟” ހިބާ އަހާލި އެވެ. ފައުޒާން ހިބާއަށް ހިނިތުން ވެލި އެވެ.\n“ޒާން ބޭނުމީ ކުއްޖެއް. ބޯއިއެއް ވިއަސް ގާރލްއެއް ވިއަސް އޯކޭ،” ފައުޒާން ބުންޏެވެ. “ހިބާގެ ލޯ ކަހަލަ ލޮލަކާ ހިބާގެ ތި ލޯބިލޯބި މޫނުކޮޅާ އެކުއްޖާގެ ހުންނަން ޒާން ބޭނުމީ. އެކަމަކު ހިބާގެ ސިކުނޑި ނުދެއްވާތޯ ޖެހޭނެ ދުޢާ ކުރަން.”\n“އެޔޯ؟” ހިބާ ފައުޒާންއަށް ލޯ އަޅާލި އެވެ.\n“އެއީ އޭރުން ދުވަހަކު ބޮޑެއް ނުވާނެނު. އެހެންވެގެން.” ފައުޒާން ބުންޏެވެ.\nވަރަށް ލޯބިން ދެމީހުން އުޅެމުން ދިޔައީ އުފާވެރި ދުވަސް ތަކެކެވެ. ދެމީހުންގެ ހަޔާތައް އައިސްފައިވަނީ ބަހާރުގެ ކުލަގަދަ މޫސުމެކެވެ. އެކަކު އަނެކަކާއި ނުލާ ނޫޅެވޭހާ ދެމީހުންގެ ގުޅުން ވަނީ ބަދަހި ވެފަ އެވެ.\nހިބާ ކްލާހަށް ދާން ފެންވަރައިގެން އިސްތަށިގަނޑު ނުހިކޭތީ ހަވައަށް އިސްތަށި ގަނޑު ދީގެން ހިބާ ޓެރެސް މަތީ ހުއްޓެވެ. ހިބާއާއި ފައުޒާންއާއި ކައިވެނި ކުރި ފަހުން ދޮޅުމަސް ފާއިތުވެގެން ވަނީ ގޮސްފަ އެވެ. ހިބާ އެހެން ހުންނަ އިރު މޫނުމައްޗަށް ހިނިތުން ވުމެއް ވެރިވެފައި ވެއެވެ. ފައުޒާންގެ ކުދި ގޯނާތަކުގެ ހިޔާލުގައި ހިބާ ހުއްޓެވެ. ހިބާ ސިހުނީ ހިބާގެ ކަންފަތަށް ފައުޒާން އައިސް ފުމެލުމުން ނެވެ. ހިބާ ހީލި ކައިރުވައި ގަނެން ތެޅި ގަތެވެ.\n“ޒާންގެ ލޯބި ވައިފް.” ހިބާގެ ފަހަތުން ފައުޒާން ހިބާ ގައިގައި ބައްދާލި އެވެ. “ހާދަ މީރުވަހެއް ދުވަޔޭ.”\n“ޒާން، އިރުކޮޅަކުން ނަދުވާ އައިސްދާނެ. ތިހިރަ ހިއްކަން އަޅާފަ ހުރި އޭނަގެ އެއްޗިހި ބަލާ މިހާރު އަންނާނެ.” ހިބާ ފައުޒާންގެ އަތް ނައްޓާލަމުން ބުންޏެވެ.\n“މިހާރު ދެން ފެނުނަސް މައްސަލައެއް ނެތޭ. ދެން މަންމަ އަންނާކަށް މާ ގިނަ ދުވަހެއް ނެތެއްނު. ރަގަޅުވާނެ އިނގުނަސް.” ފައުޒާން ބުންޏެވެ. އަދި ހިބާގެ އިސްތަށިގަނޑުގައި ފިރުމާލި އެވެ.\n“ޒާންއަށް ހިބާ އެންމެ ކަމުދިޔައީ ހިބާގެ މި ދިގު އިސްތަށި ގަނޑު ފެނިފަ.” ފައުޒާން ހިބާގެ އިސްތަށިގަނޑާ ކުޅެލި އެވެ. “އަންހެން ކުއްޖެއްގެ އަންހެން ވަންތަކަން އެންމެ ފުރިހަމަ ކޮށްދޭ އެއްޗަކީ އިސްތަށިގަނޑު. ހިބާގެ އިސްތަށިގަނޑު އަބަދުވެސް މިގޮތަށް ދިގުކޮން ބާއްވައްޗޭ.” ފައުޒާން ބުންޏެވެ. ހިބާ ހެވިފައި ހުރެ ފަހަތަށް އެނބުރުނު އިރު ސިޑި ކައިރީ ނަދުވާ ހުއްޓެވެ. ނަދުވާގެ މޫނުމަތިން ފެންނަން ހުރީ ހަސަދަ ވެރިކަމާއި ރުޅި ވެރިކަމެވެ. ހިބާ ހުރި ގޮތުން ފައުޒާން ވެސް ފަހަތަށް އެނބުރި ބަލައިލި އެވެ. ފައުޒާން ނަދުވާ ކުރިމަތީ ހުރުމުން ނަދުވާއަށް ދައްކަން ވެގެން ވެސް ހިބާގެ އިސްތަށި ގަނޑާއި މޫނު ކައިރިކޮށްލި އެވެ. ނަމަވެސް ހިބާ އަވަހަށް ދުރަށް ޖެހިލާ ގޮސް ކޮޓަރިއަށް ވަނެވެ.\n“ޒާން ތި އުޅޭ ގޮތުން ކުޑައްތަ މިހާރު ހުންނަނީ ވަރަށް ދެރަވެފަ.” ނަދުވާ ބުންޏެވެ. ފައުޒާން ނަދުވާއަށް ބަލައިލި އެވެ.\n“މަންމަ ކައިރީ ނަދޫ ފާޑުފާދުގެ ވާހަކަ ދައްކާތީވެ މަންމަ އެހެން އެ އުޅެނީ.” ފައުޒާން ބުންޏެވެ. “ޒާންއޭ ކިޔައިގެން މަންމަ ކައިރީ ކޮންމެ ވާހަކައެއް ދެއްކިއަސް މަންމަ ގަބޫލެއް ނުކުރާނެ. އިއްޔެވެސް ޒާން ކައިރީ މަންމަ އެހި ބައިވަރު ވާހަކަ. އެ ވާހަކަތައް ދެއްކީ ނަދުވާކަން ޒާންއަށް އިނގުނޭ.” ފައުޒަން ނަދުވާއާއި ދިމާއަށް ލޯ އަޅާލި އެވެ. “އަދި ބުނެފިޔޭ ހިބާ ލޯބި ނުވާއިރުވެސް ޒާން އުޅެނީ ހިބާއާއި އަޅައިގަނެގެނޭ. ނަދޫއަށް ކިހިނެއްތަ އިނގޭނީ. އެހެން ނޫނަސް ޒާން ބޭނުން ވާ ކުއްޖަކާ ރައްޓެހި ވެވޭނެކަން ޒާން މަންމަ އަބަދުވެސް އޮނަނަނީ ބުނެފަ. ނަދޫއާއި ރުޅިވި ގޮތާއި ރުޅިވާން ޖެހުނު ގޮތް މަންމައަށް މިއަދުވެސް ކިޔައި ދެވިދާނެ. އެކަމަކު އަދިވެސް މި މަޑުކުރަނީ މަންމަ އައިމަ ހުރިހާ ވާހަކައެއް ދައްކަން ވެގެން. ބަލަން ހުރޭ. ނަދޫ މަންމަ ކައިރީ ތި ދައްކަމުން ދާ އެއްވެސް ވާހަކައެއް މަންމަ އެދުވަހު އަޑެއް ނާހާނެ.” ފައުޒާން ނަދުވާއާއި ދިމާއަށް އިނގިލި ދިއްކޮށްލި އެވެ. އަދި އެތަނުން ގޮސް ކޮޓަރިއަށް ވަނެވެ. ނަދުވާ އެތާ އެތައް އިރަކު ހުއްޓެވެ. ހިބާއަށް ވަރުގަދަ ލަޑެއް ދޭން ނަދުވާ ނިންމި އެވެ. ކުޑައްތަ އައިހާ އަވަހަކަށް ހިބާ އެގެއިންވެސް ބޭރުކުރަން ނަދުވާ ރާވަމުން ދިޔަ އެވެ.\nސެމިސްޓަރ ބްރޭކް އައުމާއި އެކު ޝަކީލާއާއި ރަޝީދް ފުރައިގެން އަޒްމާ ކައިރިއަށް ދިޔައީ އަޒްކާވެސް ގޮވައިގެނެވެ. އަޒްމީލް ވެސް ޗުއްޓީ ނަގައިގެން ދިޔައީ ނިހާނީ މެން ރަށަށެވެ. ގޭގައި މިހާރު މީހުން ނެތުމުން ހިބާ ހުންނަނީ ވަރަށް ފޫހިވެފަ އެވެ. ފައުޒާން އަންނަންދެން ތިރިއަށް ވެސް ނުފައިބައި ހިބާ އުޅެނީ ނަދުވާ މެނާއި ކުރިމަތިލާން ބޭނުން ނުވާތީ އެވެ.\nދުވަސްކޮޅެއް ފަހެވެ. ހިބާ ފެން ވަރައިގެން އުނދޯލީގައި ޖައްސާލައިގެން އޮތީ އިސްތަށިގަނޑު އެލުވާލައިގެނެވެ. އޭރު ފައުޒާން ވީ ބޭރަށް ގޮހެވެ. އެއީ ހަވީރުގެ ވަގުތެކެވެ. އެދުވަހުވެސް ނަދުވާ މައްޗަށް އެރީ ދޮވެފައި ހުރި އެއްޗިހި ރޯނުން ނަގަން ވެގެން ނެވެ. ހިބާގެ އިސްތަށި ގަނޑު އެގޮތަށް އޮއްވާ ފެނުމުން ނަދުވާގެ ސިކުނޑިއަށް މޮޅު ހިޔާލެއް އައެވެ. ނަދުވާ ރޯނުން ހިކި އެތިކޮޅު ހިފައިގެން ގޮސް ކޮޓަރިއަށް ވަނެވެ. އޭރު ޒޭބާ އިނީ ޓީވީ ބަލާށެވެ. ނަދުވާ ކަތުރެއް ހިފައިގެން މައްޗަށް އަރާތަން ފެނިގެން ނަދުވާ ފަހަތުން ޒޭބާ މައްޗަށް އެރި އެވެ. އޭރުވެސް ހިބާ އޮތީ ނިދާފަ އެވެ. “ނަދޫ، ތީ ރަގަޅު ކަމެއްނޫން. ތިހެން ހަދާކަށް ނުވާނެ.” ޒޭބާއަށް ނަދުވާ ކުރަން އުޅޭ ކަންތައް އިނގުމުން އެކަން މަނާކުރަން އުޅުނެވެ. ކޮންމެސް ވަރެއްގެ ރަހުމެއް ޒޭބާގެ ހިތުގައި ވާތީ އެވެ.\n“ޝްޝްޝް،” ނަދުވާ ޝަހާދަތް އިނގިލި އަމިއްލަ ތުންފަތުގައި ޖައްސާލަމުން ބުންޏެވެ. އަދި ލާނެތް ހިނިތުންވުމެއް މޫނަށް ވެރިކޮށްލައިގެން ގޮސް ހިބާގެ އިސްތަށިގަނޑުން އެލިފައިވާ ބައި އެއްކޮން ބުރިކޮށްލި އެވެ. އަދި ހެވިފައި ހުރެ އަވަހަށް އެތަނުން ފައިބައިގެން އައިސް ކޮޓަރިއަށް ވަނެވެ. ޒެބާ ދެރަވެފައި ބަލަހައްޓައިގެން ހުއްޓެވެ. ޒޭބާ ހިބާދެކެ ކިތަންމެ ރުޅިއަޔަސް އެކަހަލަ ކަންތައްތަކަކީ ޒޭބާ މާ ގަޔާވާ ކަންތައްތަކެއް ނޫނެވެ.\nފައުޒާން އައި އިރުވެސް ހިބާ އޮތީ އެގޮތަށެވެ.\n“ހިބާ!” ފައުޒާންއަށް ހިބާގެ އިސްތަށިގަނޑު ފެނިފައި ބާރަކަށް ހިބާއަށް ގޮވާލެވުނެވެ. ހިބާ ސިއްސައިގެން ގޮސް ހޭލާ ބަލައިލި އެވެ. ހިބާގެ ލޯ ބޮޑުވެގެން ދިޔައެވެ. އަމިއްލަ އިސްތަށި ގަނޑުގައި އަތްކާތާ ލެވުނެވެ. ލިބުނު ހައިރާން ކަމުން އަނގަމަތީ އަތް އެޅުނެވެ. ލޮލުން ކަރުނަ ނިރާލި އެވެ.\nV reethi next paat avas kohdehcey\nV rythi. Avahah Thi nadhu xaan mengein beyrukurey kudaatha men annan vairah\naasi vvv bodah thanx mihaa reethi vaahakaeh genesdheythee adhi ehaa avahah upload kuraatheeves plxxxxxxx miadhu adhi upload kohlachey\nAlhey v salhi…avahah nadhoo egein beyrahlaa. Enmefahun zeybaa vx nadhoo dheke rulhi annaany.\nAnehbai avahah uo kollaba plx. Vvvv rythi vaahakaeh\nalhey haada lahey up vaaleh vvvvv reeethi vaahakaehavaskinkadey plx\nMi vaahakaega buna gothah kanthah nuvaathee anhenunna massalajehey varah 🙁\nNadhuva haadha goahey dhw.. Hiba ge isthashigandu kommehen burikollan jheytha 🙁 so sad.. btw mi bai ves rethi 😀\nބިރުވެރި ލޯބި October 10, 2021\nމަންޝާ (އަށާރަވަނަ ބައި)\nބިރުވެރި ލޯބި May 19, 2016


Dhaka ge apartment thakeggai roave, 60 ah vure gina meehun maruvehje\nޑާކާގެ އެޕާޓްމަންޓުތަކެއްގައި ރޯވެ، 60 އަށް ވުރެ ގިނަ މީހުން މަރުވެއްޖެ\nޑާކާގައި ހުންނަ އެޕާޓްމަންޓު އިމާރާތްތަކެއްގައި ރޯވި އަލިފާންގަނޑު ކޮންޓްރޯލް ކުރުމަށް ފަޔާ ފައިޓަރުން ހަރަކާތްތެރިވަނީ. -- ފޮޓޯ: ރޮއިޓާސް\nޑާކާ (ފެބްރުއަރީ 21) - ބަންގްލަދޭޝްގެ ވެރިރަށް ޑާކާގައި ހުރި އެޕާޓްމަންޓު ބިލްޑިންގްތަކެއްގައި ރޯވެ އެތަކެއް މީހުން މަރުވެފައިވާކަމަށް އެ ގައުމުން ބުނެފި އެވެ.\nއެ އަލިފާނުގެ ހާދިސާ ހިނގާފައިވަނީ، ޑާކާގެ މުސްކުޅި ސަރަހައްދެއް ކަމުގައިވާ ޗޯކްބާޒާރުގައި ރޭގެ ވަގުތެއްގަ އެވެ. ކެމިކަލް ގުދަނެއްވެސް ހުންނަ އެ އިމާރާތްތަކުގައި ރޯވި އަލިފާންގަނޑު މިއަދު ހެނދުނު ވެސް އަދި މުޅީން ކޮންޓްރޯލް ނުވާކަމަށް އެގައުމުގެ ކަމާބެހޭ އިދާރާތަކުން މައުލޫމާތުދެ އެވެ.\nއެ ހާދިސާގައި މިހާތަނަށް 69 މީހުން މަރުވެފައިވާކަމަށް އޮފިޝަލުން ބުނެފައިވާއިރު، އެ އަދަދު މަތިވެދާނެކަމަށް ލަފާކުރެވެ އެވެ. ބަންގްލަދޭޝްގެ ފަޔާ ސާވިސްގެ ވެރިޔާ އަލީ އަހުމަދު ވިދާޅުވީ، އެ ހާދިސާ ހިނގަން މެދުވެރިވީ ގޭސް ސިލިންޑަރެއްގައި ރޯވެގެން ކަމަށް ލަފާކުރެވޭ ކަމަށާއި، އިންވެގެން ހުރި ހަތަރު އިމާރާތަކަށް އެހާ އަވަހަށް އަލިފާންގަނޑު ފެތުރިގެން ދިޔައީ ކެމިކަލް ގުދަނެއް އެ ސަރަހައްދުގައި ހުރުމުން ކަމަށެވެ.\n"ހާދިސާ ހިނގިއިރު، އެ ސަރަހައްދުގައި އޮތީ ޓްރެފިކް ޖޭމުވެފައި، އެހެންވީމަ ގިނަ މީހުންނަށް ސަލާމާތްވާން ނުދެވުނު،" އެ ސަރަހައްދުގައި ހުންނަ ހަނި މަގުތަކަށް އިޝާރާތް ކުރައްވަމުން އަލީ އަހުމަދު ވިދާޅުވި އެވެ.\nއެ ހާދިސާގައި މިހާތަނަށް 50 އަށް ވުރެ ގިނަ މީހުން ޒަހަމްވެގެން ފަރުވާދެމުން އަންނައިރު، މިހާރު އަލިފާންގަނޑު އިތުރަށް ފެތުރުނަނުދީ ހިފެހެއްޓިވާކަމަށާއި، ނަމަވެސް އަދި މުޅީން ނިއްވާނުލެވޭކަމަށް ފަޔާ ސާވިސްގެ އޮފިޝަލަކާއި ހަވާލާދީ އަލްޖަޒީރާއިން ބުނެފައިވެ އެވެ.\nޟިގެ ނުވަ ވަރަކަށް އަހަރު ކުރިން، 2010 ގައި ޑާކާގައި މީހުން ދިރިއުޅޭ އިމާރާތްތަކެއްގައި ހިނގި އަލިފާނުގެ ހާދިސާއެއްގައި 120 އަށް ވުރެ ގިނަ މީހުން ވަނީ މަރުވެފަ އެވެ.\nޑާކާގެ ފަގީރު އަވަށެއްގައި އަލިފާން ރޯވެ ބައި ލައްކަ މީހުން މަގުމަތިވެއްޖެ\nޑާކާގައި ރޯވި އިމާރާތުގައި ސަލާމަތީ އާލާތެއް ނެތް!\nޑާކާގެ އުސް އިމާރާތެއްގައި ރޯވެ އަނދަނީ\nބަންގްލަދޭޝްގެ އަވަށެއްގައި އަލިފާންރޯވެ ނުވަ މީހުން މަރު


ބުނެލާ އެއްޗެހިން ހިތްފަޅައިގެން ދޭ! އެކަމަކު ވެސް ހިދުމަތުގައި – Haftha\nFri, 18 September, 2020, 2:45 pm\nކޯލް ސެންޓަރުގެ ހިދުމަތްތެރިންނަށް ކޮންމެ ދުވަހަކު ވެސް ދިމާވާ އެންމެ ބޮޑު ގޮންޖެހުމަކީ، އަދަބެއް އިޚުތިރާމެއް ނެތި މުއާމަލާތު ކުރާ މީހުންކަން ފާތުންގެ ވާހަކައިން އެނގެ އެވެ. ޚާއްސަކޮށް އަންހެނުންނަށް ބޭއަދަބީ އަދި ބަދުއަޚުލާގީ ބަސްތައް ރައްދުކުރުން އޮންނަނީ ބައެއް މީހުންގެ އާދައަކަށް ވެފައެވެ.\nކޯލް ސެންޓަރުގެ މަސައްކަތްތަކުގެ ތެރޭގައި، ވަގުތުން ވަގުތަށް ފުރިހަމަކުރަން ޖެހޭ އެތައް މަރުހަލާތަކެއް، ކުޑަ ވަގުތުކޮޅެއްގެ ތެރޭގައި ކުރަން ޖެހުމަކީ ބުރަ ކަމެކެވެ. ހިންދެމިލާނެ ވަގުތުކޮޅެއް ވެސް ނުލިބި އެ މަސައްތުގައ ޝާމިލްވާ މީހުންނަށް، އެންމެ ކުޑަ މިނުން އާންމުންގެ އިހުތިރާމް ލިބެން ޖެހޭނެ އެވެ. ކޯލް ސެންޓަރުގެ ބައެއް ހިތި ތަޖުރިބާތަކަށް ފަހު، އެކުގައި މަސައްކަތް ކުރާ އެންމެންގެ ފަރާތުން ފާތުން އާންމުންގެ ކިބައިން އެދެނީ ވެސް ރިވެތި ބަހުން މުއާމަލާތު ކުރުމަށެވެ.


Rajje ge bin hihkumah ingilaabu gennaane Dragger bannan thahyaaruvejje\nރާއްޖޭގައި ބިން ހިއްކަން އިންގިލާބު ގެންނާނެ ޑްރެޖަރު ބަންނަން ތައްޔާރުވެއްޖެ\nޑްރެޖަރަކީ 35 މިލިއަން ޑޮލަރު މަޝްރޫއެއް\nމި އަހަރު ރާއްޖެ ގެންނާނެ\nއެތެރެވަރީގެ އެންމެ ފުނުން ވެސް ވެލިނެގޭނެ\nއެމްޓީސީސީން ގެންނަ ޑްރެޖަރުގެ ކުރެހުމެއް: މިއީ 35 މިލިއަން ޑޮލަރުގެ މަޝްރޫއެއް.--ފޮޓޯ: އިބްރާހިމް ޝާބިލް\nރާއްޖޭގެ ބިންހިއްކަން އަވަސް ކުރުމަށް، އެމްޓީސީސީން ގެންނަ 35 މިލިއަން ޑޮލަރު ޑްރެޖަރު އަންނަ މަހު ބަންނަން ފަށާނެ ކަމަށް އެ ކުންފުނިން ބުނެފި އެވެ.\n"އަވަސް" އަށް ދެއްވި އިންޓަވިއުއެއްގައި އެމްޓީސީސީގެ ޖެނެރަލް މެނޭޖަރު އަހުމަދު ސައީދު ވިދާޅުވީ ބިން ހިއްކުމުގެ މަސައްކަތް ހަލުވި ކުރުމަށް ގެންނަ "އީޒީ ޑްރެޖަރު" ގެ ސަބަބުން މި މަސައްކަތް އެތައް ގުނައެއް ހަލުއިވެ، ހަރަދު ވެސް ކުޑަ ވެގެންދާނެ ކަމަށެވެ.\n"މިއީ ކޮންމެ ދުވަހަކު ވެސް ބަލަމުން އަންނަ ކަމެއް. މިއީ ރާއްޖޭގެ ބިން ހިއްކުމަށް ބޮޑު ބަދަލެއް ގެންނާނެ މަޝްރޫއެއް،" ރާއްޖޭން ބޭރުގައި ބަންނަ ޑްރެޖަރުގެ ފޮޓޯ ދައްކާލަމުން ސައީދު ވިދާޅުވި އެވެ.\nއޭނާ ވިދާޅުވީ މި އުޅަނދުގެ ސަބަބުން ހަމައެކަނި އެމްޓީސީސީގެ މަސައްކަތް ހަލުވި ވެގެންދާނީ ނޫން ކަމަށާއި، މީގެ ސަބަބުން ރާއްޖެ އަށް ބޮޑެތި ކުރިއެރުންތަކެއް ވެސް ލިބޭނެ ކަމަށެވެ.\n"އެޕްރީލް [އަންނަ] މަހު ބަންނަން ފަށަނީ. މިހާރު މީ [ޑްރެޖަރު] ގެ ޑިޒައިންގެ 75 ޕަސެންޓް ނިމިއްޖެ. އެންމެ ފުރަތަމަ 15 އެޕްރީލްގައި ބަންނަން ފެށޭނެ. މިއީ ރާއްޖޭގެ ފެންވަރު ބަލާއިރު ވެސް ބޮޑު އިންވެސްޓްމަންޓެއް،" ސައީދު ވިދާޅުވި އެވެ.\nއޭނާ ވިދާޅުވީ މި އަހަރު ނިމުމުގެ ކުރިން މި ޑްރެޖަރު ބަންދެގެން ރާއްޖެ ގެނެވޭ ވަރުވާނެ ކަމަށެވެ.\nސައީދު "އަވަސް" އަށް އިންޓަވިއު ދެއްވަނީ.--އަވަސް ފޮޓޯ: އިބްރާހިމް ޝާބިލް\n"މި މަސައްކަތް ކުޑަކޮށް ލަސްވެއްޖެ. ލަސްވާން ދިމާވި އެއް ސަބަބަކީ މީގެ ޑްރެޖަރުތަކުގައި އާއްމު ގޮތެއްގައި ހުންނަނީ 30 މީޓަރު އަޑިން ވެލި ނެގޭ ގޮތަށް. ނަމަވެސް އަޅުގަނޑުމެން އެބަ ބޭނުންވޭ 50 މީޓަރު އަޑިން ވެލި ނަގަން. ރާއްޖޭގެ ގިނަ ހިސާބުތަކުގައި އެވަރުގެ ފުންމިން މި ހުންނަނީ. އެހެންވެ ޑްރެޖަރު އެގޮތަށް މޮޑިފައި ކުރަން ޖެހެނީ،" ސައީދު ވިދާޅުވި އެވެ.\n"މީގެ ކުރިން ކުރި ސާވޭތަކުން އެނގުނީ 30 މީޓަރަކީ އެންމެ ރަނގަޅު ވަރު ނޫންކަން. ހުވަދު އަތޮޅު ކަހަލަ އަތޮޅުތަކުގައި ތަންކޮޅެއް ފުން. އެހެންވެ 50 މީޓަރަށް މޮޑިފައި ކުރަނީ،" ސައީދު ވިދާޅުވި އެވެ.\nއޭނާ ވިދާޅުވީ އެއް ފަހަރާ 3،700 ކިއުބިކް މީޓަރުގެ ވެލި ޖަމާކުރެވޭ މި ޑްރެޖަރުގެ ސަބަބުން މަސައްކަތް ހީވެސް ނުކުރާ ކަހަލަ ބަދަލެއް އަންނާނެ ކަމަށެވެ.\n"މިވަރު [3،700 ކިއުބިކް މީޓަރުގެ ވެލި] އެއްފަހަރާ ލޯޑު ކުރެވޭނެ. މިވަރު ބަރުކޮށްގެން ބޭނުންވާ ތަނަކަށް ދަތުރުކުރެވޭނެ. މީގެން އެވްރެޖުކޮށް ދެ ދުވަހަކުން ހެކްޓަރެއް ހިއްކާލެވޭނެ،" ސައީދު ވިދާޅުވި އެވެ.\nއޭނާ ވިދާޅުވީ ރާއްޖޭގައި ހިންގާފައިވާ ބިން ހިއްކުމުގެ މަޝްރޫއުތަކަށް ބޭރު ކުންފުނިތަކަށް މީގެ އެތައް ޑްރެޖަރެއް ބަންނަ ވަރަށް ފައިސާ ހަރަދު ކުރެވިފައިވާ ކަމަށެވެ.\n"މިކަމުގައި ހުރިހާ ވެސް ޝުކުރެއް އޮތީ ރައީސް އަބްދުﷲ ޔާމީނަށް. މިއީ ސީދާ ރައީސްގެ އިނީޝިއޭޓިވްއެއް. މިކަމުގައި އެއް ވެސް ޑައުޓެއް ނެތް،" ސައީދު ވިދާޅުވި އެވެ.


Hulhumale' Jalun 30 Random Sample Nagaifi\nހުޅުމާލެ ޖަލުން 30 ރެންޑަމް ސާމްޕަލްތަކެއް ނަގައިފި\nހުޅުމާލެ ޖަލުގައި މީގެކުރިން ރެންޑަމް ސާމްޕަލް ނެގުމުގެ ތެރެއިން: ފޮޓޯ / ކަރެކްޝަންސް\nކޮވިޑް19 އާއި ގުޅިގެން ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ނަގަމުން އަންނަ ރެންޑަމް ސާމްޕްލަތައް ހުޅުމާލެ ޖަލުންވެސް ނަގައިފިއެވެ.\nމޯލްޑިވްސް ކަރެކްޝަނަލް ސާވިސް އިން ބުނީ ނޭޝަނަލް އިމަޖެންސީ އޮޕަރޭޝަން ގުޅިގެން މިއަދު ކުރިއަށްގެންދިޔަ ސާމްޕަލް ނެގުމުގެ ހަރަކާތުގައި ގައިދީންގެ ތެރެއިން 15 މީހެއްގެ ސާޕަލް ނަގާފައިވާ ކަމަށެވެ. އަދި ޑިޓެއިނީސްގެ ގޮތުގައި ތިބި5ބިދޭސީންނާއި 10 އޮފިސަރުންނާއި މުވައްޒަފުންގެ ސާމްޕަލް ވެސް ނަގާފައިވާ ކަމަށެވެ.\nމި 30 ސާމްޕަލް ނެގުމުގައި ބަލައިފައިވާނީ ވަކި ޔުނިޓް ތަކުގެ ތެރެއިން ހޮވާލެވޭ ގައިދީންނާއި ތަފާތު އެކި ދާއިރާތަކުގައި މަސައްކަތްކުރާ އޮފިސަރުންނާއި މުވައްޒަފުންނެވެ. މީގެ ކުރިން މާފުށީ ޖަލުގައާއި އައްސޭރި ޖަލު އަދި މާލެ ޖަލުގައި ވެސް ކޮވިޑް19 އަށް ޓެސްޓުކުރުމަށް ސާމްޕަލް ނަގައި، އޭގެ ނަތީޖާތައް ވަނީ ނެގެޓިވްވެފައެވެ.\nމުޅި ޖުމްލަ މި ބަލި ރާއްޖެއިން ޖެހުނު މީހުންގެ އަދަދު ވަނީ 1،216 އަށް ވަނީ އަރާފައެވެ. ރާއްޖެއިން ކޮވިޑް ޖެހުނު މީހުންގެ ތެރެއިން އެންމެ ގިނައިން ބަލިން ޕޮޒިޓިވްވެފައި ވަނީ ބަންގްލަދޭޝް މީހުންނެވެ. ރާއްޖެއިން ކޮވިޑަށް ޕޮޒިޓިވްވި ބަންގްލަދޭޝް މީހުންގެ އަދަދު އުޅެނީ 622 ގައެވެ. ދެވަނަ އަށް އެންމެ ގިނައީ ދިވެހިންނެވެ. ދިވެހިންގެ ތެރެއިން 434 މީހަކަށް ކޮވިޑް19 ވަނީ ޖެހިފައެވެ.\nރާއްޖެއިން މި ބަލި ޖެހުނު މީހުންގެ ތެރެއިން 104 މީހަކު ބަލިން ރަނގަޅުވެފައިވާއިރު މި ބަލީގައި ހަތަރު މީހަކު ވަނީ މަރުވެފައެވެ.


SunOnline: #SUN VAAHAKA: Ganduvaru therein 24\nގަނޑުވަރު ތެރެއިން 24\nއައިޝާ ނަސީމް 07 Aug 2020, 09:45\nއޭރު ފަތިސްވުމުގެ ކުލަވަރު އުޑުމަތިން ފާއްދާލައިފިއެވެ. އަލިކަން އަނދިރިކަމުގެ މައްޗަށް ވެރިވެގެންފިއެވެ. ހަލަބުގެ ކިއްލާތެރޭގައި ވަނީ ލޭގެ ކޯރުހެދިފައެވެ. ޒަޚަމްވެ މަރުވެފައިވާ މީހުންގެ ހަށިތައް އެގޮތް މިގޮތަށް ބިންމައްޗަށް އެޅިފައިވާ މަންޒަރުންވެސް ބަލިކަށި ހިތްތައް ރޫރޫ އަޅައިގަންނާނެއެވެ. އޭރު ދާމިސްގެ ހަށިގަނޑުގައި ޒަޚަމްވެފައިވާ ތަން ހަތްދިހައަށް ވުރެ މައްޗަށް ހިނގައްޖެއެވެ. ހަށިގަނޑުން ފައިބަމުންދާ ލޭގެ ސަބަބުން ކޮޅަށް ހުންނާނެ ވަރެއްނެތި ދޮރާށްޓަށް ލައްވެލައިފިއެވެ. ކަނޑިއުފުލައިލާނެ ވަރެއްވެސް ނެތެވެ. އެހެން މުޖާހިދުން އޭނަގެ ކުރިމައްޗަށް އެރިއެވެ. ހަމަލާދޭނެ ވަރެއް ނެތުމުން ކުރެވުނު ކަމަކީ ދިފާއުކުރުމެވެ. މުޖާހިދުން ޚާލިދުގެ ލަޝްކަރަށް އިންތިޒާރުކުރިޔަސް ޚަބަރެއް ނުވުމުން ޚަބަރުދޭން ފޮނުވި މީހުންނަށް ކަމެއް ދިމާވެގެން ނުދެވުނީ ބާވައޭވެސް ހިތަށް އެރިއެވެ. މިފަހަރު ރޫމީން ހިތްވަރާއެކު މުސްލިމުންނަށް ހަމަލާދިނުމުން އެންމެ ފަހު ވަގުތުކަމުގައި ހީކުރެވުނެވެ.\nއެންމެ ފަހު ވަގުތުކަމުގައި ވިޔަސް މާތްﷲއާއި ދީނަށްޓަކާ ކުރާ ހަގުރާމައިގާ އަމާންދީ ހިތްވަރު ގެއްލުވާލުމަކީ ހިތްވަރުގަދަ މުޖާހިދުން ގަބޫލުކުރާނެ ގޮތެއް ނޫނެވެ. ﷲއަކްބަރުގެ މަތިވެރި ކަލިމައާއެކު އެހިތްވަރުގަދަ ސިންގާތަކެއް ފަދަ މުޖާހިދުން ދުޝްމިނުންގެ މައްޗަށް ފުންމައިގަތީ ކަށިން ހިތްވަރު ނެރެފައެވެ. މުޖާހިދުން ނިމިގެންދާނީވެސް ބިރުކުޑަކަމާއި ސާބިތުކަން މަތީގައި ކަން ދުޝްމަނުންނަށް އަންގާދީފައެވެ. އެވަގުތު ކިއްލާގެ ބޭރުން ﷲއަކްބަރުގެ އަޑު ގުގުމައިގެން ދިޔުމުން އާ ފުރާނައެއް ލިބުނުހެން ހީވެ ދުޝްމަނުންގެ ތެރެއަށް އެ މަދު ފަހުލަވާނުންކޮޅު ވަދެގަތެވެ. އޭރު ކިއްލާގެ ދޮރާށިި ހުޅުވާލަފައި ޚާލިދުގެ ލަޝްކަރު ވަދެގެންފިއެވެ. އެންމެ ކުރީގައި ދިދަ ހިއްޕަވައިގެން ހުންނެވީ ޚާލިދުއެވެ. ބާރު ވައިރޯޅިއެއްހެން ކިއްލާތެރެއަށް ފެތުރިގަތް ލަޝްކަރު ފެނުމުން ރޫމީންނަށް ސިހުން ލިބި ކޮޅުކޮޅަށް ދުއްވައިގަނެވުނެވެ. އެންމެން ބިރުން ފިތްކެނޑިގެން ގޮސް ލޯ ބޮޑުކޮށްލައިގެން ތިބެ ބަލަމުން ދިޔައީ ފިލައިގެންދާނެ މަގެއް ހޯދުމަށެވެ. މުޖާހިދުން ކިއްލާއަށް ވަދެގަތް ގޮތަށް މަޑުވުމަކާއި ނުލައި ރޫމީންތަކަށް ހަމަލާދިނީ ބަޑުހައިވެފައިވާ ސިންގާތަކެއް ފަދައިންނެވެ.\nކިއްލާތެރޭ ހޯބޯލަވާ އަޑުފަށްގަނޑު ގަދަވެގަތުމުން ޔޫގަންނާ އެތަނަށް ނުކުމެ ވަޑައިގެންނެވިއެވެ.\nރޫމީން މަސައްކަތްކުރަމުން ދިޔައީ ފިލުމަށެވެ. ހަގުރާމަ ކުރާނެ ހިތްވަރެއްނެތެވެ. ފިޑިކަމުގެ އިންތިހާއެވެ.\nޔޫގަންނާއަށް ފެނިވަޑައިގެންނެވި ނާ އުއްމީދީ މަންޒަރުން އިތުރަށް ހަގުރާމަކުރުމަކީ ބޭކާރު ކަމެއްކަން ޔަގީން ވެ ވަޑައިގެންނެވުމުން ޚާލިދުގެ ކުރިފުޅުމައްޗަށް އަރާ ވަޑައިގެންނެވިއެވެ.\n"އަޅުގަނޑުމެންނަށް އަމާން ދެއްވާ......"\n"މި ލަޝްކަރުގެ ވެރިއަކީ އަމީރު އަބޫ އުބައިދާ. އިރުކޮޅަކުން އެކަލޭގެފާނު ވަޑައިގަންނަވާނެ. ތިކަމާމެދު ގޮތެއް ނިންމެވޭނީ ވެރިޔާ ވަޑައިގެންނެވުމުން. އަޅުގަނޑަށް އެކަލޭގެފާނުގެ އަމުރުފުޅާއި ނުލާ އެފަދަ ނިންމުމެއް ނިންމޭކަށް ނެތް...." ޚާލިދު ފިކުރުފުޅުކުރައްވާފައި ވިދާޅުވިއެވެ.\n"އެކަމަކު އޭރަށް ހުރިހާ ސިފައިން ފަނާވެގެން ހިގައިދާނެ ނޫންތޯ؟ "\n"އެކަމަކު އަމާން ދިނުމަށް ވެރިޔާ އަމުރުފުޅު ނުދެއްވާ ހިދަކު އަޅުގަނޑަށް ތިކަމެއް ކުރާކަށް ނުކެރޭނެ...."\n"ހަގުރާމައިގާ އަމާންދޭން އެދުމުން ކަލޭގެފާނު ތިދެކޮޅުހެއްދެވީ. އެއީ މާރްތަސްކަލާނެގ ރުހިވޮޑިގަންނަވާ ކަމަކަށް ވާނެތޯ؟ " ޔޫގަންނާގެ އެ ޖުމްލައިން ޚާލިދު އަށް އަސަރުކުރިއެވެ.\n"އެހެންވިއްޔާ ހުރިހާ ސިފައިންނަށް ހަތިޔާރު ބަހައްޓަން އަމުރުކުރައްވާ. އޭރުން އަޅުގަނޑުމެން އެމީހުން ހައްޔަރުކޮށް އަމީރު ވަޑައިގަތުމުން އޭނަގެ އަރިހަށް ގެންދެވިދާނެ. އަދި އެކަލޭގެފާނަށް ފެނިވަޑައިގަންނަވާ ގޮތަކަަށް އަމަލުކުރައްވާނެ........" ޚާލިދު ހަގުރާމައިގެ މައިދާނަށް ބަލައިލިއިރު ރޫމީންތައް ކަންބޮޑުވެގެން ހަތިޔާރު އުކާލާފައި ސަލާމަތްވާން މަސައްކަތްކުރާތަން ފެނިވަޑައި ގެންނެވިއެވެ.\nޔޫގަންނާ ބާރުއަޑުފުޅުން ރޫމީ ސިފައިންނަށް އެންގެވީ ހަތިޔާރުތައް ބެހެއްޓުމަށެވެ. ރޫމީންތައް ވަގުތުން ހަތިޔާރުތައް ބިންމަތީގައި ބަހައްޓަމުން ދެއަތް އުފުލައިގެން އަމާން ދޭން ފެށިއެވެ. ޚާލިދުވެސް މުޖާހިދުންނަށް އަމުރުކުރެއްވީ ރޫމީންނަށް ހަމަލާދިނުން ހުއްޓާލުމަށެވެ. އެއަށްފަހު ހުރިހާ ރޫމީންތައް ސަފަކަށް ބައިތިއްބާފައި ހައްޔަރުކުރާން ފެށިއެވެ. ރޫމީން ގިނަކަމުން ހައްޔަރުކުރަން އެތައް އިރެއް ނެގިއެވެ. އެންމެން ބިޑި އަޅާ ނިމުމުން މުޖާހިދުން އިންތިޒާރު ކުރަމުން ދިޔައީ ވެރިޔާ ވަޑައިގަންނަވާނެ އިރަކަށެވެ. އޭރު އިރުއަރާ ކިއްލާގެ ތެރެއަށް އިރުގެ އަލިގަދަ ދޯދިތައް ފަތުރާލައިފިއެވެ.\nޚާލިދުއަށް ދާމިސްއާއި ހަމަޔަށް ވަޑައިގެންނެވުނުއިރު ދާމިސްހުރީ ފާރުގައި ލައްވިގޮތަށެވެ. ހަށިގަނޑާއި މޫނުގައިވާ ޒަޚަމްތަކުން އޮހެމުންދިޔަ ލޭތައް ގަނޑުވެ ކޮޅަށް ހުންނާނެ ހަކަތައެއް ވެސް ނެތެވެ. ޚާލިދު ދާމިސްއާއި ވާހަކަދައްކަވަން މަސައްކަތްކުރެއްވުމުން އެއްޗެކޭ ބުނަން އުޅުނެވެ. އެކަމަކު ވާހަކަދައްކާނެ ވަރެއްވެސް ނެތި އެންމެ ފަހުން އަނބުރައިގަތީއެވެ. ޚާލިދުއަށް އޭނަގެ ގައިގާ ހިފަހައްޓަވާލެވުނީ ހަމަ ކިރިޔާއެވެ. އޭނަ ޚަބަރު ހުސްވެފައި އޮތް ދާމިސް އަށިމަތީ ބާއްވައިފިއެވެ. އޭރު ކިއްލާގެ ބޭރުން އަނެއްކާވެސް ﷲއަބްކަރުގެ އަޑު ފަޒާގެ ތެރެއަށް އަރައިގެން ދިޔައެވެ. އެއަޑު ކައިރިވަމުން އައިސް އަބޫއުބައިދާގެ ލަޝްކަރު ކިއްލާގެ ތެރެއަށް ވަނުމުން ރޫމީންތައް ބިރުން އެމަންޒަރު ބަލަން ތިބީ އެމީހުންނަށް އަންނާނެ ހުކުމެއް ނޭގިފައެވެ.\nއަބޫއުބައިދާއަށް ޚާލިދުއާއި ދާމިސް ފެނިވަޑައިގެން ދާމިސްގެ ހާލު އޮޅުން ފިލުއްވިއެވެ.\n"ދާމިސްގެ ހާލު ރަގަޅެއްނޫން. އަޅުގަނޑަށް ހީވަނީ ދާމިސް އަޅުގަނޑުމެންނާއި ވަކިވަނީހެން....." ޚާލިދުގެ ދެލޯފުޅުން ކަރުނަ އޮހެމުން ދިޔައެވެ. ހަލަބުގެ ފާތިހުގެ ހާލުދެކެން ތިބި އެހެން މުޖާހިދުންގެ ލޮލުން ކަރުނަ ފައިބަނީއެވެ. އަބޫއުބައިދާ އެކަލޭގެފާނުގެ ހެދުމުގެ ފަސްބައިން ދާމިސްގެ މޫނު ފޮހެލެއްވިއެވެ. އެއަށްފަހު ދެއަތްޕުޅު މައްޗަށް ނަންގަވަމުން ދުޢާފުޅުކުރެއްވިއެވެ.\n"ޔާﷲ ހަލަބްގެ ފާތިހަށް ޝިފާ ދެއްވާ އުމުރު ދިގުކުރައްވާށި....."\nއެންމެން މޫނު ފިރުމައިލިއެވެ.\nދާމިސްއާއެކު ހިތްވަރުކުރި ހަތަރު މުޖާހިދުން ހަގުރާމައިގެ ތެރޭގައި ޝަހީދުވިއެވެ. އޭގެ ތެރޭގައި އައުސް ބުން އާމިރު، އަބޫ ހާމިދު ބިން ސުރާގާ، އަލްފާރިއު ބިން މުސައްޔިބު އަދި ފަޒާރާ ބިން މުރާދު ހިމެނިވަޑައިގެންނެވިއެވެ. އެބޭކަލުން ފެނިވަޑައިގެންނެވުމުން އަބޫއުބައިދާ ހެޔޮ ދުޢާފުޅުކުރެއްވިއެވެ. މާތްﷲގެ މަގުގައި ހަގުރާމަކޮށް ޝަހީދުވެގެންދާ ޒުވާނުންނަކީ މަރުވެގެން ދިޔަ ބަޔެއްނޫނެވެ. އަދި ދާމިސްއާއެކު ހިތްވަރުކުރި ހުރިހާ ޒުވާނުންވަނީ ވަރަށް ބޮޑަށް ޒަޚަމްވެ ހާލު ދެރަވެފައެވެ. އަބޫއުބައިދާ އެންމެ އިސްކަން ދެއްވީ އެ ހިތްވަރުގަދަ މުޖާހިދުންނަށް ބޭސްފަރުވާ ކުރެވޭނެ އިންތިޒާމް ކުރުމަށެވެ. ޔޫގަންނާގެ އަރިހުގާ އެކަންތައް ހަމަޖައްސަވަން އެދި ވަޑައިގެންނެވިއެވެ. އެތަނުން ހުސްކޮށްފައިވާ ކޭމްޕެއް ދެއްކުމުން ދާމިސްއައި އެހެން މުޖާހިދުން އަށިތަކަށް ލައިގެން ގެންގޮސް ލިއެވެ. އެންމެ ފުރަތަމަވެސް ދާމިސްގެ ހަށިގަނޑުގައިވާ ޒަޚަމްތަކުގައި ބޭސް އެޅުމަށްފަހު އެހެން ޒުވާނުންގެ ގައިގާ ބޭސް އަޅާ އަރާމުކުރަން ބޭތިއްބިއެވެ. އެކަމުން ނިމިވަޑައިގެން އަބޫއުބައިދާ އާއި އެހެން ކޮމާންޑަރުން ހިންގައިވައިގަތީ ހަގުރާމައިގެ އޮފީހަށެވެ.\nއަބޫއުބައިދާގެ ފަހަތްޕުޅުން އެންމެން ހިގާފައި ދިޔައިރު ކިއްލާތެރެއަށް ވެރިވެފައިވީ އާދަޔާ ޚިލާފު ހިމޭންކަމެކެވެ.\nހަގުރާމައިގެ އޮފީހަކީ ރޭގައި ރާ ބޮއި މަސްތުވެ އަންހެންކުދިންނާއިއެކީ ރޫމީންގެ ސިފައިން މަޖާކޮށް އުފާކުރި މަކާނެވެ. މިއަދު އެތަނުގައި ހިނގަނީ މުސްލިމުންގެ ވެރިކަމެވެ. ފަތަހައާއި ނަސްރަކީ މުޖާހިދުންގެ ހައްގެކެވެ. އަބޫއުބައިދާ އެތާގައި އަޅާފައިވާ ބޯ ދޫލަމަތީ އިށީދެ ވަޑައިގެންނެވުމުން މުސްލިމް ކޮމާންޑަރުން އެކަލޭގެފާނުގެ އަރިހުގައި ހުއްޓިވަޑައިގެން ތިއްބެވިއެވެ. އެކަލޭގެފާނުގެ އަމުރުފުޅަށް ރޫމީންގެ ސަރުދާރުން އެތަނަށް ގެނެވެން ފެށިއެވެ. ޔޫގަންނާ އާއި ކާރކަސް އަދި އިސް އޮފިސަރުންނާއި ސިފައިންވެސް މެއެވެ. އެންމެން އިސްޖެހިފައި ކުރައްވާނެ ހުކުމަކަށް ބަލަބަލާ ތިބިއިރު މުސްލިމް ކޮމާންޑަރުންގެ މޫނުމަތިން ފެންނަނީ ޖެހިލުންކުޑަކަމާއި ރުޅިވެރިކަމެވެ. އަބޫއުބައިދާވެސް އިސް ޖައްސަވައިގެން ފިކުރުފުޅެއްގައި އިންނެވިއެވެ. އެތަނަށް ވެރިވެފައިވާ ހިމޭންކަމާއެކު ނޭވާލާ އަޑެއްވެސް ނީވެއެވެ. އެންމެން އިންތިޒާރުކުރަމުން ދިޔައީ އަބޫއުބައިދާގެ ހުކުމަށެވެ.\nއަބޫއުބައިދާގެ ކުރިފުޅުމަތީގައި އެވަނީ މުޅި ޝާމްކަރަ ބިރުން ސިއްސުވައިލި އަދި އެންމެ ހިތްވަރުގަދަ ހަގުރާމަވެރިޔާ ކަމުގައިި މަޝްހޫރުވެފައިވާ ރަސްގެފާނުއެވެ. ޔޫގަންނާއެވެ. ރޫމީންގެ ޝެހެންޝާހުވެސް އެވެރިޔަކު ދެކެ ޖެހިލުންވާ ރަސްކަލެކެވެ. އޭނަ ހިތް ހަމަޖައްސަވާ ރުހުން ހޯދަން ހިރަކުލެސްވެސް ހަދިޔާތައް ފޮނުއްވ އެތައް މަސައްކަތެއްކުރާ ވަރުގަދަ ފަރާތެކެވެ. އެހެން ރޫމީންގެ ފިޑިކަމުގެ މައްޗަށް މަލާމާތްކޮށް އޭނަ ބަލިނުވާނެކަމުގެ ގަދަބަސްތައް ބުނަމުން ދިޔަ ވެރިއެކެވެ. ނަމަވެސް މިއަދު އޭނަވަނީ މުސްލިމުންގެ ކުރިމަތީގައި ބަލިކަށިވެ ނިކަމެތި ގައިދީއެއްގެ ގޮތުގައެވެ. މުސްލިމް ލަޝްކަރުގެ ވެރިޔާ އަބޫއުބައިދާގެ ހުކުމްފުޅަކަށް ބަލަބަލާ އެކަލޭގެފާނުގެ ކުރިމަތީގައި އިސްޖެހިފައެވެ. ގަދަފަދަ އެތަން ފަތަހަކުރުމަކީ މުސްތަހީލްކަމަށް ކަމުގައި ދެކުނު ހަލަބުގެ ކިއްލާ މިވަނީ މުޖާހިދުންގެ ބާރުގެ ދަށަށް ގެނެވިފައެވެ.\nމާތްﷲ އިރާދަކުރެއްވި ބަޔަކަށް ނަސްރު ދެއްވައެވެ. ބޮޑާ މީހުން ނިކަމެތި ކުރައްވައެވެ. ވިސްނާ ފިކުރު ކުރާ މީހުންނަށް އިބުރަތެކެވެ.\n"މާތްﷲއަށް ހަމްދާއު ޝުކުރު ހުރި. މި ވަރުގަދަ ކިއްލާ އަޅުގަނޑުމެންނަށް ފަހަތަ ކުރެވުމުގެ ތައުފީގު ދެއްވައިފި. ޔޫގަންނާ ބަލިވެ އަމާން ދެއްވުމުން އަޅުގަނޑުމެން ހުރިހާ ސިފައިން ހައްޔަރުކޮށްގެން ކަލޭގެފާނުގެ ކުރިފުޅުމައްޗަށް ހާޟިކުރީ އެމީހުންނަށް ކުރައްވާނެ ހުކުމެއް އެނގިވަޑައިގަންނަވާނީ ވެރިޔާއަށް ކަމަށްވާތީ. ކަލޭގެފާނު ކުރައްވާ ހުކުމެއްގެ އިންތިޒާރުގައި އަޅުގަނޑުމެން މިތިބީ......" ޚާލިދު އަބޫއުބައިދާއަށް ނަޒަރު ހުއްޓަވާލެއްވިއެވެ.\n"ޔޫގަންނާ ކޮބާތޯ؟ " އަބޫއުބައިދާ އެއްސެވިއެވެ.\n"މިހުންނެވީ....."ޚާލިދު ޔޫގަންނާ ގެނެސް އަބޫއުބައިދާގެ ކުރިފުޅުމަތީ ބެހެއްޓެވިއެވެ. އަބޫއުބައިދާގެ އިޝާރާތަށް ރަސްގެފާނުވެސް އަބޫއުބައިދާގެ ކުރިފުޅުމަތީގައި އިށީދެވަޑައިގެންނެވިއެވެ. ޔޫގަންނާ އިންނެވީ އިސްޖެއްސެވިގޮތަށް ޚިޔާލެއްގެ ތެރެއަށް ގެއްލި ވަޑައިގެންފައެވެ.\nކިއްލާތެރޭގައި އެންމެ ގަދަޔަށް ހަގުރާމަ ހިނގަމުން ދިޔަ ވަގުތު ޒައިތޫންއާއި ލޫސީ ނަސްރު ލިބުމަށް އެދި ދުޢާކުރަމުން ދިޔައެވެ. ދެމައިންވެސް ތިބީ ބިރުގެންފައެވެ. ޒަޚަމީއިންގެ އަޑު ގަނޑުވަރުގެ ތެރެއަށްވެސް އިވެމުންދަނީ ބިރުވެރިކަމުން ފުރިފައިވާ ގޮތަކަށެވެ. އިރުގެ އަލިގަދަ ދޯދިތައް ކޮޓަރީގެ ފަރުދާތައް ފުރާނާލާފައި އަލިކުރަން ފެށުމުން ޒައިތޫން ޚާދިމާއެއް ލައްވާ ފެން ގެނުވިއެވެ. ޚާދިމާ ޒައިތޫންގެ އިސްތަށިފުޅުގައި ފުނާ އަޅުވާ ހެދުންވެސް ލައްވާދިނެވެ. އޭރު ލޫސީ ކަންނޭލުގައި ބައްދާލައިގެން ގަދަ ނިދީގައި އޮތެވެ.\n"ދަރިފުޅާ. ތެދުވެ އެއްޗެއް ކާލާ ހަދާލާ. މިއަދު ކަންތައް ވާނެގޮތެއް ދެނެވޮޑިގެންވަނީ މާތް ރަސްކަލާނގެ. ރަސްގެފާނަށް ނަސްރު ދެއްވައިފިއްޔާ ދިރިއުޅުމުގެ ދުވަސްތައް އުފާވެރިވާނެ. ނަމަވެސް..........." ޒައިތޫންގެ ލޯ ފުޅަށް ކަރުނަފޮދު އަތުވެއްޖެއެވެ. މުސްލިމުންގެ އަތްދަށުން ބަލިވެ އެންމެން ގަތުލުކުރީބާވައެވެ. ރަސްގެފާނާއި ދަރިކަލުންގެ ހާލަކީ ކޮބާހެއްޔެވެ. ރޫމީން ބަލިކޮށް ފިރިހެނުން ގަތުލުކޮށް އަންހެނުންނާއި ކުދިންތައް އަޅުންގެ ގޮތުގައި ގެންގޮސްފިއްޔާ ވާނީ ކިހިނެއްހެއްޔެވެ؟ އެކަމަށް ކެތްކުރާނީ ކިހިނެއްހެއްޔެވެ. ޒައިތޫންގެ ޚިޔާލުތަކުން އުދަގޫފުޅުވިއެވެ. ޚަބަރު ބަލައިލަން ފޮނުވި ޚާދިމާގެ ޚަބަރެއް ނުވުމުން ވަކިން ފިކުރުބޮޑުވެ ނުތަނަވަސްކަން ވަށާލައިފިއެވެ.\nލޫސީގެ ލޮލުން ނިދީގެ އަސަރު ނުފިލިޔަސް މަންމާފުޅާއެކު ކޮންމެވެސް ވަރަކަށް ނާސްތާކުރިއެވެ. ގޮދަންފުށުގެ މަޑު ޕާނާއި ޗީޒް އަދި މޭވާއެވެ. ގަހުވަ ތަށްޓެއް ބޯލުމުން ސިކުނޑިއަށް ތާޒާކަން ލިބުނެވެ. ކުޑަދޮރުން ބޭރަށް ބަލައިލިއިރު ދުންފިނީގެ ސަބަބުން ދުރު ފެންނަވަރެއް ނުވެއެވެ. އޭރު ކިއްލާގެ ތެރެއަށް އަޖައިބެއްފަދަ ހިމޭންކަމެއް ވެރިވެއްޖެެވެ. ހިތުގައި ބިރުވެރިކަން ހިނގައިލިވަރުން މޭގައި ފިރުމައިލެވުނެވެ. އޭނަގެ ބައްޕައާއި ބޭބެ ސަލާމަތްވިހެއްޔެވެ. އަރަބިންގެ އަތްދަށުވެ ގަތުލުވީބާވައެވެ. ނޫނީ އެމީހުންގެ އަތްދަށުގައި ހައްޔަރުވީހެއްޔެވެ. ކުއްލިއަކަށް ދޮރުމަތިން މީހެއްގެ ހިލަންވިއެވެ.\n"ކާކުތަ؟ "ލޫސީ އަށް ކެތްނުކުރެވިގެން ގޮސް ދޮރުގެ ފަރުދާ ދުރުކޮށްލާފައި ބޭރަށް ބަލާލައިފިއެވެ.


covid19 - male city sra hahdhugai fihaarathah hulhuvun manaa gadi thakeh kada alhaifi\nކޮވިޑް-19: މާލެ ހިމެނޭ ސަރަހައްދުގައި ފިހާރަތައް ...\nކޮވިޑް-19 އާއި ގުޅިގެން މާލެ ހިމެނޭ ސަރަހައްދުގެ ފިހާރަތައް ހުޅުވުން މަނާ ގަޑިތަކެއް ކަނޑައަޅައިފިއެވެ.\nހެލްތް ޕްރޮޓެކްޝަން އެޖެންސީ (އެޗްޕީއޭ) އިން ނެރުނު ބާޔާނެއްގައި ހާމަކޮށްފައިވަނީ މާލެއާއި، ވިލިމާލެ އަދި ހުޅުމާލެ ހިމެނޭގޮތަށް ފިހާރަތައް ހުޅުވުން މަނާ ގަޑިތަކެއް ކަނޑައަޅާފައެވެ.\nއެ ބަޔާނުގައި ވާގޮތުން މާދަމާއިން (2އެޕްރީލް 2020 ވަނަ ދުވަހުން ފެށިގެން ) މާލެ، ވިލިމާލެ އަދި ހުޅުމާލޭގެ ފިހާރަތައް ރޭގަނޑު 11:00 އިން ހެނދުނު 6:00 އަށް ހުޅުވުން މަނާވާނެއެވެ. އަދި ހުރިހާ ހޮޓާ ރެސްޓޯރެންޓް އަދި ކެފޭތައް، ރޭގަނޑު 12:00 އިން ހެނދުނު 6:00 އާއި ދޭތެރޭގައި ހިންގުން މަނާވާނެއެވެ.\nއެޗްޕީއޭއިން މި ފިޔަވަޅުތައް އަޅާފައިމިވަނީ ރާއްޖޭގައި ކޮވިޑް-19 ޖެހޭ މީހުން އިތުރުވުމުގެ ފުރުސަތު ބޮޑުކަމަށް ނެޝަނަލް އެމަޖެންސީ އޮޕަރޭޝަން ސެންޓަރުގެ ޓެކްނިކަލް އެޑްވައިޒަރީ ގްރޫޕް (ޓެގް) އިން ހާމަކޮށްފައި ވަނިކޮށެވެ. ޓެގުން މިގޮތައް ހާމަކުރުމާއި ގުޅިގެން ސަރުކާރު އޮފީސްތަކާއި، ސްކޫލުތައް އަދި ކޮލެޖުތައް އިތުރު އެއް ހަފްތާއަށް ބަންދުކުރުމަށް އިއްޔެ ސަރުކާރުން ވަނީ ނިންމާފައެވެ.\nރާއްޖެއިން މިހާތަނަށް މިބައްޔަށް 1137 ސާމްޕަލް ވަނީ ޓެސްޓުކޮށްފައެެވެ. އޭގެތެރެއިން 1114 ސާމްޕަލްއެއް ވަނީ ކޮވިޑް-19 އަށް ނެގެޓިވް ވެފައެވެ. ކޮވިޑް-19 އަށް ޓެސްޓުކުރި 18 ސާމްޕަލެއް ޕޮޒިޓިވް ވެފައިވާއިރު، އަދި ނަތީޖާ ނުލިބި5ސާމްޕަލްއެއް އެބަހުއްޓެވެ.\nރާއްޖެއިން ކޮވިޑް-19 އަށް ޕޮޒިޓިވްވި 18 މީހުންގެ ތެރޭގައި ތިން ދިވެއްސަކުވެސް ހިމެނެއެވެ.


Rahyithunge ihuthiyaarah: Raees Yaamin aai Ibu\nރައްޔިތުންގެ އިހުތިޔާރަށް: ރައީސް ޔާމީނާއި އިބޫ\nމަލްޓިޕާޓީ ޑިމޮކްރަސީގެ ޅަފަތުގެ ދުވަސްތައް ގުނަމުން އަންނަ، މިކުޑަ ކުޑަ ޖަޒީރާ ރާއްޖެ ދެކެމުން މިދަނީ، އަނެއްކާ ވެސް ތަފާތު ދުވަސްތަކެކެވެ. ސިޔާސީ ގޮތުން އަނެއްކާ ވެސް ބޮޑު ކޯލިޝަނެއް އުފެދި ކެމްޕޭން މިދަނީ ވަރަށް ފޯރީގަ އެވެ. އުމްރާނީ ގޮތުން މީގެ ކުރިން ދެކިފައި ނުވާ ފަދަ ބޮޑެތި މަސައްކަތްތަކެއް ނިމި ފުލުފުލުގައި އެ ތަންތަން މި ދަނީ ހިދުމަތަށް ނެރެމުން އެވެ. މި ހުރިހާ މަންޒަރުތަކާ އެކު ކުރިމަތީގައި މި އޮތީ ސެޕްޓެމްބަރު 23 ވަނަ ދުވަހު ބާއްވާ ރިޔާސީ އިންތިހާބެވެ. އެ އިންތިހާބަށް ދެން މި އޮތީ ގާތްގަނޑަކަށް 15 ވަރަކަށް ދުވަހެވެ.\nކުރިމަތީގައި މި އޮތީ، ދެ ނަމެކެވެ. މިހާރުވެސް ވެރިކަން ކުރާ ޕީޕީއެމްގެ ފަރާތުން ނިކުމެވަޑައިގެން ހުންނެވީ ރައީސް ޢަބްދުﷲ ޔާމީން އެވެ. އެމަނިކުފާނު މި ހުންނެވީ ފަސް އަހަރުގެ އިތުރު ދައުރެއް ކަށަވަރުކުރެއްވުމުގެ މަސައްކަތުގަ އެވެ. ދެން ހުންނެވީ އިދިކޮޅު ހުރިހާ ޕާޓީއެއް ތަމްސީލް ކުރައްވާ އިދިކޮޅު ޕާޓީތަކުގެ ޕީޖީ ލީޑަރު އިބްރާހީމް މުހައްމަދު ސޯލިހު، އިބޫ އެވެ. ރިޔާސީ ރޭހަށް އާ ބޭފުޅެކެވެ.\nރިޔާސީ އިންތިހާބު ކުޑަތަންވެގެން އަންނަ ވަރަކަށް ކެމްޕޭން ފޯރި މިދަނީ ދުވަހެއް ދުވަހަކަށް ވުރެ ވަރުގަދަވެ އަޑުގަދަވަމުން އެވެ. ދެފަރާތުގެ ސަޕޯރޓަރުން ވެސް މި ގެންދަނީ، ބަހުގެ ހޫނު ހަމަލާތަކެއް ރައްދު ކުރަމުން އެވެ. ކެންޑިޑޭޓުންނަށް ސަޕޯޓްހޯދުމަށް ދޮރުން ދޮރަށް ހިނގުމާއި ކެނޑިނޭޅި ރަށްރަށަށް މިގެންދަނީ ދަތުރުތައް އަޅަމުން އެވެ. މިހާރު ރައްޔިތުންނަށް އޮތް ސުވާލަކީ މި ދެ ނަމުން ހޮވާނީ ކޮން ބޭފުޅެއް ހެއްޔެވެ؟\nސައިލެންޓް މެޖޯރިޓީގެ ބާރުގަދަ\nރާއްޖޭގެ އާބާދީގެ ބޮޑުފަޅި، ނުވަތަ ގިނަ މީހުންނަކީ، ސިޔާސީ ފިކުރު ނޫނީ ބުރަވާ ގޮތް ފާޅުގައި ހާމަކުރާ ބައެއް ނޫނެވެ. އާބާދީގެ ބޮޑުބައެއް ސިޔާސީ ޕާޓީއެއްގެ ދަފްތަރުގައި ނެތުމަކީ އޭގެ ފުރިހަމަ ހެއްކެކެވެ. މާނައަކީ އާބާދީގެ ބޮޑު ބަޔެއް ތިބެނީ ސިޔާސީ ގޮތުން ހިނގާ ކަންކަމާ ދުރުގައި ހަމައެކަނި ކުޅިބަލާށެވެ. އެހެން ނަމަވެސް، އިންތިހާބަކަށް އަންނަ އިރު އެ މީހުންގެ ބާރުގަދަ އެވެ. ސިޔާސީ ވާހަކަ ނުދައްކާ ގޭގައި މަޑުން ތިބޭ މީހުން ނިންމާ ގޮތަކަށް ނަތީޖާ ފުރޮޅި މުޅި މަންޒަރު ބަދަލުވެ އެވެ.\nސިޔާސީ ތަޖުރިބާކާރަކު ވިދާޅުވި ގޮތުގައި، ވޯޓްލުމުގެ ކުރިން ސައިލަންޓް މެޖޯރިޓީ މައިގަނޑު ގޮތެއްގައި ދެ ކަމަކަށް ބަލާނެ އެވެ. އެންމެ ކުރިން ބަލަނީ، އެބޭފުޅެއްގެ ސިޔާސީ ދާއިރާގެ ޓްރެކް ރެކޯޑަށާއި ސިޔާސަތުތަކަށެވެ. އޭގެ ތަފްސީލް ދެއްވަމުން އޭނާ ވިދާޅުވީ، ގައުމުގެ މިނިވަންކަމާއި އިސްތިގުލާލު ހިމާޔަތް ކުރުން އަދި އުމްރާނީ ތަރައްގީގެ ސިޔާސަތުތަކަށް އާންމުން ބަލާ ކަމަށެވެ. ސައިލަންޓް މެޖޯރިޓީ އިން ވޯޓްކަރުދާހުގައި ފާހަގަ ޖެހުމުގެ ކުރިން ދެން ބަލަނީ، ކެންޑިޑޭޓާ މެދު، ވަށައިގެން އުޅޭ މީހުން ދައްކާ ވާހަކަތަކާއި މުޅި މުޖުތަމައުގައި އޭނާއާ މެދު އޮތް ތަސްވީރަށެވެ.\nމި ބޭސިސްއަށް ބަލައިގެން މިއަހަރުގެ ރިޔާސީ ރޭހުގައި ތިއްބެވި ދެ ކެންޑިޑޭޓް، ރައީސް އަބްދުﷲ ޔާމީން އާއި\nއިބްރާހިމް މުހައްމަދު ސޯލިހު، އިބޫ އަޅާ ކިޔަން ހިނގާށެވެ.\nރައީސް ޔާމީން: ވަރުގަދަ ޓްރެކް ރެކޯޑެއް\nޕީޕީއެމްއިން ކާނިވަލް ސަރަހައްދުގައި ބޭއްވި "ބުރިޖު ސަޅި" ޖަލްސާގައި ރައީސް އަބްދުﷲ ޔާމީން ވާހަކަފުޅު ދައްކަވަނީ -- އަހުމަދު ނާޢިމް | އަވަސް\nރައީސް ޔާމީނަކީ ރައީސް މައުމޫންގެ ޒަމާންވީ ދިގު ވެރިކަމުގައި އެންމެ ދަށް ވަޒީފާތަކުން ފެށިގެން ގޮސް، ސަރުކާރުގެ ތަފާތު ގިނަ މުހިންމު މަގާމު ތަކެއް ފުރުއްވި ބޭފުޅެކެވެ. ހާއްސަކޮށް އިގްތިސާދީ ވަޒީރުކަމާއި ސަރުކާރުގެ ބޮޑެތި ކުންފުނިތައް ހިންގުމުގެ ޒިންމާ އެމަނިކުފާނު އަދާ ކުރެއްވި އެވެ. ސަރުކާރުގެ ރަސްމީ ލިޔެކިޔުންތަކަށް ބަލާއިރު، ރައީސް ޔާމީންގެ ވަޒީރުކަމުގައި އެމަނިކުފާނުގެ އިރުޝާދުގެ ދަށުން ސަރުކާރު މުވައްޒަފުންގެ ބޭސްފަރުވާގެ އިންޝްއަރެންސް ސްކީމް، "މަދަނަ" ތައާރަފްކުރެއްވި އެވެ. ފަހުން އެ ސްކީމް އާސަންދައަށް ފުޅާވެ، ތަރައްގީވެ އެންމެ ފަހުން އެމަނިކުފާނުގެ ވެރިކަމުގައި މިހާރު ވަނީ ހުސްނުވާ އާސަންދައަށް މި ނިޒާމް ބޮޑުވެފަ އެވެ. ގައުމީ އެއާލައިން އައިލެންޑް އޭވިއޭޝަންގެ ހިޔާލު ފުޅާވީ ވެސް އެމަނިކުފާނު އިސްވެރިއެއްގެ ގޮތުގައި ހުންނަވައިގެން އެވެ. އެސްޓީއޯއަށް އައި ޒަމާނީ ބަދަލުތަކުގެ ތެރޭގައި އިސް ދައުރެއް އަދާކުރެއްވި އެވެ.\nއެއަށް ފަހު އެމަނިކުފާނަށް ވެރިކަން ލިބިވަޑައިގަތުމުން، ބޮޑެތި އުމްރާނީ މަޝްރޫއުތަކެއް ކުރު މުއްދަތުގައި ނިންމާލެއްވި އެވެ. އެމަނިކުފާނުގެ ޓްރެކް ރެކޯޑްގެ ތަރައްގީގެ ބާބުގެ ކުރީގައި އޮތީ، ސިނަމާލެ ބްރިޖާއި ދަރުމަވަންތަ ހޮސްޕިޓަލް އަދި ޒަމާނީ އެންމެ ބޮޑެތި ފްލައިޓްތައް ޖެއްސޭނެ އެއާޕޯޓްގެ އާ ރަންވޭ އެވެ.\nއެމަނިކުފާނުގެ މި ބޮޑެތި މަސައްކަތްތަކަށް ހިޔަނި އެޅެން ދިމާވަނީ، އެމަނިކުފާނުގެ ވެރިކަމުގެ ތެރޭގައި ހިނގި އެމްއެމްޕީއާރުސީގެ އެއް ބިލިއަން ރުފިޔާގެ ހިޔާނާތެވެ. އަދި ސިޔާސީ ގިނަ ބަޔަކު ޖަލުގައި ހައްޔަރުވުމަކީ ވެސް މި\nމަޝްރޫއުތަކުގެ މުހިންމުކަން ބަޔަކަށް ގަބޫލުކުރަން އުނދަގޫވާ ކަމެކެވެ. ނަމަވެސް ހަގީގަތަކީ އުމްރާނީ ބޮޑެތި މަޝްރޫއުތަކަކީ އިގްތިސާދަށް ހިޔާ ލިބޭނެ ގަހަކަށް ވާނެ ކަމެވެ.\nއިބޫ: ސަރުކާރު ހިންގުމަށް އާ ނަމެއް، ސުވާލުތަކެއް\nއިބްރާހީމް މުހައްމަދު ސޯލިހަކީ އަކީ ސަރުކާރުގެ އިސް މަގާމެއް ފުރުއްވާފައިވާ ބޭފުޅެއްނޫނެވެ. ނަމަވެސް ރައްޔިތުން މަޖިލީހުގައި 25 އަހަރު ހޭދަކުރައްވައި ސިޔާސީ ތަޖުރިބާތަކެއް އެމަނިކުފާނު ހޯއްދެވި އެވެ. އަދި އަމިއްލަ ވިޔަފާރީގައި އުޅުއްވައި އެ ދާއިރާއިން ތަޖުރިބާ ވަނީ ހޯއްދަވައިފަ އެވެ. އެމަނިކުފާނަކީ އިދިކޮޅު ޕާޓީތަކުގެ ޕީޖީ ލީޑަރެވެ. އަދި ތަފާތު ސިޔާސީ ހިޔާލުތަކުގެ ބޭފުޅުންނާ އެކު، މި ސަރުކާރާ ދެކޮޅަށް އުފެދުނު ބޮޑު ކޯލިޝަން އުފެދިގެން އައީވެސް އިބޫގެ މޭސްތިރިކަމުގެ ތެރެއިން އެވެ.\nއެހެން ނަމަވެސް، އެމަނިކުފާނު މަޖިލީހުގައި ހޭދަކުރެއްވި އިރު، މުހިންމު ބިލެއް އަދި ކުރެއްވި ސިޔާސީ މަސައްކަތްތަކެއް އާންމުންނަށް ތިލަވެފައެއް ނުވެ އެވެ. އެމަނިކުފާނު ފެނުނީ މަޑުމައިތިރި ބޭފުޅެއްގެ ގޮތުގަ އެވެ. ސިޔާސީ ގިނަ ކަންކަން ހައްލު ކުރެއްވުމުގައި އެމަނިިކުފާނަކީ މަޝްވަރާގެ މެދުވެރިއެއްގެ ރޯލު އަދާކުރެއްވި އެވެ. އެގޮތުން ސަރުކާރުން އިސްނަގައިގެން ކުރިއަށް ދިޔަ، އޯލްޕާޓީ ޓޯކްސްގައި އެމްޑީޕީގެ މަންދޫބަކީ އިބޫ އެވެ. އެކަމަކު ތަފާތު ސަބަބުތަކާ ހެދި އެ މަޝްވަރާތައް ކޮޅެއްގައި ޖެހޭ ގޮތެއް ނުވެ އޮތީ ހުއްޓިފަ އެވެ.\nއިބޫ މޭކެޓް ކުރަނީ، އެމަނިކުފާނަކީ ފަސްބައިގައި ކިލަބުކަމެއް ނެތް ސިޔާސީ ތަޖުރިބާކާރެއްގެ ގޮތުގަ އެވެ. މަޑުމައިތިރި އެންމެންނާ ގުޅޭ ހިތްހެޔޮ މިޒާޖެއްގެ ބޭފުޅެއްގެ ގޮތުގަ އެވެ. އިދިކޮޅު ފަރާތްތަކުން އާންމުންނަށް ނެރެ ދައްކަނީ، "ސޯލިހެކެވެ" އެމަނިކުފާނުގެ ޓްރެކް ރެކޯޑް އިދިކޮޅު ޕާޓީތަކުން އާންމުންނަށް ބުނެދެނީ ސާފުކޮށްފަ އެވެ. އެކަމަކު އިބޫ ރައްޔިތުންނަށް މާކެޓް ކުރަން އެޅޭ ހުރަހަކީ އަމިއްލަ ބާރެއް ނެތް ކުރީގެ ރައީސް މުހައްމަދު ނަޝީދުގެ، "ޕަޕެޓަކަށް" އެމަނިކުފާނު ވެދާނެ ކަމުގެ ބިރެވެ. އެހެން އެކަން ވަނީވެސް މަންޒަރު ފެންނަ ގޮތުން އެވެ. އެމަނިކުފާނާއި ނަޝީދާ މެދު އޮންނަ ގާތްގުޅުމާއި ނަޝީދުގެ މަސްލަހަތު ހިމެނޭ ކަންކަމުގައި ބަސް ވިދާޅުވާން އަވަސްވެ ގަތުމުން ފެންމަތިވާ ސުވާލަކީ، ވެރިކަމަށް ހޮވިއްޖެ ނަމަ އިބޫ ވާނީ ރައްޔިތުންގެ މީހަކަށް ހެއްޔެވެ؟\nރިޔުާސީ ރޭހަށް މަޖިލީހުގެ ތެރެއިން\nމި ދެބޭފުޅުން ވެސް މަޖިލީހުގައި ގިނަދުވަހު މަސައްކަތް ކުރައްވައި ގިނަތަޖުރިބާ ތަކެއް އެބަ ހުންނެވި އެވެ. އިބޫ ވަނީ މަޖިލީހުގައި ޅ. އަތޮޅު ގެ ގޮނޑި ތިން ދައުރު ފުރުއްވައިފަ އެވެ. އަދި ހިންނަވަރު ދާއިރާގެ ގޮނޑި ފުރުއްވާތާ މިހިނގަމުންދަނީ ދެވަނަ ދައުރެވެ.\nރައީސް ޔާމީން އަކީ ރައްޔިތުންގެ މަޖިލީހުގައި ހަމަ އެހާމެ ގިނަ ދުވަހު މަސައްކަތް ކުރެއްވި ބޭފުޅެކެވެ. އެގޮތުން މަޖިލީހުގެ ނ އަތޮޅުގެ ގޮނޑި 18 އަހަރު ފުރުއްވައި އަދި މަޖިލީހުގެ މުލަކު ދާއިރާގެ ގޮނޑީގައި އެއް ދައުރު ފުރިހަމަ ކުރެއްވި އެވެ. އެމަނިކުފާނު ވެރިކަމަށް އިންތިހާބުވި އިރު، އެއީ މަޖިލީހުގެ ޕީޕީއެމް ޕާރލިމެންޓްރީ ގުރޫޕްގެ ލީޑަރެވެ.\nހިތްހަރު ވެރިއަކާއި، ހިތްތިރި ވެރިއެއް\nރައީސް ޔާމީން ލޭބަލް ވެފައި މި އޮތީ "ގަޓް ރައީސް"އެއްގެ ގޮތުގަ އެވެ. އެމަނިކުފާނުގެ ކެމްޕޭން ޓީމުން އެންމެ ބާރުލާފައި ވިދާޅުވަނީ، ރައީސް ޔާމީން ވަނީ، ގާނޫނު ހިންގުމުގައި ނަމޫނާ ދައްކަވާފައިކަމަށެވެ. ރާއްޖޭގައި މިހާތަނަށް އެއްވެސް ވެރިޔަކަށް، ހުރިހާ އެންމެންގެ މައްޗަށް ހަމަހަ ކޮށް ގާނޫނު ހިންގިފައި ނުވާކަމަށް އެބޭފުޅުން ވިދާޅުވެ އެވެ. ނަމަވެސް ރައީސް ޔާމީން އެކަން ބަދަލުކޮށްލެއްވި ކަމަށް ބުނާ ބަޔަކު އެބަ ތިއްބެވެ.\nއެފަދަ ފަރާތްތަކުން މިސާލަކަށް ނަގަނީ، އެމަނިކުފާނުގެ ނައިބު ރައީސް އަހުމަދު އަދީބު އަދި ބޭބޭފުޅު، ރައީސް މައުމޫންގެ މައްޗަށް އެމަނިކުފާނުގެ ވެރިކަމުގައި ޝަރީއަތްތަކެއް ހިންގުމެވެ. އެއް ބަޔަކަށް އެއީ އަނިޔާވެރިކަމުގެ ލާމަސީލު މިސާލުތަކެވެ. އެކަމަކު އަނެއް ބަޔަކު އެކަންކަން ތަރުޖަމާ ކުރަނީ، އެއީ ގާނޫނީ ވެރިކަމެއް ހިންގުމުގެ މުހިންމު ދަލީލުތަކުގެ ގޮތުގަ އެވެ.\nރައީސް ޔާމީން އަކީ ގޮތް ދޫނުކުރައްވައި ހަރުކަށި ވެރިއެއްގެ ގޮތުގައި ވެސް ބައެއް ފަރާތްތަކުން ލޭބަލް ކުރާ ސަބަބުތަކެއް ވެސް އެބަ ހުއްޓެވެ. ބޭރުގެ ގައުމުތަކަށް ބީރު ކަންފަތެއް ދެއްވައި، މަރުގެ ހުކުމް ތަންފީޒު ކުރެއްވުމަށް އެމަނިކުފާނު ވައުދުވެ ވަޑައިގަންނަވަ އެވެ. އަދި ދަތިކުރުމުގެ ފިޔަވަޅުތަކުގެ ބިރާ އެކުވެސް އެމަނިކުފާނު ހުންނަނީ ގޮތް ދޫކުރައްވާ ގޮތަކަށް ނޫނެވެ. ފަލަސްތީނު ދިފާއުގައިވެސް، ރައީސް ޔާމީން އަޑުއުފުއްލަވަ އެވެ. ހުޅަނގުގެ ގައުމުތަކާ ފެޔަށް ޖެހިވަޑައިގަތް، އިސްލާމީ ދުނިޔޭގެ ބައެއް ގައުމުތަކާ އެކު ވަރުގަދަ ގުޅުންތައް އުފައްދަވަ އެވެ. މި ހުރިހާ ސަބަބުތަކެއް ޖުމްލަކޮށްފައި އެމަނިކުފާނަށް "ހުތުހުމުތާރު"ގެ ލަގަބު ދޭ ބަޔަކު ވެސް އެބަތިއްބެވެ.\nއިބްރާހީމް މުހައްމަދު ސޯލިހު ފާހަގަ ވަނީ، މަޑުމައިތިރި ބޭފުޅެއްގެ ގޮތުގަ އެވެ. ރައްޔިތުންގެ މަޖިލީހުގައިވެސް މާ އަޑުގަދަ ބޭފުޅެއްގެ ގޮތުގައި ނުފެނެ އެވެ. އަދި ދާއިރާއަށް ވެސް އެމަނިކުފާނުގެ ހިދުމަތް ފާޅުގައި ނުފެނެ އެވެ. އެކަމަކު އެއްބަޔަކު ބުނަނީ ރާއްޖޭގެ ވެރިކަން ކުރެވޭނީ ހަރުކަށި ވެގެން ކަމަށެވެ. މި މިޒާޖާ އެކު ހިޔާލު ތަފާތު އެތައް ބަޔަކާ އެކު އުފައްދާ ކޯލިޝަން ސަރުކާރެއް އިބޫއަށް ދިގު ދަންމާލެވޭނެ ކަމާ މެދު ސުވާލުތައް އެބަ އޮތެވެ.\nވޯޓް ކަރުދާހުގައި ފާހަަގަ ޖެހުމުގެ ކުރިން މި ކަންކަމަށް ބަލާފައި ނޫނީ އެއްވެސް ނަމަކާ ދިމާލުގައި ހެޔޮ ފާހަގަ ޖެހުމަކީ\nކުރަން ހެޔޮވާވަރުގެ ކަމެއް ނޫނެވެ. ދިގު މުއްދަތުގައި، ގައުމަށް އެންމެ މަންފާ ކުރާނެ ގޮތަކަށް ވިސްނައި ވޯޓް ދިނީމާ ހުންނާނީ ރަނގަޅަށެވެ. ހަރުދަނާ ބަދަހި ވެރިކަމެއް އޮވެގެންނޫނީ، ޤައުމުގައި ހަމަޖެހުމެއް ނޯންނާނެ ކަމާ މެދު ދެބަސްވާނެ ޖާގައެއް ނެތެވެ.\nއިންތިހާބު ބާތިލްކޮށްގެން ލިބޭނެ މޮޅެއް ނެތް!


ރާއްޖެ އިން އިތުރު 9,781 މީހަކަށް ވެކްސިން ދީފި! | Sandhaanu\nރާއްޖެ އިން އިތުރު 9,781 މީހަކަށް ވެކްސިން ދީފި!\nކޮވިޑް19 އިން ރައްކާތެރި ވުމަށްޓަކައި ޖަހާ ވެކްސިން އިއްޔެ 9,781 މީހަކަށް ދީފިއެވެ. ރާއްޖޭގައި މިހާރު ދެމުންދާ ވެކްސިން އަކީ އިންޑިޔާގެ ހިލޭ އެހީގެ ދަށުން ރާއްޖެ އަށް ލިބިފައިވާ ކޮވިޝީލްޑް ވެކްސިނެވެ.\nއިއްޔެ ވެކްސިން ދިން މީހުންގެ ތެރެއިން 4,459 މީހުންނަށް ވެކްސިން ދީފައިވަނީ މާލެ ސަރަހައްދުގައި ވެކްސިން ދޭން ހަމަޖެހިފައިވާ ތަންތަނުންނެވެ. އަދި އަނެއް 5,322 މީހުންނަށް ވެކްސިން ދީފައިވަނީ އަތޮޅު ތަކުގައި ގާއިމް ކޮށްފައިވާ ވެކްސިން ދޭ މަރުކަޒު ތަކުންނެވެ.\nމާލެ ސަރަހަށްދުން މިހާތަނަށް 99,821 މީހަކަށް ވަނީ ވެކްސިން ދީފައެވެ. އަދި އަތޮޅު ތެރެއިން މިހާތަނަށް 75,635 މީހުންނަށް ވަނީ ވެކްސިނަދީފައެވެ. މިއާއެކު، މުޅި ރާއްޖެ އިން ވެކްސިން ދިން މީހުންގެ އަދަދު 175,456 ވަނީ އަރާފައެވެ.


Fenboduvumuge Sababun India In 100 Ahvure Gina Maru | Thiladhun\nއިބްރާހިމް މުހައްމަދު ސެޕްޓެމްބަރ 30, 2019\nއަވަށްޓެރި އިންޑިޔާގެ އުއްތަރަ ޕްރަދޭޝް އާއި ބިހާރުގައި ފެންބޮޑުވުމުގެ ސަބަބުން މިހާތަނަށް 100 އަށްވުރެ ގިނަ މީހުން މަރުވެފައިވާކަމަށް އެޤައުމުގެ ކަމާބެހޭ ފަރާތްތަކުން ހާމަކޮށްފިއެވެ.\nކަމާ ބެހޭ ފަރާތްތަކާ ހަވާލާދީ ޚަބަރު ފަތުރާ ވަސީލަތްތަކުން ބުނާގޮތުގައި އުއްތަރަ ޕްރަދޭޝް އިން ވަނީ، މިދިޔަ ބުރާސްފަތި ދުވަހުން ފެށިގެން ފެންބޮޑުވުމާ ގުޅިގެން 93 މީހުން މަރުވެފައެވެ. ބިހާރުން ވަނީ 29 މީހުން މަރުވެފައެވެ.\nފެންބޮޑުވުމުގެ ސަބަބުން އާއްމު ދިރިއުޅުމަށްވެސް ވަނީ އަސަރުކޮށްފައެވެ. އެގޮތުން ރޭލު ދަތުރުތައް ކުރުމަށް ހުރަސް އެޅިފައިވާއިރު، މަގުތަކުގައި އުޅަނދުފަހަރު ދުއްވުމަށްވެސް ވަނީ ދަތިވެފައެވެ. ހަމައެހެންމެ، ހޮސްޕިޓަލުތަކާއި އެނޫންވެސް ސިއްހީ ހިދުމަތްދޭ ތަންތަނަށާއި، ސްކޫލުތަކަށާއި އަދި ކަރަންޓު ފޯރުކޮށްދޭ ތަންތަނަށްވަނީ ފެނުގެ އަސަރުކޮށްފައެވެ.\nމީގެއިތުރުން، ބިހާރުގައި ހުންނަ ބޮޑު ޖަލެއްގެ ތެރެއަށް ފެންވަނުމުގެ ސަބަބުން އެތަނުގައި ތިބި ގައިދީން، ރައްކާތެރިކަމާއެކު އެހެން ޖަލުތަކަށް ބަދަލުކުރުމުގެ މަސައްކަތް ކުރަމުންދާކަމަށްވެސް އިންޑިޔާގެ ނޫސްތަކުން ބުނެފައިވެއެވެ.\nބޯކޮށް ވާރޭވެހުމުގެ ސަބަބުން މި ސަރަޙައްދުތަކުގައި ފެންބޮޑުވެފައިވާއިރު، ނަޖިސް ހިންދާ ވަޅުގަނޑުތަކަށް ފެން އެޅި، އެވަޅުގަނޑުތައް ފުރުމުގެ ސަބަބުން ނަޖިސް ބޭރުވެ، އެހެން މައްސަލަތައްވެސް ދަނީ ކުރިމަތިވަމުންނެވެ.\nއުއްތަރަ ޕްރަދޭޝް އާއި ބިހާރުގެ ސްޓޭޓް ޑިޒާސްޓަރ މެނޭޖްމަންޓް އޮތޯރިޓީތަކުން ހަރަކާތްތެރިވަމުންދާއިރު، ފެން ހިންދުމަށް ވައިގެ އަސްކަރިއްޔާގެ އެހީތެރިކަމަށްވަނީ އެދިފައެވެ.


ބާއިންޖީނުގޭގެ ހުޅަނގުބައިގައި ތާނގީތައް ހިޔާކުރުމަށް ހަދާފައިވާ ތަން ގުދަނެއްގެ ގޮތުގައި ކުއްޔަށް ދޫކުރުން.\nމިރަށު ބާއިންޖީނުގޭގެ ހުޅަނގުބައިގައި ތާނގީތައް ހިޔާކުރުމަށް ހަދާފައިވާ ތަން ގުދަނެއްގެ ގޮތުގައި ހިފާނޭ ފަރާތެއް ހޯދަން ބޭނުންވެއްޖެއެވެ.\n05 އޭޕްރީލް 2018 (ބުރާސްފަތި) ދުވަހުގެ 11:00 އަށް\n09 އޭޕްރީލް 2018 (ހޯމަ) ދުވަހުގެ 11:00 އަށް\nއެސްޓިމޭޓް ހުށަހަޅުއްވާއިރު ބަދަލުގައި މީހަކުފޮނުވާނަމަ އެމީހަކީ އެފަރާތުން ފޮނުއްވާ މީހެއްކަން އަންގައިދޭ ލިއުމެއް ހުށަހަޅަންޖެހޭނެއެވެ. މިފަދަ ލިއުމެއްނެތި ހުށަހަޅާ އެސްޓިމޭޓްތައް ބަލައިނުގަންނާނެވާހަކަ މަޢުލޫމާތަށްޓަކައި ދެންނެވީމެވެ. ގަޑިޖެހުމަށްފަހު ހުށަހަޅާ އެސްޓިމޭޓްތަކާއި، އީމެއިލާ ފެކްސްގެ ޒަރީޢާއިން ފޮނުވާ އެސްޓިމޭޓްތައް ބަލައި ނުގަންނާނެކަމާ، އަދި މަޢުލޫމާތު ފުރިހަމަނުވާ އެސްޓިމޭޓްތައް ބާޠިލް ވާނެވާހަކަވެސް މަޢުލޫމާތަށްޓަކައި ދެންނެވީމެވެ.\nޕަބްލިޝްކުރި ތާރީޚު: 27 މާރިޗު 2018\nސުންގަޑި: 05 އޭޕްރިލް 2018 1100


Ithuru 882 meehun covid in rangalhuve, jumla 102،542 ah - One Online\n2 ސެޕްޓެމްބަރ 2020، ހުޅުމާލެ، ކޯވިޑް-19އަށް ޕޮޒިޓިވް ވާ މީހުންނަށް ފަރުވާ ދިނުމަށް ސަރުކާރުން ހުޅުމާލޭގައި ހަދާފައިވާ މެޑިކަލް ފެސިލިޓީގައި މަސައްކަތްކުރާ މުވައްޒަފަކު ބަަލިމީހުނަށް ކާބޯތަކެތި ފޯރުކޮށްދިމުގައި ހަރަކާތްތެރިވަނީ -- ފޮޓޯ: އެޗްއީއޯސީ\nރާއްޖޭގައި ކޮވިޑަށް ފަރުވާ ހޯދަމުންދިޔަ އިތުރު 882 މީހަކު ބަލިން ރަނގަޅުވެއްޖެއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ބުނީ ރާއްޖޭގައި ކޮވިޑަށް ފަރުވާ ހޯދަމުންދިޔަ އިތުރު 882 މީހަކު ރަނގަޅުވެ، ބަލިން ފަސޭހަވީ މީހުންގެ ޖުމުލަ 102،542 އަށް އަރާފައިވާ ކަމަށެވެ.\nމިދިޔަ 24 ގަޑިއިރުގެ ތެރޭގައި (އިއްޔެ ހަވީރު 6:00 އިން މިއަދު ހަވީރު 6:00 އަށް) ޕޮޒިޓިވްވީ 2,484 މީހެކެވެ. އެއީ މާލެ ސަރަހައްދުން 1،268 މީހަކާއި އަތޮޅުތެރެއިން 728 މީހަކާއި ރިސޯޓުތަކުން 81 މީހަކާއި ސަފާރީތަކުން ތިން މީހެކެވެ.\nއެޗްޕީއޭ އިން ހާމަކޮށްފައިވާ މައުލޫމާތަށް ބަލައި އިރު ހޮސްޕިޓަލުތަކުގައި 47 މީހަކު ކޮވިޑަށް ފަރުވާ ހޯދަމުން އެބަދެއެވެ. އަދި ކޮވިޑަށް ފަރުވާދެމުން އަންނަނީ 14,636 މީހަކަށެވެ.\nރާއްޖޭގައި ކޮވިޑަށް ޕޮޒިޓިވްވި މީހުންގެ ތެރެއިން 270 މީހަކު ވަނީ މަރުވެފައެވެ. އެއީ 252 ދިވެހީންނާއި 18 ބިދޭސީންނެވެ. ކޮވިޑުގައި އެންމެ ފުރަތަމަ ރާއްޖެއިން މީހަކު މަރުވީ 2020 ވަނަ އަހަރުގެ އޭޕްރީލް މަހުގެ 29 ވަނަ ދުވަހުއެވެ. އެއީ އުމުރުން 83 އަހަރުގެ ދިވެހި އަންހެނެކެވެ.


Amazon Prime aa vaadhakuran Walmart Plus | Mihaaru\n14 ޖުލައި 2020 - 07:12\nމީޑިއާތަކުން ބުނި ގޮތުގައި ވޮލްމާޓް ޕްލަސް އަކީ އަހަރަކު 98 ޑޮލަރު ދައްކަންޖެހޭ ހިދުމަތެކެވެ. މީގެ ތެރޭގައި މުދަލަށް އޯޑަރުކުރާ ދުވަހު ކަސްޓަމަރުންނަށް ފޯރުކޮށް ދިނުމާ އެކު، ޑެލިވަރީ އަށް ނަގާ ފީން އިތުރު ޑިސްކައުންޓްތަކެއް ދިނުން ހިމެނެ އެވެ.\nވޮލްމާޓް ޕްލަސްއާ ބެހޭ ގޮތުން ވޮލްމާޓުން އަދި ރަސްމީކޮށް އެއްވެސް އެއްޗެއް ބުނެފައި ނުވާތީ ހިދުމަތް ލޯންޗްކުރާނެ އިރަކާއި ހިދުމަތް ތައާރަފުކުރާ އިރު، މުޅި އެމެރިކާ އަށް ލިބޭނެކަން ވެސް ކަށަވަރެއްނުވެ އެވެ.\nދުނިޔޭގެ އެންމެ ބޮޑު މަހުޖަނު ޖެފް ބެޒޯސްގެ އެމެޒޯން އިން ދާދި ފަހުން ބުނި ގޮތުގައި އެ ކުންފުނީ އެމެޒޯން ޕްރައިމް ބޭނުންކުރާ ކަސްޓަމަރުންގެ އަދަދު 150 މިލިއަނަށް އަރަ އެވެ. އޭގެ އަހަރީ ފީ އަކީ 119 ޑޮލަރެވެ. އަދި އަހަރުން އަހަރަށް އެމެޒޯން ޕްރައިމް ސަބްސްކްރައިބްކުރާ މީހުން އިތުރުވަމުން އަންނަ ކަމަށް އެ ކުންފުނިން ބުނެ އެވެ.\nއެމެޒޯން ޕްރައިމްގެ ދަށުން ލިބޭ ހިދުމަތްތަކުގެ ތެރޭގައި އެމެޒޯން ޕްރައިމް ވީޑިއޯގެ ސްޓްރީމިންގެ ހިދުމަތާއި އާންމު ދިރިއުޅުމަށް ގަންނަ މުދާ ދުވަހުން ދުވަހަށް ޑެލިވަރީކޮށް ދިނުމާއި އޯޑަރުކުރާ މުދާ ވަރަށް އަވަސް ހިދުމަތެއްގެ ގޮތުގައި ޝިޕިންކޮށް ދިނުން ހިމެނެ އެވެ.\n"ވޮލްމާޓް ޕްލަސް" ލޯނޗްކުރާ އިރު އެ ކުންފުނިން މިހާރު ވެސް އަންނަނީ އަވަސް ޑެލިވަރީގެ ހިދުމަތް އެމެރިކާގެ ބައެއް ސިޓީތަކުގައި ޓެސްޓްކުރަމުންނެވެ. އެގޮތުން ދުވަހުން ދުވަހަށް 220،000 އަށް ވުރެ ގިނަ ބާވަތުގެ މުދާ ލަސް ވެގަސް އާއި ކެލިފޯނިއާ އާއި ޕީނިކްސްގެ ބައެއް ސަރަހައްދުތަކަށް ޑެލިވަރީކޮށް ދެ އެވެ.


India ga muslim anhenun 'vikkan' iulaan kuri massalaiga4vana meehaku hayyaru koffi - vNews.mv\nއިންޑިއާގައި މުސްލިމް އަންހެނުން "ވިއްކަން" އިއުލާންކުރި މައްސަލާގައި ހަތަރުވަނަ މީހަކު ހައްޔަރުކޮށްފި\nސައިފް އަޒްހަރު 07 January 2022, 20:02\nއެޕްލިކޭޝަނެއް ހަދައިގެން މުސްލިމް އަންހެނުން "ވިއްކަން" އިއުލާންކުރި މައްސަލާގައި އިންޑިއާ ފުލުހުން ހަތަރުވަނަ މީހަކު ހައްޔަރު ކޮށްފިއެވެ.\nމިމައްސަލާގައި އެންމެ ފަހުން ހައްޔަރުކޮށްފައިވަނީ އެޕްލިކޭޝަން ހެދިކަމަށް ތުހުމަތު ކުރެވޭ އުމުރުން 20 އަހަރުގެ ނީރާޖް ބިޝްނޯއި ނަމަކަށްކިޔާ މީހެކެވެ.\nދިއްލީ ޕޮލިސްގެ ސައިބަރ ކްރައިމްސް ޔުނިޓުން އޭނާ ހައްޔަރު ކޮށްފައިވަނީ އާސާމް ސްޓޭޓުންނެވެ.\nއޭނާވަނީ، 100 އަށްވުރެ ގިނަ މުސްލިމް އަންހެނުންގެ ފޮޓޯ އެޕްލިކޭޝަނަށް ލައި "ވިއްކަން" އިއުލާންކޮށްފައެވެ. ފޮޓޯތައް ނަގާފައިވަނީ އެ އަންހެނުންގެ ސޯޝަލް މީޑިއާ ޕްރޮފައިލްތަކުންނެވެ.\nފުލުހުން ބުނެފައިވަނީ، ނީރާޖް ބިޝްނޯއިވަނީ އޭނާގެ ނަމުގައި ހަދާފައިވާ ޓްވިޓަރ އެކައުންޓުންވެސް، އެޕްލިކޭޝަނަށް ލާފައިވާ މުސްލިމް އަންހެނުންގެ ފޮޓޯތައް ޓްވީޓްކޮށްފައި ކަމަށެވެ.\nއެޕްލިކޭޝަން ހަދާފައިވަނީ “Bulli Bai” ގެ ނަމުގައެވެ. މި އެޕްލިކޭޝަން ހޯސްޓްކޮށްފައިވަނީ "ގިޓްހަބް" ގައެވެ.\nނަމަވެސް، މައްސަލަ ހޫނުވެ ފަހުން ގިޓްހަބުންވަނީ އެ އެޕްލިކޭޝަން ނަގާފައެވެ.\nއެޕްލިކޭޝަން ހެދިމީހާ ހައްޔަކުރިއިރު، މުމްބާއީ ފުލުހުންވަނީ، ހަމަ މިމައްސަލާގައި މިހަފްތާގެ ކުރީކޮޅު3މީހަކު ހައްޔަރު ކޮށްފައެވެ.\nހައްޔަރުކޮށްފައިވަނީ، ބެންގަލޫރުގައި އިންޖިނިއަރިން ކިޔަވާ، އުމުރުން 21 އަހަރުގެ ވިޝާލް ކުމާރުއާއި، އުމުރުން 18 އަހަރުގެ ޝްވެތާ ސިންގުގެ އިތުރުން، އުތުރުގެ އުއްތަރަޚަންދް ސްޓޭޓުން އުމުރުން 21 އަހަރުގެ މާޔަންކް ރާވަޓްއެވެ.\nމިއީ، އިންޑިއާގައި މިފަހުން މުސްލިމް އަންހުންގެ ފޮޓޯޖަހައި، ނީލަމުގެ އުސޫލުން އެމީހުން "ވިއްކަން" އިއުލާންކުރި ދެވަނަ ފަހަރެވެ.\nމިދިޔަ އަހަރުގެ ޖުލައިމަހުވެސް “Sulli Deals” ގެ ނަމުގައި ހަދާފައިވާ އެޕްލިކޭޝަނަކާއި، ވެބްސައިޓަކުން 80 އަށްވުރެ ގިނަ މުސްލިމް އަންހެނުންގެ ފޮޓޯ ބޭނުންކޮށްގެން ޕްރޮފައިލް ހަދައި، އެމީހުން ވިއްކަން މަސައްކަތް ކޮށްފައި ވެއެވެ.\nމިމައްސަލައިގެ ތަހްގީގު އިންޑިއާ ފުލުހުން ފެށިނަމަވެސް މިއަދާ ހަމައަށްވެސް އެއްވެސް މީހަކު ހައްޔަރު ކޮށްފައެއް ނުވެއެވެ.\nއެންމެފަހުން އެޕްލިކޭޝަނެއް ހަދައިގެން މުސްލިމް އަންހެނުން "ވިއްކަން" އިއުލާންކުރި މައްސަލާގެ ޝަކުވާ އުފުލައިގެން އިންޑިއާގެ3ސްޓޭޓެއްގައި ފުލުހުން މައްސަލަ ތަހްގީގު ކުރަން ފަށާފައި ވެއެވެ.\nމުމްބާއީ ފުލުހުންގެ ކޮމިޝަނަރ ހެމަންތު ނާގްރާލް ވިދާޅުވީ، މުސްލިމް އަންހެނުންތަކެއް ވިއްކަން ކުރިން އިއުލާން ކުރުމާއި، މިފަހަރު އިއުލާންކުރުމާ ގުޅުމެއް ހުރިކަމެއް އަދި ތަހްގީގަށް ފާހަގަވެފައި ނުވާކަމަށެވެ.\nނީލަމުގެ އުސޫލުން ވިއްކަން އިއުލާންކުރި މުސްލިމް އަންހެނުންގެ ތެރޭގައި، ނޫސްވެރިންނާއި، ބޮލީވުޑްގެ ތަރިއަކާއި، އުމުރުން 65 އަހަރުގެ މުސްކުޅި މަންމައަކުވެސް ހިމެނެއެވެ.\nމިފަހަރުގެ މައްސަލައާ ގުޅިގެން، މިއީ ފުރަތަމަ އެކަންކުރި މީހުންނަށް އަދަބު ދިނުމުގައި މުމްބާއީ ފުލުހުން ފެއިލްވުމުގެ ސަބަބުން ތަކުރާރުވި ކަމެއް ކަމަށް ބުނެ ފުލުހުންނަށް އެތައް ބައެއްގެ ނުރުހުން އަމާޒުވަމުން އެބަދެއެވެ.


Naib Raees Ge Namugai Tweet Kuramun Gendhanee Fake Account Akun - Vaguthu\nނައިބު ރައީސްގެ ނަމުގައި ޓްވީޓް ކުރަމުން ގެންދަނީ ފޭކް އެކައުންޓަކުން\nއެންމެ ފަހުން ނައިބު ރައީސްކަން ކުރެއްވި އަބްދުﷲ ޖިހާދު - ވަގުތު އިމޭޖްސް: އަމީން ފަހުމީ\nނައިބު ރައީސް އަބްދުﷲ ޖިހާދުގެ ނަމުގައި ޓްވީޓް ކުރަމުން ގެންދަނީ ފޭކް ޓްވިޓާ އެކައުންޓަކުން ކަމަށް ރައީސުލްޖުމްހޫރިއްޔާގެ އޮފީހުން ވިދާޅުވެއްޖެއެވެ.\nރައީސް އޮފީހުގެ ތަރުޖަމާން އިބްރާހިމް މުއާޒް ވިދާޅުވީ ރައީސުލްޖުމްހޫރިއްޔާގެ ނައިބުގެ ނަންފުޅުގައި ހިންގަވާ ޓްވީޓް އެކައުންޓަކީ ފޭކް އެކައުންޓެއް ކަމަށެވެ.\n"އެމަނިކުފާނު ޓްވިޓާ ބޭނުންފުޅު ނުކުރައްވާ ކަން އެންމެހައި ދިވެހި ލޮބުވެތި ރައްޔިތުންނަށް ދަންނަވަން ރައީސުލްޖުމްހޫރިއްޔާގެ ނައިބު ވިދާޅުވި." މުއާޒް ވިދާޅުވިއެވެ.\nނައިބު ރައީސް އަބްދުﷲ ޖިހާދުގެ ނަމުގައި ހަދާފައިވާ ޓްވިޓާ އެކައުންޓަކުން ރޭ ކުރި ޓްވީޓްގައި ވަނީ ރާއްޖޭގައި ބޭއްވޭ އިންތިޚާބުތަކުގައި ނަތީޖާ ކޮންމެ ގޮތަކަށް އައި ކަމުގައި ވީނަމަވެސް އެއްވެސް އުޒުރަކާއި ނުލާ ނަތީޖާ ގަބޫލު ކުރުމަކީ ކޮންމެ ފަރުދެއްގެ ޒިންމާއެއް ކަމަށެވެ. އެދެނީ އަބަދުވެސް ގައުމަށް ފާގަތި މުސްތަގުބަލެއް ކަމަށް އެޓްވީޓްގައި ވެއެވެ.\nއެޓްވީޓަށް 490 އަށް ވުރެ ގިނަ ރީޓްވީޓް ލިބިފައި ވާއިރު 860 އަށް ވުރެ ގިނަ ލައިކްސް ލިބިފައި ވެއެވެ.\nދިވެހި ބަހުން ކޮށްފައިވާ ޓްވީޓް ފޭކް އެކައުންޓުން މިއަދު ވަނީ އިނގިރޭސި ބަހުން ވެސް ކޮށްފައެވެ.\nފޭކް ޓްވިޓާ އެކައުންޓަކުން ނައިބު ރައީސްގެ ނަމުގައި އިންތިޚާބުގެ ނަތީޖާ ގަބޫލު ކުރުމާއި ބެހޭ ގޮތުން ޓްވީޓް ކުރަމުން ގެންދާއިރު ޕީޕީއެމް އިން ގެންދަނީ އިންތިޚާބުގެ ނަތީޖާ އާއި މެދު ސުވާލު އުފައްދަމުންނެވެ. ޕީޕީއެމްގެ ބައެއް ބޭފުޅުން ވަނީ އިންތިޚާބު ބާތިލް ކުރަން ވެސް ގޮވާލައްވާފައެވެ. އަދި ބައެއް ބޭފުޅުން ވަނީ އިންތިޚާބު ބާތިލް ކުރުމުގެ މައްސަލަ ކޯޓަށް ހުށަހަޅުއްވާނެ ކަމުގެ އިޝާރާތެއް ވެސް ދެއްވާފައެވެ.\nއޮކްޓޯބަރ 3, 2018 18:59\nސީދާ ޖިހާދުގެބަހެއް ބޭނުންވަނީ މުއާ އަކައް އިތުބާރެއްނުކުރެވޭ\nއޮކްޓޯބަރ 3, 2018 22:49


MTDC in Uligamu gai hadhan ulhunu hotalah kuri haradhu balanee | Mihaaru\nހއ. އުލިގަމުގައި އެމްޓީޑީސީން ސިޓީ ހޮޓަލެއް އަޅަން ކަނޑައެޅި ސަރަހައްދުގައި މަސައްކަތް ހުއްޓި ތަން ވަލަކަށް ވެފައި. -- ފޮޓޯ: އަބްދުﷲ އައުރާފް/މިހާރު\nއެމްޓީޑީސީން އުލިގަމުގައި ހަދަން އުޅުނު ހޮޓަލަށް ކުރި ހަރަދު ބަލަނީ\n20 އޯގަސްޓް 2019 - 10:549comments\nމި ހޮޓާ ތަރައްގީ ކުރުމަށް ސަރުކާރުން އެމްޓީޑީސީއާ ހަވާލުކުރީ ފެބްރުއަރީ 27، 2007 ގަ އެވެ. ނަމަވެސް އެ ތަނުގެ މަސައްކަތް ކުރިއަށް ނުގެންދެވި އެންމެ ފަހުން ޖުލައި 21، 2015 ގައި ވަނީ އެ އެގްރީމެންޓް އުވާލައިފަ އެވެ.\nރާއްޖޭގެ އެންމެ ބޮޑެތި ރަށްތަކުގެ ތެރޭގައި ހިމެނޭ އަދި ގުދުރަތީ ރީތިކަން ވެސް އޮތް އުލިގަމުން އެމްޓީޑީސީއަށް 36 ހެކްޓަރުގެ ބިން، ޓޫރިޒަމްގެ ތަރައްގީއަށް ދޫކުރި އެވެ.\nއެމްޓީޑީސީން އެކި ފަހަރު، އެކި ގޮތަށް ހޮޓަލުގެ މަސައްކަތް ކުރިއަށް ގެންދަން އުޅުނެވެ. އެކަމަކު މުޅި މަޝްރޫއު ނާކާމިޔާބުވެ، ހުއްޓާލި އިރު، ނަމޫނާ އެއް ކޮޓަރި އާއި މުވައްޒަފުންގެ އެކޮމޮޑޭޝަނަށް ބޭނުންވާ ބައެއް އިމާރާތްތައް ހެދުން ފިޔަވައި އިތުރު މަސަައްކަތެއް ކުރިއަކަށް ނުގެންދެ އެވެ.\nLefun: Rayyithun ge kunfunee ge naakaamiyaabu Uligamu valutherein\nއެމްޓީޑީސީން އުލިގަމުގައި އަޅަން އުޅުނު ހޮޓަލުގެ ނާކާމިޔާބާ ބެހޭ ގޮތުން ކުރިން ލިއުނު ރިޕޯޓެއް\nއުލިގަމަށް ގެންދިޔަ އެތައް ޓަނެއްގެ ސިމެންތި ހަލާކުވެ، ދަގަނޑު ފަދަ ސާމާނު ދަބަރަށް ވި އެވެ.\nއެމްޓީޑީސީން އުލިގަމުގައި ތަރައްގީ ކުރަން އުޅުނު ހޮޓަލަށް 16.5 މިލިއަން ޑޮލަރު ހަރަދު ވާނެ ކަމަށް އޭރު ލަފާކުރި އެވެ. މަސައްކަތް ހުއްޓާލި އިރު އެމްޓީޑީސީން ގާތްގަނޑަކަށް ހަ މިލިއަން ޑޮލަރު ހޭދަކުރި ކަމަށް ވެ އެވެ.\nއެމްޓީޑީސީން އުލިގަމަށް ކުރި ހަރަދު ދެނެގަތުމަށް، ކުއަންޓިޓީ ސާވެޔަރެއް ހޯދަން ޓޫރިޒަމް މިނިސްޓްރީން މިހާރު ވަނީ އިއުލާންކޮށްފަ އެވެ.\nޓޫރިޒަމްގެ މަންފާ އާންމު ރައްޔިތުންނަށް ހޯދައިދިނުމުގެ މަގުސަދުގައި، ކުރީގެ ރައީސް މައުމޫން އަބްދުލްގައްޔޫމްގެ ސަރުކާރުން އުފެއްދި އެމްޓީޑީސީއަށް، ރިސޯޓް ތަރައްގީކުރަން ނުވަ ރަށް ދިނެވެ. އޭގެ ތެރެއިން ހަތަރު ރަށެއްގެ އެގްރީމެންޓް މިހާރު ވަނީ ބާތިލްކޮށްފަ އެވެ. ތިން ރަށެއް ސަބްލީޒްކޮށްފައިވާ އިރު އެއް ރަށް ވަނީ، ރިސޯޓް ހެދުމަށް ފަހު، ވިއްކާލައިފަ އެވެ. އިތުރު ރަށެއް ތަރައްގީކުރަން އިންވެސްޓަރެއް ހޯދުމުގެ މަސައްކަތް ކުރަމުން އަންނަ ކަމަށް އެމްޓީޑީސީން ބުނެފައިވެ އެވެ.\nމިދިޔަ އަހަރު ފައިދާގެ ގޮތުގައި އެ ކުންފުންޏަށް ލިބުނީ އެންމެ 1.5 މިލިއަން ޑޮލަރެވެ.\nއިތުރު ލިޔުންތައް ޓޫރިސްޓުން އެމްޓީޑީސީ ޓޫރިޒަމް މިނިސްޓްރީ ހއ. އުލިގަން


Ungoofaaru Regional Hospital gai private room imaarai kodheyne faraatheh hoadhanee | Ungoofaaru\nބަނޑޭރިގަނޑު/ޙަބަރު/އުނގޫފާރު ރީޖަނަލް ހޮސްޕިޓަލުގައި ޕްރައިވެޓް ރޫމް އިމާރާތް ކޮށްދޭނެ ފަރާތެއް ހޯދަނީ\nއުނގޫފާރު ރީޖަނަލް ހޮސްޕިޓަލުގައި ޕްރައިވެޓް ރޫމް އިމާރާތް ކޮށްދޭނެ ފަރާތެއް ހޯދަނީ\nއިބްރާހީމް ޒަޔާން 21 ފެބްރުއަރީ 2018\n0 516 1 މިނެޓުން ކިޔާލެވޭ\nރ.އުނގޫފާރު ރީޖަނަލް ހޮސްޕިޓަލަށް އިތުރުކުރެވޭ6ޕްރައިވެޓް ރޫމް ހިމެނޭ އިމާރާތުގެ މަސައްކަތްތައް ކޮށްދޭނެ ފަރާތެއް ހޯދުމަށް ދެވަނަ ފަހަރަށް އިއުލާނު ކޮށްފިއެވެ. މިކަމަށް ޝައުޤުވެރިވާ ފަރާތެއް ހޯދުމަށް މިފަހަރު އިއުލާނު ކޮށްފައިވަނީ އިއްޔެ 20 ފެބްރުއަރީ 2018 ވީ ހޯމަ ދުވަހުއެވެ.\nރ.އުނގޫފާރު ރީޖަނަލް ހޮސްޕިޓަލަށް އިތުރުކުރެވޭ6ޕްރައިވެޓް ރޫމް ހިމެނޭ އިމާރާތުގެ މަސައްކަތްތައް ކޮށްދޭނެ ފަރާތެއް ހޯދުމަށް ފުރަތަމަ އިއުލާނުކޮށްފައިވަނީ 11 ޖެނުއަރީ 2017 ވީ ބުދަ ދުވަހުއެވެ.\nއުނގޫފާރު ރީޖަނަލް ހޮސްޕިޓަލްގައި އިމާރާތްކުރެވޭ ޕްރައިވެޓް ރޫމުތައް އިމާރާތް ކުރުމަށް ހަމަޖެހިފައިވަނީ ހޮސްޕިޓަލްގެ އޮފަރޭޝަން ތިއޭޓަރގެ ހުނޅަގުން އޮތް ހުސިބުގައެވެ. އުނގޫފާރު ޑޮޓްކޮމް އަށް މައުލޫމާތު ލިބިފައިވާގޮތުން ދެފްލޯއަށް އިމާރާތްކުރެވޭ މިކޮޓަރިތައްހިމެނޭ އިމާރާތް ހުންނާނީ ހޮސްޕިޓަލްގެ މައިއިމާރާތާއި ގުޅިގެން އޯޕީޑީ ސަރަހައްދުން ވަދެވޭގޮތަށެވެ.\nމިކަމަށްއެދި މިނިސްޓްރީ އޮފް ފިނޭންސް އެންޑް ޓްރެޒަރީން ކޮށްފައިވާ އިއުލާނު ތިރީގައި އެވަނީއެވެ.\nރ.އުނގޫފާރު ހޮސްޕިޓަލުގައި6ޕްރައިވެޓް ރޫމް ޢިމާރާތްކޮށްދޭނެ ފަރާތެއް ހޯދުމާއި ބެހޭ\nބީލަން ހުށަހެޅުމުގެ ދަޢުވަތުތު\nމިނިސްޓްރީ އޮފް ހެލްތްގެ އެދިލެއްވުމުގެ މަތިން، ރ.އުނގޫފާރު ހޮސްޕިޓަލުގައި6ޕްރައިވެޓް ރޫމް ޢިމާރާތްކޮށްދޭނެ ފަރާތެއް ހޯދަން ބޭނުންވެއެވެ. ވީމާ، މި މަސައްކަތަށް ބީލަން ހުށަހެޅުމުގެ ދަޢުވަތު މިކަމަށް ޝަރުޠުހަމަވާ ހުރިހާ ފަރާތްތަކަށް ހުޅުވާލަމެވެ.\nބީލަމުގައި ބައިވެރިވުމަށް -/500 (ފަސްސަތޭކަ) ރުފިޔާގެ ނޮން-ރިފަންޑަބަލް ރަޖިސްޓްރޭޝަން ފީ އެއް ދައްކަވަންޖެހޭނެއެވެ. ފައިސާ ބަލައިގަންނާނީ21ފެބުރުވަރީ 2018 13 މާރިޗު 2018އަށް،ބަންދުނޫން ކޮންމެ ދުވަހަކު 08:30 އިން 12:00 އަށް މި މިނިސްޓްރީއިންނެވެ. ބީލަންފޮތް ސޮފްޓްކޮޕީ ފޯރމެޓްގައި މިމިނިސްޓްރީގެ ވެބްސައިޓް www.finance.gov.mv އިން ޑައުންލޯޑް ކުރެވެން ހުންނާނެއެވެ.\nޕްރޮޖެކްޓުގެ ބިޑްސެކިޔުރިޓީގެ ގޮތުގައި-/40،000ރ (ސާޅީސްހާސް ރުފިޔާ)ހުށަހަޅަން ޖެހޭނެއެވެ. ބިޑް ސެކިޔުރިޓީގެ މުއްދަތަކީ ބިޑް ހުޅުވާ ތާރީޚުންފެށިގެން 118 ދުވަހެވެ. ޕާރފޯމަންސް ސެކިޔުރިޓީގެ ގޮތުގައި ހުށަހަޅަންޖެހޭނީ ކޮންޓްރެކްޓް އަގުގެ %5އެވެ. އެޑްވާންސް ޕޭމަންޓްގެ ގޮތުގައި ކޮންޓްރެކްޓް އަގުގެ % 15 އެޑްވާންސް ޕޭމަންޓް ގެރެންޓީއެއް ހުށަހެޅުމުން ލިބޭނެއެވެ.\nޕްރޮޖެކްޓާއި ގުޅޭގޮތުން އެއްވެސް ސުވާލެއްވާނަމަ،08 މާރިޗު 2018ވާ ބުރާސްފަތި ދުވަހުގެ 14:00ގެކުރިން ތިރީގައިވާ އެޑްރެހަށް އީ-މެއިލް ކުރަންވާނެއެވެ.\nބީލަން ހުޅުވުން އޮންނާނީ14 މާރިޗު 2018 ވާ ބުދަ ދުވަހުގެ 11:00ގައި މި މިނިސްޓްރީގެ ނެޝަނަލް ޓެންޑަރ ޖަލްސާކުރާ މާލަމުގައެވެ. ބީލަންތައް ހުންނަންވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ.\nފޯން : 3349296 3349115\nއީ-މެއިލް : aishath.nadheema@finance.gov.mv\nރ.އުނގޫފާރު އުނގޫފާރު ރީޖަނަލް ހޮސްޕިޓަލް\nއުނގޫފާރު ކައުންސިލުން ރައްޔިތުންނާއި ބައްދަލުކުރުން ހޮނިހިރު ދުވަހުގެރޭ ބާއްވަނީ\nމަދިރި ނައްތާލުމުގަ ނަމޫނާ މުއައްސަސާ އަކަށްވުމަށް އުނގޫފާރު ރީޖަނަލް ހޮސްޕިޓަލް މަސައްކަތް ފަށަނީ\nއުނގޫފާރު ރީޖަނަލް ހޮސްޕިޓަލްގެ ބައެއްޓީވީތައް ހަލާކުވެ ހިދުމަތްހޯދާ ފަރާތްތަކުގެ ޝަކުވާ


މަނަދޫ އަޙްމަދު އިބްރާހީމް - ވިކިޕީޑިއާ\nމަނަދޫ އަޙްމަދު އިބްރާހީމް\nމި މަޒުމޫނު ވަނީ ދިވެހި ވިކިޕީޑިޔާއިން ފޮހެލެވޭ މަޒްމޫނު ތަކުގެ ލިސްޓަށް އިތުރު ކުރެވިފައެވެ.\nމި މަޒުމޫނުގައި ލިޔެފައިވާ ލިޔުމަކީ އެކުމާފާނެއްގައި އެކުލެވޭ ވަރުގެ ލިޔުންތަކެއް ނޫނެވެ. އެހެންކަމުން މި މަޒުމޫނު ވަނީ ދިވެހި ވިކިޕީޑިޔާއިން ފޮހެވޭ މަޒުމޫނުތަކުގެ ލިސްޓަށް އިތުރު ކުރެވިފައެވެ. މަޒުމޫނުގައި މި ލޭބަލް ޖެހޭތާ 10 ދުވަސް ތެރޭގައި ޚިޔާލު ސަފްހާގައި ދެކެވިފައިވާ ވާހަކައަށް ރިއާޔަތް ކުރެވޭނެއެވެ. އަދި މެމްބަރުންގެ ވާހަކަތަކުގެ މައްޗަށް ބިނާކޮށް މަޒްމޫނު ފޮހެލެވޭނެއެވެ!\nއަޙްމަދު އިބްރާހިމްއޭ ބުނުމުން އެއީ ކާކުކަން ނޭނގުނު ނަމަވެސް " ކުޑަކާފަ " އޭ ބުނުމުން އެއީ ކާކުކަން ނޭނގޭ އެކަކުވެސް މަނަދޫއަކު ނުހުންނާނެއެވެ. ކުޑަކާފައަކީ ހުރިހާ އުމުރެއްގެ މީހުންގެ ކުޑަކާފައެވެ. ތުއްތު ކުދިން ފެށިގެން އަޙްމަދު އިބްރާހިމް އާ އެއް އުމުރުގެ މީހުންވެސް އޭނާއަށް ކިޔަނީ ކުޑަކާފައެވެ. އެއީ މައްސަލައެއްވެސް ނޫނެވެ. އަޙްމަދު އިބްރާހިމްވެސް މީހުންނާ މުޚާތަބުކޮށް އުޅޭއިރު ކިޔަނީ ދަރިފުޅެވެ. އޭނާ ޤަބޫލުކުރާ ގޮތުގައި އެއީ ހުރިހާ އެންމެންގެ ކުޑަކާފައެވެ.\nއުމުރުން 77 އަހަރުގެ މަނަދޫ ރޭނިގޭ އަޙްމަދު އިބްރާހިމްއަކީ ވަރަށް ސަކަ މަޖާ މިޒާޖެއްގެ ވެރިއެކެވެ. ހުރިހާ އުމުރެއްގެ ހުރިހާ ފަންތިއެއްގެ މީހުންނާ ގުޅޭ އެކުވެރިއެކެވެ. ކުޑަކާފަގެ އުމުރުން ގިނަ ދުވަސްތަކެއްގައި މަސައްކަތްކުރީ މާލޭގައެވެ. ޒުވާން ދުވަސްވަރުން ފެށިގެން ކުޑަކާފަ ބުނިގޮތުގައި ހުރީ " މާލެފައިބައެވެ."\n" އަޅުގަނޑު މާލެފައިބައިފިން ވަރަށް ޒުވާން ދުވަސްވަރު. ފީގޭގައި ( މ. ގޯލްވިޗްގައި ) އަޅުގަނޑު އުޅުނީ. ހޮޓާތަކުގައި އަޅުގަނޑު މަސައްކަތްކުރީ. މާލެ ފޭބީ ކުނޑިބެ މައްސަލައިން ސަލާމަތްވުމުން. އޭގެ ކުރިން މަސައްކަތްކުރީ އަތޮޅު ގޭގަ" ކުޑަކާފަ ބުންޏެވެ.\nކުޑަކާފަ އަތޮޅުގޭގައި އަދާކުރި ވަޒީފާއަކީ އަތޮޅުވެރިންނަށް ފަރިއްކޮޅު އެރުވުމެވެ. އޭރު މުސާރައަކީ 30 ރުފިޔާކަމަށް ކުޑަކާފަ ބުންޏެވެ. ކުޑަކާފަގެ އުމުރުން 20 އަހަރާއި 25 އަހަރާ ދެމެދުގައި މަނަދޫގައި ހިނގި ސިޔާސީ ކަންތައްގަނޑެއްގައި ބެދިގެން އަރުވާލިއެވެ. އެއީ ނ. އަތޮޅުގައި އަތޮޅުވެރިކަން ކުރެއްވި ކުޑިގޭ ޢަބްދުއްލަތީފުއާ ދެކޮޅަށް މަނަދޫ ރައްޔިތުން ކުރި އިހްތިޖާޖެކެވެ. މި މައްސަލައިގައި ކުޑަކާފަ އަރުވާލެވުނީ ތަކަންދޫއަށެވެ.\n" ތަކަންދޫގައި އަޅުގަނޑު ހުރީ އެރަށުގައި ހުރި ވަރަށް މުއްސަދި މީހެއްގެ ގޭގަ. އެއީ އާދަމް ކަތީބު. އަޅުގަނޑު ގެންގޮސްފަ ބުނީ ކޮން ކަމެއްހޭ ކުރަން އެނގެނީ. އަޅުގަނޑު ބުނިން ކުރާކަށް ނުދަންނަމޭ އެއްވެސް ކަމެއް. އެކަމަކު ބުނިކަމެއް ބުނިގޮތަކަށް އެއްފަހަރުން ކުރާނަމޭ. އަޅުގަނޑަކީ އަމިއްލައަށް ފެންނަހާ ގޮތަކަށް ކަންކަން ކުރާމީހެއްނޫނޭ " ތަކަންދޫއަށް އަރުވާލި ހަނދާންތައް އާކުރަމުން ކުޑަކާފަ ބުންޏެވެ. ކާފަ ބުނިގޮތުގައި އާދަމް ކަތީބާއި އޭނާގެ އަންހެނުން އޭނާއަށް ވަރަށް ހެވެ. އަދި ބުނާ ކަންތައްތައް ބުނާގޮތަށް ކުރާތީ އެމީހުންނަށް ކުޑަކާފަ ވަރަށް ކަމުދެއެވެ.\n" އެހެން އުޅެނިކޮށް އެއްދުވަހު އާދަމް ކަތީބުގެ އަންހެން ބުނެވި އަހަންމަދާވޭ ދޭބަލާށޭ އުނދުން މައްޗަށް ކުރާ އުދާލަން. އެހެންބުނީމާ އަޅުގަނޑުގޮސް ކުރާ އުދުންމައްޗަށް އުދައިފިން. ކަތީބު ގެއަށް ދުރުވެގެން ސައި އަޅަން ބެލިއިރު އުނދުންމަތީގައި ހުރި ކުރާހުރީ ހަލާކުވެފަ. ކަތީބުގެ އަންހެނުން އެދުވަހު ރުޅި އައިސްގެން ބުނި ކީއްވެހޭ ފެންނާޅާ ކުރާއުދީ. އަޅުގަނޑު ބުނީ އަޅުގަނޑު ނުބުނަންހޭ ބުނާ ގޮތަކަށޭ ކުރާކަމެއް ކުރާނީ. ކަތީބު އެދުވަހުވެސް ހިނިގަނޑަކުން ނިންމާލީ " ކުޑަކާފަ ހެމުން ހެމުން ބުންޏެވެ.\n" އެހެން ދުވަހަކު ކަތީބު އައިސް ބުނެފި އަހަންމަދާވޭ ދޯނީގައި މަހަށްދާ ކުދިން ބަލިވެގެން މީހުން މަދުކަމުން މަހަށް ނުފުރިގެންނޭ މިއުޅެނީ. ދެވިދާނެހޭ މަހަށް. އަޅުގަނޑުބުނީ ކަތީބާވޭ ތިޔަހެން ނުބުނާށޭ. ބުނާށޭ މަހަށްދާށޭ. އޭރުން މިއަހަންމަދު މަހަށް ދާނަމޭ. ކަތީބު ބުނުމުން ދިޔައީ މަހަށް. ދޯންޏަށް އަރާ ދިރުބާކޮޅު ފެންފިލާމަތީގައި ގެންދިޔަ ކާއެއްޗެތި ކާލަކާލާ އިނީ. އެއްވެސް މީހަކު ކަމެއް ކުރާކަށް ނުބުނޭ. މަސްބާނައިގެން އައިސް ދޯނި ލެފީމާ އަޅުގަނޑު ދިޔައީ ގެއަށް. އެދުވަހު ކަތީބު ވަރަށް ރުޅިއައިސްފި. އެކަމަކު ކަތީބު އަންހެނުން އެދުވަހު ބުނީ ކަތީބު ބުނިގޮތަށޭ އަހަންމަދު ކަންތައްތައް އެކުރީ " ކުޑަކާފަ އަރުވާލި ދުވަސްތަކުގެ ހަނދާންތައް އާކުރަމުން ބުންޏެވެ.\nކުޑަކާފަ އިތުރަށް ކިޔައިދިން ގޮތުގައި އެގޮތަށް ބައެއް ކަންތައްތައް މަޖަލަކަށް ކޮށްލިއަސް ކަތީބާއި ކަތީބު އަންހެނުންނާ ހިސާބުގަނޑު މީހުންނަށްވެސް އޭނާ ވަރަށް ލުއިފަސޭހަ ކޮށްދެއެވެ. އެހެންކަމުން މުޅި ހިސާބުގަނޑުގެ މީހުންވެސް ކުޑަކާފައާ ރައްޓެއްސެވެ. އަރުވާލި މުއްދަތު ހަމަވެގެން މާލެ އައިއިރު ނޫފުލޭ ވަރަށް ހަދިޔާ ދިންކަމަށް ކުޑަކާފަ ބުންޏެވެ.\n" ކުނޑިބެ މައްސަލަ" އިގައި ކުޑަކާފަ ބެދުނީ ކުޑަކާފަ ބުނިގޮތުގައި " އެކަންތައްގަނޑު " ފަޅާއަރުވާލީމައެވެ. އަތޮޅުވެރިންގެ " ރަށުންބޭރުކުރަން" ރައްޔިތުން އެއްވިރޭ ރައްޔިތުން އެއްކުރަން ސަންގު ފުންމުނީ ކޮންބައެއްކަމާއި އެކަމުގައި އިސްކޮށް އުޅުނު މީހުންނަކީ ކޮންބައެއްކަން އެނގުނީ ކުޑަކާފަގެ ފަރާތުންކަމަށް ބައެއް މީހުން ތުޚުމަތު ކުރެއެވެ.\n" އެ މައްސަލައިގައި ފުރަތަމަ ހައްޔަރުކޮށްގެން ހޮޅުދޫއަށް ގެންދިޔަ މީހުންގެ ތެރޭގައި އަޅުގަނޑު ހިމެނޭ. ރޯނުން ބަނދެގެން އަދަގޮނޑި ޖަހައިގެން ގެންގުޅުނީ. އޭރު އެމީހުން ކީއެއްޗަކަށްވިއްޔާ އާއެކޭ ބުނުން ނޫންގޮތެއްނެތް " ކުޑަކާފަ ބުންޏެވެ.\nމިހާރު ކުޑަކާފައަކީ 65 އަހަރުން މަތީގެ މީހަކަށްވެގެން އެލަވަންސް ލިބޭ މީހެކެވެ. " މީ މި ސަރުކާރުން ކުރި އެންމެ ރަނގަޅު ކަންތައް. އަޅުގަނޑަށް ދެހާސް ރުފިޔާއެއް ނުލިބޭ. އަޅުގަނޑުމެންގޭގައި ހުންނާނެ ފިހާރައެއް ކުއްޔަށް ދީފަ. އެހެންވެ ލިބޭ ކުލިކަމަށްވާ 500 ރުފިޔާ އުނިކޮށްފަ 1500 ރުފިޔާ ލިބެނީ " ކުޑަކާފަ ބުންޏެވެ.\n" ކޮންމެ މީހަކުވެސް ދަރިން ބޭނުންވާނެ. ކާފަގެނެތް ދަރިއަކު. އެކަމަކު އަޅުގަނޑު ތިބި ވަރަށް ކާފަދަރިން ތިބި މީހަކު ނުހުންނާނެ. ކާފައޭ ކިޔާ ގޮވާލީމާ ވަރަށް އުފާވޭ " އަޙްމަދު އިބްރާހިމް ބުންޏެވެ.\nމަރުޖިޢު: މަނަދޫލައިވް.ކޮމް.އެމްވީ www.manadhoolive.com.mv\n--Allosaeed 05:32, 25 ޑިސެމްބަރު 2011 (UTC)\nފޮހެލަން ހުށަހެޅިފައިވާ ސަފުހާތައް\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 20 ނޮވެމްބަރު 2014، 13:53 ގައެވެ.


ޤިޔާމަތް ދުވަހު އަނގައާ ހަމައަށް ފެންގަނޑު އަރައި އަނގަ ހުޅުވައިފިނަމަ ފެންގަނޑު ވަދެގަންނާތީ ވާހަކަ ނުދެއްކޭ ބައަކު ތިބޭނެ!\nޤިތާމަތް ދުވަހު އެދުވަހުގެ ހޫނު ގަދަކަމުން މީހުންގެ ގައިން ފައިބާ ދަލުން މުޅިތަނުގައި ފެންބޮޑުވެގެންދާނެއެވެ. އެމީހަކު ކުރި ފާފައެއްގެ ނިޞްބަތުން އެމީހަކަށް އުޅެން ޖެހޭނީ އެ ފެންގަނޑުގައެވެ. އެފެންގަނޑުގައި އުޅެން ޖެހުމަކީ ފިނިވާނެ ކަމެއް ނޫނެވެ. އެމީހަކަށް މިންވަރުކުރައްވަވާފައިވާ ވަރަކަށް އެމީހަކަށް ދާނީ ހޫނުވަމުންނެވެ. އިރުގެ ހޫނުގަދަކަމުން ފެންގަނޑު ހުންނާނީ ކެކިކެކިއެވެ.\nއެހާލުގައިވެސް ފެންގަނޑު ބޮޑުވެ އެމީހެއްގެ އަނގައާއި ހަމައަށް ފެންގަނޑު އަރައި އަނގަ ހުޅުވުމުން އަނގައަށް ފެން ވަންނާތީ ވާހަކަ ނުދެއްކޭނެ ބައަކުވެސް އުޅޭއެވެ.\nކޮންމެއަކަސް މިފަދަ ޙާލުގައި މީސްތަކުންވާއިރު7ބާވަތެއްގެ މީހުން އެ ހުރިހާ މުޞީބާތްތަކުން ﷲ ތަޢާލާ ސަލާމަތް ކުރައްވަވައި ޤިޔާމަތުގެ މައިދާނަކީ އެމީހުންނަށް ހިޔާލިބި ފިނިކަން ލިބޭ އަރާމުތަނަކަށް ހައްދަވާނެތެވެ. އެތަނުން އެއް ބައަކީ ރީތި، ބާރާ ނުފޫޒު ހުރި އަންހެނަކު ޒިނޭ ކުރުމަށް ދައުވަތުދިނުމުން ﷲ ތަޢާލާއަށް ބިރުން އެކަން ނުކުރާ މީހާއެވެ. ދެވަނަ މީހާއަކީ ރޭގަނޑު މީހުން ނިދުމުން ނިދިން ހޭލައި ﷲ ތަޢާލާ އާއިމެދު ވިސްނައި ފިކުރުކޮށް ބިރުވެތިވެ ލޮލުން ކަރުނަ އަޅާ މީހާއެވެ.\nޤިޔާމަތް ދުވަހު ﷲ ތައާލާ ބައަކަށް ހިޔާ ދެއްވަވާނެ ކަމަށް ބުނުމުން އެއީ ކިހިނެއް ހިނގާނެ ކަމެއް ކަމާއިމެދު ސުވާލު އުފައްދައެވެ. އެއީ ޚާއްޞަގަހެއްގެ ދަށުގައި ތިބެން ޖެހުންތޯ؟ ވިލާ ގަނޑަކުން ހިޔާ ލިބެނީތޯ؟ މިފަދަ ސުވާލުތައް ކުރެއެވެ. ޖަވާބުގައި ބުނަން އޮތީ އެދުވަހު އެނިޢްމަތް ދެއްވަވާނެ ގޮތް ދެނެވޮޑިގެންވަނީ ހަމައެކަނި ﷲ ތަޢާލާ ކަމެވެ. ޔަޤީން ކަމަކީ އިރު ދާދިގާތަށް ތިރިވެފައި ހުރުމުން އިންތިހާއަށް ހޫނުގަދަ އެދުވަހު7ބާވަތެއްގެ މީހުންނަށް ﷲ ތަޢާލާ ޙިޔާވަހިކަން ދެއްވަވާނެ ކަމެވެ.\n--ބިލާލް އައްސަދުގެ ދަރުސަކުން


Raafulhithakeh hifaigen magumathee ulhunu bayaku hayyaruk7offi | Mihaaru\nފުލުހުން ކުރިން ހިންގި އޮޕަރޭޝަނެއްގައި މީހަކު ހައްޔަރުކޮށްފައި. މާލޭގެ މަގުމަތީ ބަނގުރާފުޅިތަކެއް ގެންގުުޅުނު ބަޔަކު ވަނީ ހައްޔަރުކޮށްފައި\nގިނަ އަދަދެއްގެ ބަނގުރަލާ އެކު މާލެއިން ބަޔަކު އަތުލައިގެންފި\n01 މާޗް 2019 - 17:38 27 comments\nދަބަސްތަކަކަށް ބަނގުރާފުޅިތަކެއް އަޅައިގެން މިއަދު މާލޭގެ މަގުމަތީގައި އުޅުނު ފަސް މީހަކު ހައްޔަރުކޮށްފި އެވެ.\nފުލުހުން ބުނީ ރާފުޅިތައް ދަބަހަށް އަޅައިގެން ސައިކަލުގައި އުޅެނިކޮށް ހުއްޓުވައި ހައްޔަރު ކުރީ ތިން ސައިކަލެއްގައި ދިޔަ ފަސް މީހަކު ކަމަށެެވެ. އެ ގޮތުން ހައްޔަރު ކުރި މީހުން ގެންގުޅުނު ދަބަސްތަކުން ޖުމްލަ 21 ފުޅި ބަނގުރާ ފެނުނެވެ. އެ މީހުން ހުއްޓުވައިގެން ބަލައި ފާސްކުރީ މާލެއަށް ބަނގުރާ އެތެރެ ކުރާ ކަމަށް ފުލުހުންނަށް ލިބުނު މައުލޫމާތަކާ ގުޅިގެންނެވެ.\nފުލުހުން ހިންގި އޮޕަރޭޝަނުގައި ހުއްޓުވީ އަމީރު އަހުމަދު މަގުން ތިން ސައިކަލެއްގައި ދިޔަ ހަ މީހެކެވެ. ތިން ސައިކަލްގެ ވެސް ފަހަތުގައި އިން މީހާގެ އަތުގައި ދަބަހެއް އޮތް އިރު، ކޮންމެ ދަބަހެއްގައި ވެސް އޮތީ ހަތް ފުޅި ބަނގުރަލެވެ. ދެ ސައިކަލްގައި ތިބި ހަތަރު މީހުން ހައްޔަރު ކުރި އިރު އެއް ސައިކަލް ދުއްވަން އިން މީހާ ވަނީ ފިލާފަ އެވެ.\nސައިކަލް ދުއްވަން އިން މީހާ ފިލި އިރު ދަބަސް ހިފައިގެން އިން މީހާ މަގުމައްޗަށް ދަބަސް އެއްލައިލުމުގެ ސަބަބުން އެ ދަބަހުގައި އޮތް ހަތްފުޅީގެ ތެރެއިން ދެ ފުޅި ތެޅިފައިވާ ކަމަށް ވެސް ފުލުހުން ބުންޏެވެ. ދަބަސް ހިފައިގެން އިން މީހާ ހައްޔަރު ކުރީ ސައިކަލުން ފައިބައިގެން ފިލަން މަސައްކަތް ކުރަނިކޮށެެވެ.\nއިތުރު ލިޔުންތައް ކުށްކުރުން ބަނގުރާ ފުލުހުން ކުށްވެރިން


Shilpa Fiyava Aailaa Emmen Covid Ah Fassi Vejje - Vaguthu\nމީސް މީޑިޔާގައި އެންމެ ހަރަކާތްތެރި ބޮލީވުޑުގެ ފަންނާނެއް ކަމުގައިވާ ޝިލްޕާ ޝެޓީއަކީ ކޮރޯނާ ވައިރަސްގެ މި ހާލަތުގައި ވެސް މީސް މީޑިޔާ މެދުވެރިކޮށް ސިއްހީ އިރުޝާދުގެ އިތުރަށް ކޮރޯނާ ވައިރަސްއަށް މީހުން ހޭލުންތެރި ކުރުމުގައި އުޅޭ ފަންނާނެކެވެ.\nނަމަވެސް ކުއްލިއަކަށް މީސް މީޑިޔާއިން ޝިލްޕާ ގެއްލުމުން އެންމެންގެ ސަމާލުކަން އެކަމަށް އަމާޒުވިއެވެ. ކުއްލިއަކަށް ޝިލްޕާ މީސް މީޑިޔާއިން ފެނުން މަދުވެގެން ދިޔައީ ޝިލްޕާގެ އާއިލާ އެއްކޮށް ކޮވިޑް-19 އަށް ފައްސިވުމުންނެވެ.\nޝިލްޕާގެ ފިރިމީހާ ރާޖު ކުންދުރާއާއި ދެ ދަރިންކަމުގައިވާ ސަމީޝާއާއި ވިއާން އަދި ރާޖު ކުންދުރާގެ އާއިލާއާއި ދެ މުވައްޒަފަކު ކޮވިޑަށް ފައްސިވެ އެކަހެރި ކުރެވިފައިވާތާ 10 ދުވަސްވެއްޖެއެވެ.\nއޭނާ އިންސްޓަގުރާމުގައި ކޮށްފައިވާ ޕޯސްޓެއްގައި ބުނެފައި ވަނީ ފާއިތުވި 10 ދުވަހަކީ ޝިލްޕާގެ އާއިލާއަށް ދަތި ދުވަސްތަކެއް ކަމަށެވެ.\nޝިލްޕާގެ މައިދައާއި ބަފައިބެ، ސަމީޝާ، ވިއާން، ޝިލްޕާގެ މަންމަ އަދި ފިރިމީހާ ވެސް ކޮވިޑަށް ފައިސިވެފައިވާ ކަމަށް މި ޕޯސްޓުގައިވެއެވެ. ސިއްހީ ފަރާތްތަކުގެ އިރުޝާދާައި އެއްގޮތަށް އެ އެންމެން ވެސް އެމީހެއްގެ ކޮޓަރީގައި އެކަހެރި ކުރެވިފައިވާ ކަމަށް އޭނާ ބުނެފައި ވެއެވެ.\nޝިލްޕާ ގޭގައި އުޅޭ ދެ މުވައްޒަފަކު ވެސް ކޮވިޑަށް ފައްސިވެފައިވާ ކަމަށާއި މެޑިކަލް ފެސިލިޓީއެއްގައި އެމީހުންނަށް ފަރުވާދެވެމުންދާ ކަމަށް ވެސް ޝިލްޕާ ފާހަގަކޮށްފައިވެއެވެ.\nމި އެންމެންގެ ހާލު ވެސް ރަނގަޅު ކަމަށާއި އެންމެން ވެސް އުޅެނީ ބަލިން ރަނގަޅުވުމުގެ މަގުމަތީގައި ކަމަށް ބުނެފައިވެއެވެ. އަދި ޝިލްޕާގެ ޓެސްޓުގެ ނަތީޖާ ނައްސި ކަމަށް ވެސް އޭނާ ފާހަގަ ކޮށްފައިވެއެވެ.\nޝިލްޕާގެ މި ޕޯސްޓު ނިންމާލަމުން ވަނީ އެންމެންގެ ލޯތްބާއި ހެޔޮ ދުޢާތަކަށް ޝުކުރުވެރިވެ ރައްކާތެރިވެ ތިބުމަށް ގޮވާލާފައެވެ.\nމެއި 9, 2021 09:50\nޝިލްޕާ ނެގަޓިވް، އެހެން އެންމެން ޕޮޒިޓިވް! ޝިލްޕާ ވ ގަދަ އެހެންވީރު!


Namaste England ge Dhevana Trailer Nerefi\n"ނަމަސްތޭ އިންގްލެންޑް" ގެ ދެވަނަ ޓްރައިލާގެ ތެރެއިން--\n"ނަމަސްތޭ އިންގްލެންޑް" ގެ ދެވަނަ ޓްރައިލާ ނެރެފި\nވިޕުލް އަމްރުތުލާލް ޝާހްގެ ކުރިއަށް އޮތް ފިލްމު "ނަމަސްތޭ އިންގްލެންޑް" ގެ ދެވަނަ ޓްރައިލާ ނެރެފިއެވެ.\nފިލްމުގެ ލީޑު ރޯލުން އަރްޖުން ކަޕޫރާއި ޕަރިނީތި ޗޯޕްރާ ފެނިގެންދާއިރު އެފިލްމުގެ ފުރަތަމަ ޓްރައިލާ ވަނީ މިދިޔަ މަހު ހަ ވަނަ ދުވަހު ނެރެފައެވެ. ފިލްމު ޓްރައިލާއަށް ޕޮސިޓިވް އަދި ނެގަޓިވް ކޮމެންޓު ލިބުނުއިރު އިންޑިއާގެ ނޫސްތަކުން ބުނާގޮތުގައި ފިލްމު ދެވަނަ ޓްރައިލާއެއް ނެރުނީ އެސަބަބާ ހުރެއެވެ.\nއެގޮތުން ފިލްމުގެ ދެވަނަ ޓްރައިލާ ބަލާލުމުން ފިލްމުގައި ވެގެންދާނެ ގޮތް އިނގިގެންދާނެ ކަމަށް އިންޑިއާގެ ނޫސްތަކުން ވަނީ ބުނެފައެވެ. ފިލްމުގެ ފުރަތަމަ ޓްރައިލާއިން ޕަރިނީތި އާއި އަރްޖުންގެ ގުޅުން ފެނިގެންދިޔައެވެ. އަދި އެދެމީހުން ވަކިވެގެންދާ މަންޒަރާއި ޕަރިނީތި ލަންޑަނަށް ދިއުމުން އޭނާ އަނބުރާ އިންޑިއާއަށް ގެނައުމަށް އަރްޖުން ގަވައިދާ ހިލާފަށް ލަންޑަނަށް ދާ މަންޒަރު ފެނިގެންދެއެވެ.\nފިލްމުގެ ދެވަނަ ޓްރައިލާއިން އަރްޖުން ލަންޑަނަށް ގޮސް ޕަރިނީތި ޖެލަސް ކުރުމަށްޓަކައި އަރްޖުން އެހެން އަންހެނަކާ ކައިވެނި ކުރަން ތައްޔާރުވާ މަންޒަރު ފެނިގެންދެއެވެ. ނަމަވެސް ޕަރިނީތި އާއި އަރްޖުން އަލުން ގުޅޭ މަންޒަރެއް ފެނިގެނެއް ނުދެއެވެ.\n"ނަމަސްތޭ އިންގްލެންޑް" ބިނާކޮށްފައިވަނީ ވަރަށް ޒުވާން އަދި މުޅިން އާ ލޯބީގެ ވާހަކައެއްގެ މައްޗަށް ކަމަށް ވިޕުލް ބުނެފައިވާއިރު އެފިލްމުގައި ޕަރިނީތި އަށް ކިޔުމަށް ހަމަޖެހިފައިވަނީ ޖަސްމީތެވެ. އަދި އަރްޖުން އަށް ކިޔަނީ ޕަރަމް އެވެ.\nފިލްމު މިމަހު 19 ވަނަ ދުވަހު ނެރުމަށް ނިންމާފައިވާއިރު އެފިލްމަކީ 2007 ވަނަ އަހަރު ނެރުނު ފިލްމު "ނަމަސްތޭ ލަންޑަން" ގެ ދެވަނަ ބައެވެ. އެފިލްމުގައި ލީޑު ރޯލުން ފެނިފައިވަނީ އަކްޝޭ ކުމާރާއި ކެޓްރީނާ ކައިފެވެ.


Trypophobia: Samaalukann hoadhan vegen ulheneekee noon, hama hageegee biruverikameh! - One Online\nޓްރިޕޯފޯބިއާ އަކީ އެތައް ބައިވަރު "ފޯބިއާ"ތަކާއި މަސްހުނިވެފައިވާ ނަފްސާނީ ބައްޔެއް --\n"ފާޑުފާޑުގެ ލޯވަޅުތައް، ވިދުތައް ދެކެ ބިރު ގަންނަނީ. ބައެއް ފަހަރު ކައިރި ކައިރީގައި އެކަތިގަނޑަކަށް ވެފައި ހުންނަ ވިދުތައް ނޫނީ ލޯވަޅުތައް ފެނުނީމަ އެ ދިރިގެން އަރައިގެން އައިސް ކާލާނެހެން ހީވަނީ. ވަރަށް ބިރުގަނޭ. ހަމައެކަނި ބިރެއްވެސް ނޫން. ފަކުރު ގަންނަހެންވެސް ހީވޭ. މިކަމާ ހެދި މިހާރު އިންޓަނެޓުން ވީޑިއޯތައް ބެލުމަށްވެސް ޖެހިލުންވޭ. ބައެއް ކަހަލަ އެއްޗެހި ބަލާނެ ހިތްވަރެއް ނުހުރޭ. ކުޑައިރު މިހާ ބޮޑަކަށް މި އުނދަގުލެއް ނުވޭ. ބޮޑުވާ ވަރަކަށް މި މައްސަލަ ބޮޑުވަނީ،"\nމިއީ ޒިންމާ ބޮޑު ވަޒީފާއެއް އަދާކުރަމުން އަންނަ 33 އަހަރުގެ އަންހެނެއްގެ ކަންބޮޑުވުމެވެ. ނަފުސާނީ ބަލިތަކަކީ ވަރަށް އާންމު ބަލިތަކެއް ކަމަށް ވިޔަސް، އަދިވެސް އޭގެ ތެރެއިން ގިނަ ބަލިތަކާ މެދު ގިނަ މީހުން އަހުލުވެރިއެއް ނޫނެވެ. އަޅުގަނޑުމެންގެ ދިވެހިރާއްޖޭގައިވެސް ނަފުސާނީ ތަފާތު ބަލިތައް އާންމު ނަމަވެސް، އެ ބަލިތަކާ ބެހޭ އާންމު މައުލޫމާތު އެނގޭ މީހުންނަށްވުރެ ނޭނގޭ މީހުން ގިނައެވެ. އަދި ބައެއް ބަލިތަކާ މެދު އެއްވެސް ވަރަކަށް ހޭލުންތެރިކަމެއް ނުހުރެއެވެ.\nޓްރިޕޯފޯބިއާ އަކީ ކޮބާ؟\nފަހަކަށް އައިސް ސޯޝަލް މީޑިއާގެ ޒަރީއާއިން ނަފުސާނީ ގިނަ ބަލިތަކާ މެދު މީހުން ހޭލުންތެރި ކުރުވުމަށް އަންނަނީ ގިނަ މަސައްކަތްތަކެއް ކުރަމުންނެވެ. ބައެއް ކަހަލަ ނަފުސާނީ ބަލިތަކާ ބެހޭގޮތުން އެއްވެސް އެއްޗެއް ނޭނގޭ މީހުންވެސް މަދެއް ނޫނެވެ. މިގޮތުން "ޓްރިޕޯފޯބިއާ" އަކީ ގިނަ މީހުންނަށް ގަބޫލުވެސް ނުކުރެވޭ ކަހަލަ ތަފާތު ނަފުސާނީ މައްސަލައެކެވެ.\n"ޓްރިޕޯފޯބިއާ" އަކީ ތަފާތު އެކި ކަހަލަ ލޯވަޅުތައް ހުންނަ ނުވަތަ ވިދު އެޅިފައި، ވިދު އަޅާފައި ހުންނަ ތަނެއް ނުވަތަ އެއްޗެއް ފެނުމުން، ހިޔަމަ ހީވުން ނުވަތަ ފަކުރުގަތުމާއެކު ގޮތްނޭނގޭ އާދަޔާ ހިލާފު ބިރެއް ގަނެ، އެ ވިދުތަކާ މެދު ބިރުވެރި ދިރޭ ޖަނަވާރެއްގެ ސިފަ ސިކުނޑީގައި ތަސައްވުރު ކުރެވިގެންދިއުމެވެ. "ޓްރިޕޯފޯބިއާ" ނަމުގެ ޒާތުގައިވެސް ބައްޔަކީ "ވިދިވިދިގެން" ނުވަތަ ގިނަ ބާވަތްތަކަށް ގިނަ ގޮތްގޮތަށް ދިމާވާ ކަމެއްކަން އަންގައިދެއެވެ. މިއީ އެތައް ބައިވަރު "ފޯބިއާ"ތަކާއި މަސްހުނިވެފައިވާ ނަފުސާނީ ބައްޔެކެވެ. އަދި މިއީ ވަރަށް ފަހަކާ ޖެހެންދެންވެސް ނޭނގިފައި، ހޭލުންތެރި ނުވެ އޮތް ނަފުސާނީ މައްސަލައެކެވެ.\nވެބް ފޯރަމެއްގައި 2005 ވަނަ އަހަރު ޓްރިޕޯފޯބިއާގެ މައުލޫމާތު ރިޕޯޓުކުރެވުނު ނަމަވެސް ރަސްމީ ގޮތެއްގައި މިއީ ނަފުސާނީ މައްސަލައެއް ކަމަށް ނިންމާފައިވަނީ 2013 ވަނަ އަހަރުގައެވެ.\nޓްރިޕޯފޯބިއާގެ އަލާމަތްތަކުގެ ތެރޭގައި މޭނުބައިކުރުން، ތުރުތުރު އެޅުން، ނޭވާ ހާސްވެ ނޭވާ ކުރުވުން، ހިތުގެ ވިންދު އަވަސްވުން، ދާހިއްލުން، ގައި ހިރުވައި ކެހުން، ހީބިހި ނެގުން، ގައިގެ ހަންގަނޑު ފިރުކިފުރޮޅޭހެން ހީވުން ހިމެނެއެވެ. ޓްރިޕޯފޯބިއާ ހުންނަ މީހުން މީގެ އަލާމާތްތައް ހަފުތާއެއްގެ ތެރޭގައި އެތައް ފަހަރަކު ތަހައްމަލު ކުރަން ޖެހެއެވެ. އަދި ބައެއް ފަހަރު ދުވާލަކު އެތައް ފަހަރަކަށް މިކަންތައް ތަކުރާރުވެއެވެ. ބައެއް ފަހަރު ހާސްކުރުވި ވިދުތައް ނުވަތަ ލޯވަޅުތަކުގެ މަންޒަރު ހިތާއި ސިކުނޑިން ފިލައިނުގޮސް އެތައް ދުވަހެއް ވަންދެން ބިރެއްގެ ގޮތުގައި ސިކުނޑީގައި ހަރުލައި ހުރެއެވެ.\nމި ބައްޔަށް އަޅައިނުލައި ދޫކޮށްލެވޭކަށް ނެތް، މީހުންގެ ސަޕޯޓު ވެސް ބޭނުންވޭ!\nޓްރިޕޯފޯބިއާ އަކީ އެތައް ބައިވަރު "ފޯބިއާ"ތަކާއި މަސްހުނިވެފައިވާ ނަފުސާނީ ބައްޔެއް --\nމިއީ ކީއްވެގެން ދިމާވާ މައްސަލައެއް ކަމެއް ނުވަތަ ކޮންކަމަކާ ވިދިގެން ޖެހޭ ބައްޔެއް ކަމެއް ސީދާ ހޯދިފައެއް ނުވެއެވެ. އެހެންނަމަވެސް މި ނަފުސާނީ މައްސަލަ ހުންނަކަން އެނގުމުން މިކަމުން ސަލާމަތްވުމަށް މަސައްކަތްކޮށް ބަލިން ފަސޭހަވެވޭން ވެސް އެބައޮތެވެ. އެހެންނަމަވެސް ފަރުވާކުޑަކޮށްލެވިއްޖެ ނަމަ ނުވަތަ އަޅައިނުލައި ދޫކޮށްލެވިއްޖެ ނަމަ ތިމާގެ ދިރިއުޅުން ބިރެއްގެ ތެރޭގައި ތެޅެމުން މަރާ ހަމައަށް ދިއުންވެސް ގާތެވެ.\n"ކުރީން އެގޮތަށް އެއްޗެއް ނޫނީ ތަނެއް ވިޔަސް ފެނުމުން ހޮޑުލައި، ބިރުން ރޫރޫ އަޅައި ބާރަށް ރޮއި ހެދުމުން ހީކުރީ އެއީ ޖައްސާ ވައްތަރެކޭ. ދެން ތަނެއްގަ ހުންނަ ހިނި ހޮރަކުން ބޮޑު އެއްޗެއް އަރައި ކާލާނެއޭ ކިޔަންޏާ ހިނި އަންނާނެއެއްނު. ދެން ރުޅި އަންނަ ހިސާބަށްވެސް މި މައްސަލަ ޖެހެން ފެށީ. ވައިފް އަކީ ވަރަށް އިންޓެލިޖެންޓް މީހެއް. އެހެންވެ އަބަދު މިހެން ކަންތައް ވާން ފެށީމަ ތަންކޮޅެއް ރޫޑުކޮށް އެއްޗެހި ކިޔެން ފެށުނީ. އެކަމަކު ދެން ހިތަށް އެރީ ވައިފްއަށް މިވާ ގޮތެއް ބަލަން ވެއްޖެއޭ."\nޓްރިޕޯފޯބިއާ ހުންނަ އަންހެނެއްގެ ފިރިމީހާ ކިޔައިދިން ގޮތުގައި މިއީ ވަރަށް ބިރުވެރި، ތަހައްމަލު ކުރަން އުނދަގޫ މައްސަލައެކެވެ. މިއީ ސީދާ ނަފުސާނީ "ޑިސްއޯޑާ" އަަކަށް ނުވާތީ، މިކަމަށް އެންމެ އެކަށީގެންވާ ފަރުވާ ހޯދުމުގައިވެސް ދަތިތަކަކާ ކުރިމަތިވެއެވެ.\nމި މައްސަލައަށް ހޯދިފައިވާ ހައްލެއް ކަމަށް ވަނީ ޒޮލަފްޓް ބްރޭންޑުގެ "ސާޓްރަލިން" ކިޔާ ބޭސްގުޅައެއްގެ އިތުރުން ދެވޭ ތެރަޕީތަކެވެ.\nމިއީ ބައެއް މީހުން މި ބަލީގެ މީހުންނާ މެދު އެއީ ހެދިގެން އުޅޭ ގޮތެކޭ، ޅަވާންވެގެން ބިރުގަންނަ ވައްތަރެއް ޖައްސަނީއޭ، ތުއި ވަނީއޭ ކިޔައި އެއީ ޖައްސާ ވައްތަރެއްކަމުގައި ބުނެ އެމީހުންނަށް މަލާމާތްކޮށް 'ސަމާލުކަން ހޯދަނީ، އެޓޭންޝަން ސީކިން ބިހޭވިއާ' ކިޔައި ދިމާކުރާ ވަރަށްވުރެ މާ ވޭން ހުރި ހިތްދަތިކުރުވާ މައްސަލައެކެވެ.\nއާންމުކޮށް ދިރިއުޅޭ އުޅުމުގައި ކޮންމެ ރެޔަކާއި ދުވާލު އެތައް ވައްތަރެއްގެ ބިރާއި ހާސްކަމާ ކުރިމަތިލާން ޖެހެއެވެ. ކުޑަކުޑަ އާދައިގެ އެއްޗެއް ނުވަތަ ތަނެއް ފެނި، އެ ސިފަކުރެވޭ ގޮތަކުން ގަންނަ ބިރެއްގައި ތެޅިފޮޅެން ޖެހެއެވެ. މިއީ އެހެން މީހުންނަށް ގަބޫލުކުރަން ދަތި ހުދު ތިމާއަށްވެސް ތިމާގެ ގައިގައި ނަފުސާނީ މައްސަލައެއް ހުރިކަން ގަބޫލުކޮށް އެކަމަށް ފަރުވާދޭން ނުހަނު ދަތިކަމެކެވެ.\nގުޅޭ ޓެގު ސިއްހަތު ނަފްސާނީ


Umurun 25 aharugai billionire akah | Mihaaru\n08 ނޮވެމްބަރ 2019 - 07:547comments\nކާމިޔާބު މީހަކަށްވާން މުހިންމީ ކެރިގެން މަސައްކަތްކުރުން ނޫން އެހެން ކަމެއް ނޫންކަން 25 އަހަރުގެ ރިތޭޝް އަގަރްވާލް އަންނަނީ ސާބިތުކޮށް ދެމުންނެވެ. އިންޑިއާގެ މި ޒުވާނާ ވަކި ހިސާބަކުން ކިޔެވުން ހުއްޓާލައި ނުކުތީ ވިޔަފާރީގެ ތެރެއަށެވެ. އޭނާ ހޮސްޕިޓާލިޓީ އިންޑަސްޓްރީ އަށް ކުރި އިންވެސްޓްމަންޓް ކުރިއަށް ޖައްސާލައި، އެހާ ޒުވާން އުމުރުގައި ބިލިއަނަރަކަށްވެ، ދިރިއުޅުން މި ވަނީ މުޅިން ބަދަލުކޮށްލައިފަ އެވެ.\nރިތޭޝް އެންމެ ފުރަތަމަ ފެށި ވިޔަފާރި އަކީ ޓޫރިސްޓް ހޮޓާތަކުގެ ބުކިންސް ހަދައިދޭ އޮންލައިން ހިދުމަތް އޮރެވެލް ޓްރެވެލް އެވެ. އެއީ 2012 ގަ އެވެ. އެކަމަކު އޭގެ ހިދުމަތް ފުޅާވެ އެއީ މިހާރު ދުނިޔޭގައި ނަން ހޮސްޕިޓާލިޓީ ކުންފުނި އޯޔޯ އެވެ. ކުންފުނި ފުޅާކޮށްލީ، ފެށިތާ އެންމެ އަހަރެއްހާ ދުވަހުގެ ތެރޭގަ އެވެ.\nމި ވިޔަފާރީގައި ރިތޭޝްއާ އެކު ހިއްސާވަނީ އޭނާއާ 2013 ގައި ދިމާވި ބެޖޫލް ސޮމައިއާ އެވެ. އެ ދެ މީހުން ފުރަތަމަ ބައްދަލުވީ ޕޭޕަލްގެ ބާނީ ޕީޓާ ތިއެލް ކުރިއަށް ގެންދިޔަ ތިއެލް ފޮލޯޝިޕް ޕްރޮގްރާމެއްގެ ތެރެއިންނެވެ. އެތަނުން އެ މީހުންނަށް ފަހިވި 100،000 ޑޮލަރާ އެކު ނިންމީ ދެ ގޮތެކެވެ. އެއް ގޮތަކީ ކިޔެވުން ހުއްޓާލުމެވެ. އަނެއް ގޮތަކީ ވިޔަފާރިއެއް ފެށުމެވެ.\nރިތޭޝް ބޭނުންވީ ކިޔެވުން ހުއްޓާލައި، ވިޔަފާރިއެއް ފަށާށެވެ. އެކަމަކު އެ ހިޔާލަށް އޭރު ބެޖޫލް އެހާ ގަބޫލެއް ނޫނެވެ. ނަމަވެސް ލޯ މަރާލާފައި ދެ މީހުން ވެސް ނުކުތީ އެވެ. މިހާރު އެ މީހުންގެ ކުންފުނި އޯޔޯ އަކީ ދުނިޔޭގެ އެންމެ ބޮޑެތި އިގުތިސާދުތައް ކަމަށްވާ އެމެރިކާ އާއި ޗައިނާ ފަދަ ގައުމުތަކުގައި ކުރިއަރަމުން އަންނަ އުންމީދީ ވިޔަފާރިއެކެވެ.\nއިންޑިއާގެ އިތުރުން ޗައިނާގައި 338 ސިޓީއެއްގައި އެކަނި ވެސް މިހާރު އޯޔޯގެ 13،000 ހޮޓާ އެބަހުއްޓެވެ. އެމެރިކާގައި 200 ތަން އެބަ ހުއްޓެވެ. އެ ކުންފުނިން ދާދި ފަހުން ވަނީ އެމެރިކާގެ ނެވާޑާގައި ހުންނަ 657 ކޮޓަރީގެ ހޫޓާޒް ކެސިނޯ ހޮޓެލް ގަނެ، އެތަން ވެސް ރިބްރޭންޑްކޮށްފަ އެވެ. ނަމަކީ މިހާރު އޯޔޯ ހޮޓެލް އެންޑް ކެސިނޯ ލަސް ވެގަސް އެވެ.\nރިތޭޝް ކިޔައިދިން ގޮތުގައި އެމެރިކާގައި ވިޔަފާރި ފުޅާކުރުމުގެ ފުރުސަތު ވަރަށް ބޮޑަށް އެބައޮތެވެ. އެހެންވެ އޯޔޯގެ އިންވެސްޓްމަންޓްތައް މިހާރު ވަނީ އެ ގައުމަށް ފޯކަސްވެފަ އެވެ. ނަމަވެސް ދުނިޔޭގެ އެކި ހިސާބުތަކަށް ވެސް ވިޔަފާރި ފުޅާކުރަން ކުރާ މަސައްކަތްތައް މަޑުޖައްސަލައެއް ނުލަ އެވެ.\n"ކުރިއަކުން އެއްވެސް ވަރަކަށް އުންމީދެއް ނުކުރަން މިހާ ޒުވާން އުމުރުގައި މިހާރު އާދެވިފައި މިހުރި ހިސާބަށް އާދެވޭނެ ކަމަކަށް."\nއޭގެ ނަތީޖާ އަކީ އޯޔޯގެ 35،000 ހޮޓާ ދުނިޔޭގެ 800 ސިޓީއެއްގައި މިހާރު ހިންގަމުން ދިއުމެވެ. ކުންފުނީގެ މުވައްޒަފުންގެ އަދަދު 20،000 އަށް ވުރެ ގިނަ އެވެ.\nމީގެ އިތުރުން ބޮޑެތި އެހެން ކުންފުނިތަކަށް އޯޔޯ އިން އިންވެސްޓްކޮށް، އެ ވިޔަފާރިތަކުގައި ވެސް ހިއްސާވެ އެވެ. އޭގެ ތެރޭގައި ސޮފްޓްބޭންކް، ސެކޮއާ ކެޕިޓަލް އިންޑިއާ، އެއާބީއެންބީ އަދި ގްރީނޯކްސް ކެޕިޓަލް ހިމެނެ އެވެ.\nއޯޔޯ ފުޅާވެ، މަގުބޫލުވަމުން ދިޔަ ނަމަވެސް ރިތޭޝް އަދި ހުރީ ކުންފުނީގެ ސާފު ފައިދާ ހާމަކުރާ ކަހަލަ ގޮތަކަށް ނޫނެވެ. އޭނާ ބުނިގޮތުގައި އަދިވެސް ބޭނުންވާ ހިސާބަކަށް ނުދެ އެވެ. އެހެންވެ ކުންފުނީގެ މިލްކިއްޔާތާ ބެހޭ ގޮތުން ވާހަކަ ދައްކަން އަދި ތައްޔާރެއް ނޫނެވެ.\nއެކަމަކު އޯޔޯ ކޮޅަށް ޖަހައި އޭނާ މިހާރު ވަނީ އެ ކުންފުނީބެ 30 ޕަސެންޓް ހިއްސާ އަމިއްލަކޮށްފަ އެވެ. އެކަމަށް 1.3 ބިލިއަން ޑޮލަރު އިންވެސްޓްކުރި އެވެ.\n"ކުރިއަކުން އެއްވެސް ވަރަކަށް އުންމީދެއް ނުކުރަން މިހާ ޒުވާން އުމުރުގައި މިހާރު އާދެވިފައި މިހުރި ހިސާބަށް އާދެވޭނެ ކަމަކަށް." އިންޑިއާގެ އޮޑިޝާ އަށް އުފަން ރިތޭޝް ބުންޏެވެ. "އަހަރެން އުފަން ސިޓީގެ އާބާދީގެ ހަތްދިހަ ޕަސަންޓް މީހުންނަކީ ބަނޑުހައިހޫނުކަމުގައި އުޅޭ މީހުން. އެހެންވީމާ އެކަހަލަ ތަނަކަށް ނިސްބަތްވާ މީހަކު މާ ބޮޑެތި ހުވަފެންތައް ބެލުމަކީ ވެސް ބައެއް މީހުންގެ ނަޒަރުގައި ތަންކޮޅެއް އައިބު ކަމަކަށް ވެދާނެ."\nއޭނާ ކިޔައިދިން ގޮތުގައި ވިޔަފާރި އަކީ އަބަދުވެސް ސިކުނޑިތެރޭގައި އެނބުރޭ ކަމެކެވެ. އެހެންވެ ކަމެއް ކާމިޔާބުކުރަން ހުވަފެން ދެކޭ މީހަކަށް ނޫނީ ކަމެއް ހާސިލެއް ނުވާނެ އެވެ. އެހެންވެ އުމުރުން 13 އަހަރުގައި އޭނާ ނުކުތީ މޮބައިލް ފޯން ސިމް ކާޑް ވިއްކާށެވެ.\n"އެކަމާ އާއިލާ ވެސް ގަބޫލެއް ނޫން. އާއިލާ އިން ބޭނުންވީ އަހަރެން ކިޔަވައިގެން މޮޅު މީހަކަށްވާން. އާއިލާގައި ތިބީ ވެސް އިންޖިނިއަރިން އާއި ބިޒްނެސް ސްކޫލްތަކުން ކިޔެވި މީހުން،" ރިތޭޝް ބުންޏެވެ.\nއެހެންވެ އޭނާ ގްރޭޑް 10 އާ ހަމައަށް ކިޔަވާފައި އާއިލާގެ ޕްރެޝަރުތަކާ ހެދި ފަހުން އިންޖިނިއަރިން ކޮލެޖަކާ ވެސް ގުޅުމެވެ. އެކަމަކު ކިޔަވާ ހިތް ނުވެގެން ކުލާސްތައް ކަޓުވާލައި، އޭނާ ބެލީ ވިޔަފާރިއާ ގުޅޭ ކޮންމެވެސް ކަމެއް ކުރެވޭތޯ އެވެ.\n"މީހުން ވިޔަފާރިކުރާ ގޮތް ބަލައި މައުލޫމާތު ހޯދުން އެންމެ ކުރާ ހިތްވާ ކަމަކަށްވެފައި އޮންނަނީ،" ރިތޭޝް ބުންޏެވެ. "އެހެންވެ ދިއްލީ އަށް ގޮސް އެކި ފެންވަރުގެ ވިޔަފާރިވެރިންނާ ބައްދަލުކޮށް ގުޅުން ބަދަހިކޮށް، ވިޔަފާރިއެއް ފައްޓާނެ ގޮތަކާ ދޭތެރޭ އަބަދު ވެސް އަހަރެން ވިސްނަމުން ދިޔައީ."\nރިތޭޝް ބުނީ އޭނާގެ ހުވަފެން ހަގީގަތަކަށްވެ، ވިޔަފާރި ކާމިޔާބުވުމަކީ ވަރަށް ގިނަ މަސައްކަތާއި ހިތްވަރު ކަމަށެވެ.\n"އަސްލު ހަގީގަތުގައި ވިޔަފާރި ކާމިޔާބުވުމުގައި އަހަރެން ބިލްޑްކުރި ނެޓްވޯކްގެ ތެރެއިން ލިބުނު ހިތްވަރު ބޮޑު ދައުރެއް އަދާކުރާނެ،" އޭނާ ބުންޏެވެ. "އެއްވެސް ކަމަކީ ނުވާނެ ކަމެއް ނޫން. ބޭނުން ވަނީ އަޒުމަކާ އެކު ހިތްވަރުކުރުން."\nއިތުރު ލިޔުންތައް އިންޑިއާ ޒުވާނުން ޓޫރިޒަމް